
UDGIVERNES  FORORD. 


Med  det  foreliggende  tredje  Hefte  afsluttes  „Fyens  historiske  Herre- 
gaarde". Foretagendet  har  til  Trods  for  en  rundelig  videnskabelig  Un- 
derstøttelse og  udstrakt  Offervillighed  fra  de  paagældende  Gaardes  Ejere 
ikke  kunnet  svare  Regning,  og  Forlaget  har  derfor  ikke  ment  at  turde 
paatage  sig  det  pekuniære  Ansvar  for  en  Fortsættelse.  Udgiverne  har 
paa  sin  Side  ikke  troet  at  burde  slaa  af  paa  Fordringerne  om  et 
solidt  Udstyr  eller  komme  Læseverdenen  i  Møde  med  let  underholdende 
Hefter,  der  i  en  kort  og  knap  Form  forelagde  Publikum  almindelig  kendte 
Træk  og  Begivenheder  uden  at  bringe  nyt  af  Betydning  eller  grundig 
gøre  Rede  for  de  forskellige  Herregaardes  Bygningsforhold  og  Ejere  i 
Tidens  Løb;  thi  derved  vilde  hele  Foretagendets  oprindelige  Princip  for- 
rykkes. Trods  Anerkendelse  fra  mange  Sider  er  man  derfor  med  tungt 
Hjerte  skredet  til  Afslutningen  af  et  Værk,  til  hvilket  der  baade  fra 
Forlagets  og  Udgivernes  Side  var  knyttet  Forventninger,  som  desværre 
er  bristet,  og  Udgiverne  maa  udtale  en  levende  Beklagelse  af,  at  den 
historisk  interesserede  Læsekreds  i  Virkeligheden  er  saa  lille  herhjemme. 

Til  den  grevelige  Hjelmstjerne- Rosencroneske  Stiftelse  retter  vi  en  er- 
kendtlig og  ærbødig  Tak  for  den  Understøttelse,  vi  har  oppebaarei  til 
alle  de  tre  udkomne  Hefter,  ligesom  det  er  os  en  kær  Pligt  at  meddele, 
at  det  righoldige  Billedstof  i  det  foreliggende  Hefte  af  Velvilje  for  Fore- 
tagendet er  bekostet  af  Hr.  Lensbaron  Chr.  Holck. 

WILLIAM  NORVIN.  EILER  NYSTRØM. 

GAARDENS  BYGNLNGSHISTORIE 

AF  M.  MACKEPRANG 


En  af  Klokkerne  i  det  store  Taarn,  der  hæver  sig  over  Holcken- 
havns  Østfløj,  bærer  Aarstallet  1581,  paa  en  anden  læses  det 
gode,  gamle  Klokkesprog:  VERBVM  DOMINI  MANET  IN  ÆTERNVM 
ANNO  1582  —  Herrens  Ord  bliver  evindeligt.  Aar  1582.  Dengang 
maa  det  altsaa  antages,  at  Jacob  Ulfeldt  har  faaet  det  nye  Hus  under 
Tag,  der  skulde  afløse  Slægtens  gamle  Hjem  Kogsbølle,  af  hvilket  der 
endnu  ses  svage  Spor  i  Landsbyen  af  samme  Navn.  Og  da  han  vel 
sagtens  selv  har  villet  haft  Haand  i  Hanke  med  Værket,  er  Bygge- 
arbejdet næppe  bleven  paabegyndt,  før  han  den  1.  Januar  1579  vendte 
tilbage  fra  sin  skæbnesvangre  Ruslandsfærd.  Saa  meget  er  i  hvert 
Fald  sikkert,  at  i  1585  stod  Bygningen  færdig.  Fortalen  til  en  lille 
Danmarkskrønike,  han  efter  at  være  falden  i  Unaade  hos  Frederik  II. 
udarbejdede  i  sine  mange  ledige  Stunder,  er  nemlig  dateret  Ulfeldts- 
holm  den  1.  September  1585.  Ligesom  saa  mange  af  Tidens  talrige 
Nybygninger  fik  den  nye  Gaard,  der  rejste  sig  tæt  syd  for  Nyborg  ved 
Vindinge  Aas  brede  Udløb  i  Storebelt,  et  nyt  Navn.  Det  middelalderlige 
Kogsbølle,  der  mindede  om  den  Tid,  da  „Herregaarden"  endnu  kun  var 
Landsbyens  „Hovedgaard"  med  Del  i  den  fælles  Bymark,  erstattedes 
med  Slægtsnavnet  knyttet  til  en  Endelse,  som  aabenbart  dengang  har 
været  stærkt  paa  Mode,  uden  at  man  just  altid  har  taget  det  saa  nøje 
med  Ordets  egentlige  Betydning.  Hverken  Herlufsholm  eller  Rantzaus- 
holm  (Brahetrolleborg)  ligger  paa  en  Holm  ligesaalidt  som  Holckenhavn, 

M.  Mackeprang:   Holckenhavn.  1 


En  stor  og  anseelig  Gaard  har  det  gamle  Ulfeldtsholm  været,  omend 
ulige  mindre  end  den  nuværende.  Thi  hvor  helstøbt  end  denne  ved 
første  Øjekast  kan  synes,  er  den  dog  ikke  færre  end  tre  Ejeres  Værk. 
Selve  Bygningen  viser  os  hurtig  dette,  og  det  er  saa  heldigt,  at  ikke 
blot  Stenene  taler,  men  at  vi  ogsaa  ad  anden  Vej  faar  Bekræftelse  paa 
det,  man  læser  ud  af  Murværket.  I  den  Jordebog,  Jacob  Ulfeldt  1588 
lod  forfatte  over  sine  tre  Hovedgaarde,  Ulfeldtsholm,  Selsø  og  Bavelse, 
med  deres  Tilliggende,  og  som  endnu  opbevares  i  Holckenhavns  Gods- 
arkiv, har  han  ogsaa  ladet  Adelhusene  afmale.  Maa  det  nu  indrøm- 
mes, at  „Skildrerens"  gode  Villie  absolut  har  været  større  end  hans 
kunstneriske  Ævne,  har  disse  naive  Smaabilleder  med  al  deres  ophøjede 
Ringeagt  for  Perspektivens  indviklede  Love  dog  en  ikke  ringe  Betyd- 
ning som  arkitekturhistoriske  Dokumenter,  da  de  i  det  hele  og  store 
synes  at  gengive  Forbilledet  med  megen  Nøjagtighed. 

Den  hyppigst  forekommende  Type  for  den  sent-middelalderlige  faste 
Adelsborg  har  været  det  enkelte  Hus  med  simpelt  firsidet  Grundplan, 
en  Form,  der  endnu  møder  os  i  flere  af  de  Gaarde,  der  rejste  sig  i 
Tiden  nærmest  efter  Grevens  Fejde,  og  for  hvilke  man  har  udfundet 
Navnet  Herreborge.  Borreby,  Hesselagergaard  og  Nakkebølle  kan  næv- 
nes som  de  mest  bekendte  Exempler  herpaa,  og  ogsaa  Jacob  Ulfeldts 
to  andre  Nybygninger,  Selsø  og  Bavelse,  har  hørt  til  denne  Type. 
Men  jævnsides  hermed  møder  vi  ogsaa  et  rigere  Anlæg,  den  firfløjede 
eller  rettere  trefløjede  Gaard,  idet  den  fjerde  Fløj  som  oftest  kun  dan- 
nes af  en  lav  Vægtergang.  Spøttrup  kan  her  tjene  som  et  middelalder- 
ligt Exempel;  ved  Overgangen  fra  Middelalder  til  Renæssance  staar 
Peder  Oxes  stolte  Gisselfeld.  Ulfeldtsholms  Bygherre  gik  en  Mellem- 
vej, hvad  enten  dette  nu  skete  med  velberaad  Hu,  eller  Grunden 
alene  maa  søges  i  økonomiske  Vanskeligheder.  Som  Jordebogens  her 
gengivne  Billede  viser,  bestod  Gaarden  nemlig  fra  første  Færd  alene 
af  to  i  en  ret  Vinkel  stillede  Fløje  (paa  Planen  mærkede  A),  der  dog. 
ikke  var  helt  sammenbyggede.  Husene  lukkede  for  Gaardspladsens 
nordre  og  østre  Side,  mod  Vest  og  Syd  var  denne  derimod  aaben  og. 


blot  afsondret  fra  Omgivelserne  ved  en  vandfyldt  Grav.  Denne,  der 
endnu  er  bevaret  omend  delvis  tilkastet,  veg  mod  Nord  saa  langt  ud 
fra  Bygningen,   at   der   her  blev  Plads  til  en  Urtehave.    Over  Vinde- 


1.    Grundplan  af  Kælderetagen. 


broen,  hvis  Længde  i  en  ganske  vist  tre  Menneskealdre  yngre  Syns- 
forretning angives  til  10  Favne,  og  som  flankeredes  af  nogle  kuriøse, 
pagodelignende  Hundehuse,  der  i  endnu  pragtfuldere  Former  genfindes 
paa  Billedet  af  Selsø,  kom  man   ind  i  Borggaarden  gennem  et  stateligt 


Porthus  (Planens  B).  Dets  svungne  Renæssancegavle  var  leddelte  ved 
balusterformede  Pilastre,  og  Billedet  viser  os  dem  udstyret  med  tal- 
rige Smaaspir  med  Fløjstænger.  Her  kan  man  sikkert  stole  paa,  at 
de  virkelige  Forhold  er  naturtro  gengivne,  thi  Tiden  elskede  med  over- 
daadig  Haand  at  strø  slige  Smaaspir  udover  Bygningen,  overalt  hvor 
de  blot  nogenlunde  kunde  hænge  fast.  Jordebogen  har  forsynet  selve 
Hovedbygningen  med  en  16 — 17  Stykker,  men  dette  er  for  intet  at 
regne  mod,  hvad  man  ellers  kunde  naa.  Paa  den  fynske  Herregaard 
Sandholt  fandtes  der  saaledes  ikke  færre  end  et  halvt  Hundrede,  og 
hvor  megen  Pris  man  satte  paa  dem,  fremgaar  noksom  af,  at  da  Ellen 
Marsvin  havde  ladet  Spirene  og  Fløjene  nedtage,  blev  hun  ved  en 
Herredagsdom  dømt  til  en  Bøde  paa  ikke  mindre  end  2000  Rdlr.,  fordi 
hun  ved  denne  sin  Færd  havde  krænket  Slægtens  Ære. 

Bortset  fra  Graven,  der  paa  de  Tider  var  et  ligesaa  nødvendigt 
Tilbehør  til  en  Adelsgaard,  som  det  „ærlig  og  velbyrdig",  der  knyttedes 
til  Ejerens  Navn,  spillede  det  fortifikatoriske  tilsyneladende  ingen  Rolle 
i  Anlægget.  Vægterloftet  med  dets  Skytteglugger  og  Skoldehuller,  som 
vi  møder  paa  en  Række  noget  ældre  Herregaarde,  mangler  ganske 
her,  og  medens  det  øvre  Stokværk  paa  disse  Bygninger  krager  noget 
ud  over  det  nedre,  ligger  de  kun  godt  en  Alen  (26  Tommer)  tykke 
Mure  her  i  samme  Plan.  Man  havde  aabenbart  faaet  Grevefejdens 
Rædsler  tilstrækkelig  paa  Afstand.  De  store,  anseelige  Huse  var  paa 
to  Stokværk  med  fladbuede  Vinduer;  under  dem  begge  findes  rumme- 
lige Kældere  overhvælvede  med  Tøndehvælvinger,  adskilte  ved  murede 
Piller,  firkantede  i  Østfløjen,  delvis  runde  i  Nordfløjen.  Bortset  fra 
Bygningernes  Kvaderstenssokkel  var  Materialet  baade  til  Mure  og 
Prydled  helt  igennem  Tegl,  noget  mindre  end  Middelalderens  Munke- 
sten, men  betydelig  større  end  de  i  vore  Dage  brugelige.  Ganske 
ejendommelig  er  Behandlingen  af  Murfladerne.  Ved  smalle,  forsænkede 
Baand  er  disse  nemlig  delt  i  store  Kvadere,  regelmæssig  firkantede 
undtagen  foroven,  hvor  de  som  en  Slags  misforstaaet  Mæanderfrise 
omgiver  en    Række   flade,    firkantede  Murblændinger.    Øverst   løb   en 


hvidkalket  Frise  med  Smaaknægte  af  brændt  Tegl,  og  en  med  Vinge- 
tegl afdækket  Tandsnitsgesims  markerede  Skællet  mellem  første  og  an- 
det Stokværk.  At  Blændingerne  og  de  fordybede  Baand,  der  nu  staar 
pudsede,  ogsaa  oprindelig  har  været  pudsede  og  hvidtede,  saaledes 
som  man  saa  ofte  ser  det  paa  vore  Landsbykirketaarnes  Gavle,  er 
forstaaeligt  nok,  var  i  Virkeligheden  ogsaa  ganske  nødvendigt,  da  de 
er   saa    flade,    at   de    uden    dette    Hjælpemiddel    ikke    ret   vilde    syne. 


2.    Nordfløjen  set  fra  Borgegaarden.    1909. 


Ganske  besynderligt  er  det  derimod,  at  „Kvaderne"  ikke  har  staaet  med 
Stenens  naturlige  Farve,  men  været  malede.  Og  dog  er  dette  Tilfældet, 
hvad  man  kan  overbevise  sig  om  paa  et  Par  Steder,  hvor  lidt  yngre 
Tilbygninger  har  lagt  sig  skærmende  udenom  det  gamle  Murværk. 
Selve  Murfladen  er  her  malet  rødbrun  og  atter  afdelt  med  hvide  Fuger. 
Hvad  Hensigten  har  været  hermed,  er  ikke  let  at  raade,  men  den 
samme  besynderlige  Skik  træffes  forøvrig  paa  flere  andre  af  Renæs- 
sancens Herregaarde  og  Købstadbygninger,  og  muligt  er  det  jo,  at  den 

blot  har  skullet  skjule  forskelligtfarvede  Sten  og  Syndernes  Mangfoldig- 
hed. Thi  unægtelig  staar  Datidens  Murværk,  hvad  Fugning  og  anden  tek- 
nisk Behandling  angaar,  ingenlunde  paa  Højde  med  det,  Middelalderen 
kunde  præstere.  Ret  enestaaende  er  derimod  Murenes  Kvaderinddeling. 
Hvis  man  kan  stole  paa  Jordebogens  Afbildninger,  har  Hovedbygnin- 
gerne paa  Selsø  og  Bavelse  været  behandlet  paa  samme  Maade,  men 
ellers  kendes  dette  kuriøse  Dekorationssæt  kun  fra  ganske  enkelte 
Bygværker,  f.  Eks.  Taarnet  paa  Aalum  Kirke  ved  Randers  og  først  og 
fremmest  da  fra  den  nærliggende   Herregaard  Juelskov. 

Om  Rumfordelingen  paa  det  ældste  Ulfeldtsholm  ved  vi  intet  sikkert. 
Antagelig  har  dog  alt  dengang  hele  det  østre  Hus'  øverste  Stokværk 
været  optaget  af  den  mægtige  Dansesal,  medens  den  nordre  Fløj  var 
det  egentlige  dagligdags  Vaaningshus.  Midt  paa  dettes  mod  Borggaar- 
den  vendende  Side,  hvor  den  nuværende  Hovedtrappe  breder  sig, 
knejsede  et  nu  forsvundet  rundt  Trappetaarn,  paa  hvilket  Hovedind- 
gangsdøren sad,  og  ad  hvis  Vindeltrappe  man  gik  op  til  øvre  Stokværk. 
Thi  først  et  Hundrede  Aar  senere  naaede  vore  Dages  „velske"  Trap- 
per til  Danmark  fra  deres  italienske  Hjemland,  og  først  da  lærte  man 
at  lægge  Trapperummet  inde  i  Bygningen.  Bortset  fra  Løntr^pper,  der 
kunde  anbringes  i  selve  Murtykkelsen,  hvor  denne  var  tilstrækkelig 
svær,  havde  man  i  Renæssancen  ingen  anden  Forbindelse  mellem  de 
enkelte  Etager  end  de  paaklistrede  Taarne  med  deres  smalle  Vindel- 
trapper, saaledes  som  vi  endnu  kender  dem  fra  Christian  IV. s  Pragt- 
bygninger, Rosenborg  og  Frederiksborg.  En  streng  og  umagelig  Vej 
har  det  været  for  de  ærlige  og  velbyrdige  Mænd  og  endnu  mere  for 
deres  Fruer  og  Jomfruer,  tilmed  naar  en  tyrannisk  Mode  øgede  deres 
naturlige  Førlighed  med  kolossale  Hoftepuder  og  omfangsrige  Nederdele. 

Som  alt  bemærket  stødte  de  to  Fløje  fra  første  Færd  ikke  sammen; 
mellem  dem  var  der  et  aabent  Rum  paa  et  Par  Spærfags  Bredde. 
Her  laa  et  firkantet  Taarn,  der  dels  maa  have  tjent  som  Trappetaarn 
for  Østfløjen,  dels  dannede  en  Slags  Bro  mellem  Bygningerne.  Det 
er    forlængst   nedrevet,    men    dets   Gavl   ses   paa  Jordebogens   Billede 


inderst  i   Krogen  til  hojre,  og  ved  Gravning  i  vore  Dage  er  man  stødt 
paa  dets  Fundamenter. 

Begge  Fløje  havde  svungne  Renæssancegavle,  men  disse  var  ud- 
styret paa  forskellig  Vis  paa  de  to  Huse.  Paa  dem  begge  var  de  ganske 
vist  tværdelte  ved  Rækker  af  vandrette,  karnisformede  Murbaand,  men 
medens  det  nordre  Hus'  Gavl  forøvrig  kun  havde  en  lignende  Kva- 
dring som  paa  selve  Murene,  havde  Østfløjens  Gavle  en  langt  rigere 
Udsmykning,  bestaaende  af  to  Rækker  balusterformede,  over  hinanden 
stillede  Halvsøjler  eller  Pilastre  paa  høje  Postamenter.  Bortset  fra  de 
svungne  Gavlkamme  havde  den  nordre  af  disse  Gavle  i  det  hele  og 
store  holdt  sig  urørt  til  vore  Dage,  og  af  den  søndre  var  en  Del  i 
Behold  bag  en  senere  Tilbygning.  Ogsaa  den  ene  af  Nordhusets  Gavle 
stod  velbevaret,  hvorimod  den  anden,  —  den  østre  —  ved  en  urigtig 
Istandsættelse  for  en  Menneskealder  siden  er  bleven  ommuret  i  Lig- 
hed med  sin  Nabogavl  paa  det  tilstødende  Hus.  Forlængst  forsvundne 
er  derimod  de  Smaakviste,  som  paa  Billedet  skyder  sig  opover  Byg- 
ningens Tag.  Dette  er  i  Originalen  gengivet  med  rød  Farve,  har  alt- 
saa  været  teglhængt,  hvad  enten  Materialet  nu  har  bestaaet  af  de 
middelalderlige  „Munke"  og  „Nonner"  eller  de  netop  dengang  op- 
dukkende nymodens  Vingetegl. 


Jacob  Ulfeldts  Gaard  blev  ikke  længe  staaende  urørt  i  den  Skik- 
kelse, vi  kender  fra  Jordebogens  1588  malede  Billede.  Muligvis  har 
han  allerede  selv  før  sin  Død  (1593)  givet  den  nogle  af  de  Tilbyg- 
ninger, vi  i  det  følgende  skal  stifte  Bekendtskab  med,  sandsynligere 
er  det  dog,  at  de  alle  skyldes  hans  ældste  Søn,  den  senere  Rigskansler 
Jacob  Jacobsen  Ulfeldt,  saaledes  som  det  i  det  mindste  ved  en  af  dem 
sikkert  vides  at  være  Tilfældet.  Midt  paa  Østfløjen  rejstes  der  et 
mægtigt,  firkantet  Taarn  (C),  Klokketaarnet,  som  det  kaldes  i  senere 
Synsforretninger,  hvis  op  over  Tagskægget  ragende  Mure  afsluttedes 
med  en  kraftig,  lidt  udkragende  Rundbuefrise,  medens  den  sædvanlige 

teglhængte  Gesims  dannede  Skæl  mellem  første  og  andet  Stokværk. 
Dets  blytækte  Spir  blev  nedtaget  o.  1800,  men  vi  kender  det  fra  et 
paa  Holckenhavn  opbevaret  Maleri  fra  Midten  af  18.  Aarhundrede,  der 
giver  os  et  anskueligt  Billede  af  Gaarden,  som  den  saa  ud  i  sin  Vel- 
magts Dage  (Fig.   16).    Dets  Underdel   var  formet  som  en  noget  ind- 

svejet,  firsidet  Pyramide, 
der  med  en  aaben  Lan- 
terne gik  over  i  en  slank 
Top;  i  det  hele  og  store 
har  det  altsaa  været  i 
høj  Grad  beslægtet  med 
Spiret  paa  St.  Knuds 
Kirke  i  Odense.  Den 
rundbuede,  endnu  be- 
varede Indgangsdør  om- 
sluttedes af  en  Portal 
med  svungne,  murede 
Led,  afdækket  foroven 
med  en  Trekant  og  flan- 
keret af  murede,  balu- 
sterformede  Halvsøjler 
paa  høje  Postamenter. 
De  skraa  Karmsider  har 
store,  rundbuede  Ni- 

3.    Østflojen  med  Taamet    1910.  ,  ■    i      -n  j 

scher,  i  hvilke  man  ved 
Gaardens  sidste  Restauration  fandt  Spor  af  en  desværre  ganske  øde- 
lagt Dekoration.  Det  store  Taarn  tjente  naturligvis  som  Trappetaarn 
til  Dansesalen,  og  samtidig  eller  rettere  lidt  senere  blev  der  ogsaa 
skabt  en  mere  bekvem  Forbindelse  mellem  de  to  Fløje  end  den  æl- 
dre. Op  mod  Riddersalsfløjens  nordre  Halvdel  fra  det  store  Taarn 
og  hen  til  den  anden  Fløj  lagdes  der  nemlig  en  Tilbygning  paa  ialt 
4  Vinduesfag    (D).     Nu    er    den    samlet    under   et   Tag   med    Hoved- 

bygningen,  hvad  der  giver  den  et  noget  tungt  og  klodset  Udseende, 
men  oprindelig  har  dens  Ydre  været  meget  malerisk,  idet  Taget  var 
opløst  i  tre  selvstændige  Kviste.  Disse  tre  „Udbygninger"  omtales 
endnu  i  en  Synsforretning  fra  1777,  og  paa  Maleriet  fra  18.  Aarh.  ses 
deres  svungne  Gavle  tydelig  over  Portfløjens  lave  Tag.  Ligesom  de 
ældre  Bygninger  er  Forbindelsesbygningen  paa  to  Stokværk,  men  mu- 
ligvis paa  Grund  af  Terrænets  Stigning  ligger  Vinduerne  i  en  noget 
anden  Højde.  Indvendig  er  ikke  blot  Kælderen,  men  ogsaa  Stuen 
dækket  med  en  Slags  Tøndehvælving.  Ydermuren  savner  den  om- 
løbende Gesims,  hvorimod  den  gængse  Kvadring  findes,  men  dennes 
„Fuger"  flugter  ikke  med  Taarnets,  hvis  Ydermure  staar  fuldt  udførte 
med  Gesims  og  Kvadring  over  Tilbygningens  Loft  og  i  dens  Kælder. 
De  to  Bygninger  kan  altsaa  ikke  være  samtidige,  og  Taarnet  er  ab- 
solut opført  tidligere  end  Forbindelsesbygningen,  ikke  som  det  jævnlig 
anføres  først  under  Ellen  Marsvin.  Herimod  taler  ogsaa  hele  Behand- 
lingen af  dets  Ydre  samt  den  ganske  vist  negative  Omstændighed,  at 
det  ikke  bærer  Fru  Ellens  Navneziffer,  der  ellers  møder  os  selv  paa 
de  mest  ubetydelige  Sager  fra  hendes  Tid.  Om  Forbindelsesbygningen 
er  der  ingen  Tvivl.  Paa  dens  Mure  læses  i  svære  Jernbogstaver  I  W 
B  B  —  Jacob  Ulfeldt  og  Birgitte  Brockenhuus.  Da  disses  Bryllup  stod 
1599,  og  Gaarden  1616  gik  ud  af  Slægtens  Eje,  maa  Opførelsestiden 
altsaa  falde  i  de  mellemliggende  Aar,  medens  Taarnet  vel  næppe  kan 
være  ældre  end  1597;  først  i  dette  Aar  vendte  Jacob  Ulfeldt  nemlig  for 
Alvor  Udlandet  Ryggen  og  slog  sig  til  Ro  i  Danmark  efter  sit  vidt- 
omflakkende  Rejseliv. 

Medens  begge  disse  Nybygninger  let  lader  sig  forklare  ud  fra  prak- 
tiske og  æstetiske,  maaske  ogsaa  fra  psykologiske  Bevæggrunde,  saa- 
vist  som  det  store  Taarn  maatte  kunne  ses  viden  om  og  højlydt  for- 
kynde sin  Bygherres  Ry,  er  det  ulige  vanskeligere  at  tyde  en  tredie 
Tilbygning,  det  undersætsige  Taarn,  der  lægger  sig  i  en  Vinkel  udenom 
Østfløjens  sydøstre  Hjørne  (E).  Dette  Karnaptaarn,  der  har  tre  svejede 
Gavle,  er  baade  nu  og  paa  Billedet  fra  18.  Aarh.  dækket  med  almin- 

delige  Saddeltage;  det  er  derfor  ret  gaadefuldt,  naar  det  i  en  Syns- 
forretning fra  1777  siges,  at  „det  præsenterer  sig  imod  Ladegaarden 
som  et  Taarn  med  flak  Overdel  og  2de  Gavle".  Taarnet  har  hvæl- 
vede Kældere  og  to  Stokværker,  af  hvilke  det  øverste  oprindelig  og- 
saa  har  været  bestemt  til  at  overhvælves.  Paa  Murene  ses  nemlig 
endnu   tydelige  Ansætninger  til   Hvælvinger,    men  da  der  saavel  over 


4.    HoLkeiihavn  etter  Rcstauraiionen.    Set  fra  Svdost. 


som  under  dem  findes  en  ikke  meget  yngre  Dekoration,  er  det  usand- 
synligt, at  Hvælvingen  nogensinde  er  bleven  opført.  Medens  de  to 
Hovedstokværk  har  de  almindelige,  store,  fladbuede  Vinduer,  er  der 
i  Loftsetagen  øverst  fladbuede  Glugger  med  False  og  under  dem  en 
Række  smaa,  skydeskaarlignende  Aabninger  med  stærkt  udadskraanende 
Sider,  2  mod  Nord,  3  mod  Øst  og  Syd  og  1  mod  Vest,  Selv  om  det 
fra   senere  Inventarer  vides,    at   der  har  været  ikke   faa  Vaaben  paa 

Gaarden,  maaske  endogsaa  Kanoner  —  „20  store  Skydhager  foruden 
Laase"  —  er  det  dog  vist  saare  tvivlsomt,  hvorvidt  man  skal  tillægge 
disse  sidste,  meget  lavtsiddende  Aabninger  nogen  reel  Betydning  som  For- 
svarsforanstaltninger. Snarest  maa  de  vel  betragtes  som  et  Rudiment, 
et  overgemt  Minde  om  Fortidens  Byggesæt,  der  virker  saa  meget  mere 
besynderligt,  som  der  jo  ikke  ved  Gaardens  oprindelige  Anlæg  er  taget 
synderlig    Hensyn    til    Forsvaret.     Thi    at   Taarnet   ikke   hører  med    til 


5.    Nordflojen,  set  fra  Haven.    1906. 

den  ældre  Jacob  Ulfeldts  Bygninger  fremgaar  noksom  af,  at  Rester  af 
Østfløjens  gamle  Sydgavl  er  gemt  bag  Taarnet,  der  jo  heller  ikke  ses 
paa  Jordebogsbilledet.  Paa  den  anden  Side  viser  hele  dets  Ydre  med 
de  kvadrede  Mure,  at  det  maa  være  opført  af  Sønnen.  Til  ham  maa 
man  af  samme  Grund  vel  ogsaa  henføre  tre  senere  tilbyggede  smaa 
Karnaptaarne  paa  Østfløjens  Sydside,  af  hvilke  nu  kun  det  søndre  er 
i  Behold  (F).  Muligvis  har  han  ogsaa  bygget  det  store,  firkantede 
Karnaptaarn  (G),  der  fra  Nordfløjen  skyder  sig  ud  i  Haven,  og  i  hvert 
Fald  ikke  er  opført  i  ét  med  Fløjen. 

Der  er  noget  vist  tilfældigt  og  lunefuldt  over  den  yngre  Jacob  Ul- 
feldts Nybygninger;  de  har  gjort  den  gamle  Gaard  mere  malerisk, 
men  samtidig  har  de  unægtelig  ogsaa  paa  væsenlige  Punkter  udvisket 
det  oprindelige  Anlæg.  Nej,  da  var  der  ulige  mere  Plan  og  Beregning 
over  hans  Efterfølgers  Byggeforetagender. 

I  1616  solgte  Rigskansleren  Ulfeldtsholm  til  Fru  Ellen  Marsvin,  som 
da  lige  var  bleven  Christian  IV.  s  Svigermoder  og  aabenbart  ypperlig 
har  forstaaet  at  udnytte  sin  nye  Position  til  netop  i  disse  Aar  at  fore- 
tage de  omfattende  Godskøb,  der  efterhaanden  gjorde  hende  til  en  af 
Landets  største  Godsejere.  Som  hyppig  er  Tilfældet,  skiftede  Gaarden 
ikke  blot  Ejer,  men  ogsaa  Navn,  og  paa  kongelig  Vis  gav  den  myn- 
dige Frue  Gaarden  ikke  sit  Slægtsnavn,  men  sit  Døbenavn.  Ellens- 
borg  afløste  Ulfeldtsholm.  Foreløbig  synes  hun  at  have  ladet  sig  nøje 
med  denne  Navneforandring,  men  omkring  ved  1630,  altsaa  nogen- 
lunde samtidig  med  det  endelige  Brud  mellem  hendes  Datter  Kirsten 
Munk  og  Kongen,  gav  hun  sig  i  Lag  med  omfattende  Byggearbejder. 
ret  som  vilde  hun  nu  med  velberaad  Hu  skabe  sig  et  storslaaet  Hjem, 
hvor  hun  kunde  leve  sine  sidste  Dage. 

Det  tofløjede  Anlæg  havde  sine  store  Ulemper;  et  slemme  Sus  maa 
der  have  været  i  Borggaarden,  naar  Vestenvinden  stod  paa,  og  tilmed 
gjorde  det  hele  et  underligt,  halvfærdigt  Indtryk.  Nej,  saa  var  den 
fuldt  udbyggede  tre-  eller  firfløjede  Gaard  langt  at  foretrække.  Det 
første  større  Foretagende,  Fru  Ellen  gik  i  Gang  med,  var  da  ogsaa 
Opførelsen  af  en  Vestfløj  (H),  der  ved  en  mindre,  selvstændig,  men 
ikke  ganske  samtidig,  taarnlignende  Forbindelsesbygning  (I)  forbandtes 
med  Nordfløjen.  Modsat  hvad  der  var  Tilfældet  med  Ulfeldternes  Byg- 
ninger, behøver  vi  ikke  her  at  være  i  Tvivl  om,  naar  og  til  hvem 
dette  Nyanlæg  skal  henføres.  Den  gode  Frue  har  aabenbart  været  meget 
øm  for  sit  Ry.  Selv  paa  saa  inferiøre  Sager  som  Nøglekamme  og  Laase- 
blik  træffer  vi  hendes  Navneziffer  EMS,  og  paa  et  saa  betydeligt 
Værk  maatte  Navnet  fuldtud.  I  store  Jærnbogstaver  læses  dels  paa 
selve  Gavlen,   dels  paa  Gavlmuren  ELINE  MARSVIN    1631,   medens 

et  SOLI  DEO  GLORIA  strækker  sig  henover  hele  den  mod  Borg- 
gaarden  vendende  Side.  Endog  saa  verdslige  Sager  som  Drikkekander 
yndede  Datiden  at  forsyne  med  en  religiøs  Indskrift,  og  her  var  et 
„Gud  alene  Æren"  saa  meget  mere  paa  sin  Plads,  som  Fløjen  delvis 
skulde  tjene  som   Kirke. 

Det  ny  Hus,  der  fik  simple,  svungne,  alene  vandret  delte  Gavle, 
er  opført  paa  en  Kvaderstensfod,  der  som  Følge  af  Jordsmonnets  Fald 
har  en  ret  betydelig  Højde  mod  Vest.  Materialet  var  ligesom  paa  de 
ældre  Bygninger  udelukkende  Tegl,  men  noget  mindre,  røde  og  gule 
stærkt  blandede  mellem  hverandre.  Denne  Farveforskel  har  dog  den- 
gang ikke  gjort  sig  gældende,  thi  som  det  kan  ses  af  et  lille  Hjørne 
af  Bygningen,  der  omtrent  fra  første  Færd  har  staaet  skjult  af  Port- 
fløjens Tag,  har  Murværket  ogsaa  her  været  malet  rødbrunt  med  hvide 
Fuger.  I  Lighed  med  de  øvrige  Bygninger  fra  Ellen  Marsvins  Tid  er 
Murene  forøvrig  glatte  uden  den  Kvadring,  der  særmærker  Gaardens 
ældre  Dele,  hvorimod  vi  genfinder  den  omløbende  Tandsnitsgesims 
mellem  øverste  og  næstøverste  Stokværk.  Indtil  den  sidste  Restau- 
ration var  denne  dog  afhugget  og  kunde  kun  iagttages  over  Portfløjens 
Loft.  Men  her  havde  den  holdt  sig  ganske  urørt,  og  som  et  ret  ene- 
staaende  Træk  fortjener  det  at  fremhæves,  at  Bygmesteren  ikke  har 
ladet  sig  nøje  med  Tandsnittets  plastiske  Virkning,  men  har  taget  Far- 
ven med  til  Hjælp.  Paa  den  pudsede,  hvidkalkede  Frise,  paa  hvilken 
„Tænderne"  sidder,  er  der  nemlig  neden  under  dem  malet  smaa  røde 
og  graa  Cirkler. 

Nordlig  paa  Fløjen,  delende  denne  i  to  ulige  store  Dele,  laa  et  stort, 
sandsynligvis  firkantet  Taarn,  hvis  spidse,  gotiserende  Spir  ses  paa 
Maleriet  fra  18.  Aarh.  Selv  er  det  bleven  nedrevet  for  en  100  Aar 
siden,  men   Fortandingerne  til  dets  Mure  har  stadig  været  synlige. 

Selve  Bygningens  Ydre  viste  tydeligt,  at  den  ikke  alene  var  opført 
som  en  Bolig  for  Mennesker.  Medens  dens  større,  nordlige  Halvdel 
var  paa  to  Stokværk  og  en  høj,  hvælvet  Kælder,  var  Kælder  og  1.  Stok- 
værk mod  Syd  slaaede  sammen,  og  Vinduerne  var  her  høje  og  spids- 

buede,  ikke  som  paa  den  øvrige  Del  afsluttede  med  Kurvehanksbuer. 
Ogsaa  udadtil  har  man  villet  udmærke  denne  Del  ganske  som  paa 
Kronborg  og  Frederiksborg,  hvor  Slotskirkernes  Facader  er  gennem- 
brudte af  store,  „gotiske"  Vinduer,  der  stikker  besynderlig  af  fra  de 
øvrige  Renæssancevinduer.  Det  har  nu  engang  været  den  vedtagne 
Form    for  Kirkevinduer,    som    man    grumme    nødigt   har  villet   forlade. 

Kirkefløjens  Indre  var  endnu  ikke  færdig,  førend  der  toges  fat  paa 
nye  Arbejder.  Paa  Ulfeldtsholm  havde  Porthuset  ligget  fuldstændig 
isoleret,  ikke  engang  ved  en  Hegnsmur  havde  det  været  knyttet  til 
de  andre  Bygninger.  Nu  blev  det  gamle  Porthus  ret  betydelig  om- 
bygget, skalmuret  og  rimeligvis  ogsaa  forlænget  ind  mod  Borggaar- 
den.  Samtidig  opførtes  der  en  lav  Portfløj  paa  et  Stokværk  samt 
Kælder  og  Vægterloft  med  smaa,  fladbuede  Glugger.  Mod  Borggaar- 
den,  kilet  inde  mellem  selve  Porthuset  og  Forbindelsesfløjen,  rejstes 
et  lille  Trappetaarn,  der  endnu  tager  sig  overordentlig  malerisk  ud, 
men  hvis  Virkning  sikkert  har  været  langt  stateligere,  da  det  endnu 
havde  sit  slanke,  spidse  Spir  i  Stedet  for  den  nuværende  fladtrykte, 
teglhængte  Hætte.  Et  Stykke  af  den  gamle  Egetræsvindeltrappe  med 
sin  snoede  Spindel  og  sine  svære,  6  Tommer  tykke  Trin  er  i  Be- 
hold, ligesom  der  over  selve  Porten  ligger  et  Gulv  af  smaa  røde,  uglas- 
serede  Lerfliser,  for  ikke  at  tale  om  den  svære,  jernbeslaaede  og 
med  Nagler  helt  overstrøede  Egetræsport,  der  endnu  danner  et  for- 
svarligt Lukke. 

Som  Indskriften  paa  Porthuset  melder,  er  det  opført  1634,  og  selve 
Hovedbygningen  havde  nu  faaet  den  Skikkelse,  den  beholdt  i  de  næste 
halvandet  Hundrede  Aar  og  i  det  hele  og  store  har  den  Dag  i  Dag. 
Men  Ladegaarden  var  jo  tilbage,  og  heller  ikke  den  blev  forsømt. 
Ligesom  flere  andre  af  sin  Tids  højbaarne  Kvinder,  f.  Ex.  Christian  IV's 
Moder  Dronning  Sofie,  var  Ellen  Marsvin  ivrig  Landmand,  og  navnlig 
laa  Fedestalden  hende  paa  Hjerte.  Paa  en  Tid,  hvor  det  jævnlig  kunde 
indtræffe,  at  man  næppe  fik  Udsæden  igen,  og  hvor  4  Fold  blev  anset 
for  saare  respektabelt,  var  Studefedning  aabenbart  ogsaa  det  mest  ren- 


16 

table,  og  det  er  vist  ikke  ganske  tilfældigt,  at  den  første  Bygning,  hun 
overhovedet  vides  at  have  opført  paa  sin  nye  Ejendom,  var  en  —  Kolade! 

Ladegaarden  ligger  lige  Sønden  for  Borggaarden.  Allerede  Jacob  Ul- 
feldt havde  her  1611  bygget  en  stor  Tærskelade  paa  55  Fag  solid 
Grundmur  med  takkede,  gotiske  Gavle.  Vestlig  for  denne,  ud  mod 
den  nuværende  Svendborg  Landevej,  og  oprindelig  sammenbygget  med 
Laden  ved  et  Porthus  paa  13  Fag,  byggede  hun  i  1629  en  efter  Ti- 
dens Forhold  imponerende  Kostald,  ligeledes  af  Grundmur,  der  i  Syns- 
forretningen af  1777  angives  til  67  Fag  og  dengang  havde  72  Baase. 
Endelig  afsluttedes  disse  Arbejder  i  1636  med  en  Hestestald,  der  ikke 
gav  de  andre  Bygninger  noget  efter;  den  var  paa  80  Fag  med  Plads 
til   24   Heste. 

Men  ikke  blot  med  Gaardens  Ydre,  ogsaa  med  Udsmykningen  af 
det  Indre  havde  den  virksomme  Frue  travlt,  og  heldigvis  er  endnu 
paa  flere  Steder  den  Dag  i  Dag  Fru  Ellens  Værk  bevaret.  Saaledes 
staar  Dansesalen  omend  falmet  og  afbleget  i  den  Skikkelse,  den  den- 
gang fik.  Den  mægtige  Sal,  der  er  I24V2  Fod  lang  og  231/0  Fod  bred, 
og  som  mod  Gaarden  faar  Lys  igennem  ikke  færre  end  1  1  Vinduer, 
var  i  18.  Aarh.  afdelt  i  3  mindre  Rum  og  gjorde  senere  Tjeneste  som 
Kornloft.  Saavel  Loft  som  Gulv  er  nyt,  men  de  gamle  Fyrretræs- 
bjælker er  dog  i  Behold.  De  har  en  Dekoration,  der  mod  Syd  væ- 
sentlig indskrænker  sig  til  Marsvinernes  og  Munkernes  Vaabenskjolde 
samt  enkelte  Kerubhoveder,  men  efterhaanden  bliver  rigere  og  fyl- 
digere, saaledes  at  det  hele  indspindes  i  et  Væv  af  sorte  Vinranker. 
Væggene  er  til  o.  4  Alens  Højde  malede  med  en  Tæppedekoration  i  gul- 
røde og  rødbrune  Farver,  Vinduerne  er  omgivne  af  en  kartouchlignende 
Ramme  med  Bruskornamenter  og  smaa  Kerubhoveder  i  gult  og  sort, 
og  under  Loftet  løber  en  Frise  af  Frugter  og  Frugtguirlander.  Op  mod 
den  søndre  Gavl  støtter  sig  en  muret  Kamin,  der  vel  nok  gaar  tilbage 
til  Gaardens  ældste  Tid,  ret  anseelig,  men  sikkert  ganske  ude  af  Stand 
til  at  kunne  opvarme  det  vældige  Rum,  selv  om  den  tidligere  har  haft  en 
nu  nedrevet  Hjælper  i  Salens  modsatte  Ende.  Vangerne  er  udmalede  med 

Druer  og  Æbler 
strøet  paa  mørk 
Bund,  medens 
Røghætten  me- 
get passende  er 
smykket  med 
et  Alter  med 
brændende  Of- 
ferild indram- 
met af  en  Øre- 

flipkartouche 
(Fig.  7). 

En    lignende 
Tæppedekora- 
tion  som  den 
store,  Sals    fin- 
des ogsaa   i 
det   tilstødende 
Rum  i  det  søn- 
dre Taarn,  men 
af  ulige   større 
Interesse  var  de 
Malerier,  der 
for    nogle    Aar 
siden    kom    for 
Dagen  i  et  af  de 
hvælvede  Rum 
i  Vestfløjen,  der 

nu  bruges  til  Herskabskøkken.  Desværre  umuliggjorde  denne  Anven- 
delse jo  forstaaeligt  nok,  at  det  fundne  kunde  blive  staaende  fremme. 
Stuen  (Fig.  8)  havde  været  helt  dækket  med  Malerier,  dels  figurlige,  dels 
ornamentale.    Vægdekorationerne  var  imidlertid  stærkt  medtagne,  saa- 


Kaminen  i  den  store  Sal 

ledes  at  Motiverne  vanskelig  kunde  udredes:  Tre  Drabanter  med  lange 
Stødkaarder,  over  hvilke  der  svævede  en  Engel;  en  kæmpemæssig 
Kriger  i  klassisk  Rustning,  der  naaede  fra  Gulv  til  Loft;  en  Jagtscene, 
hvor  en  landsebevæbnet  Rytter  sprængte  af  Sted,  alt  blaagraat  med 
sorte   Konturer  og  ret  spinkelt  i  hele  sin  Malemaade. 


8.    Kokkenet  med   Kalkmalerierne. 

Langt  bedre  bevaret  og  af  ulige  større  kunstnerisk  Værd  var  Hvæl- 
vingens Udsmykning,  hvor  Kapperne  var  indspundne  i  et  Væv  af  graa- 
blaa,  kraftig  og  bredt  malede,  barokke  Rankeslyng  paa  rødlig  Bund, 
mellem  hvilke  var  anbragt  en  Række  Smaafigurer,  bl.  a.  en  statelig 
Falkedreng  med  Falken  paa  den  løftede  højre  Haand.  Lignende  Ran- 
ker dækkede  Vestvæggen  og  fyldte  den  der  siddende  Vinduesnisches 
Bueslag,  medens  der  i  hver  af  Vinduets  Sider  var  malet  de  her  gen- 
givne Medaljoner  (Fig.  9 — 10),  hvis  Fremstillinger  af  en  Herre  og 
en  Dame  i  Dragter  fra  1630 — 40  gør  et  ganske  portrætlignende  Ind- 

tryk,   uden   at  det   dog   vist   lønner  Umagen   at   prøve  paa  at  udfinde 
Originalerne. 

Først  og  fremmest  er  det  dog  til  Kirken,  man  maa  ty,  hvis  man 
vil  have  et  levende 
Billede  af  den  Pragt, 
hvormed  den  rige 
Frue  smykkede  sin 
Gaard. 

Allerede  i  Ulfeldt- 
ernes  Tid  synes  der 
at  have  været  et  Ka- 
pel, saaledes  som 
dette  overhovedet 
ikke  saa  sjældent 
var  Tilfældet  paa  Re- 
næssancens Herre- 
gaarde. De  to  tid- 
ligere omtalte  Klok- 
ker tyder  stærkt  her- 
paa,  og  den  fynske 
Biskop  Jacob  Mad- 
sen anfører  da  og- 
saa,  da  han  1589 
visiterede  Sognekir- 
ken (Vindinge),  at 
„Jacob  Ulfeldt  hol- 
der selv  en  Præst 
paa  Gaarden",  idet 
han  muligvis  som  en  Forklaring  tilføjer:  Gaarden  ligger  langt  fra  Kir- 
ken. Men  hvor  dette  Kapel  har  været  indrettet  vides  ikke,  og  bortset 
fra  Klokkerne  er  intet  af  dets  Udstyr  bevaret.  Heldigvis  har  dets 
Efterfølger,  „Ellensborg  Kirke,"  som  den  kaldtes,  haft  en  bedre  Skæbne, 


Prove  af  Kalkmaleridekorationen. 

Det  lille  Rum,  der  dækkes  af  to  Fag  8-ribbede  Krydshvælvinger  med 
runde  Gjordbuer  og  spidse  Skjoldbuer,  har  aabenbart  været  Fru  Ellens 
Øjesten,    og   hun  har  ikke  skyet  nogen   Bekostning,    for  at  dets  Indre 

skulde  fremtræde 
saa  rigt  og  værdigt 
som  mulig.  „Et  stort 
og  mægtig  magni- 
fique  capelle"  er  da 
ogsaa  den  Omtale, 
det  faar  af  en  hun- 
drede Aar  yngre  Ef- 
tertid i  en  Indberet- 
ning, Sognepræsten 
1755  indsendte  til 
Brug  for  det  af  den 
bekendte  Arkitekt 
og  Arkitekturhisto- 
riker Thurah  paa- 
tænkte store,  topo- 
grafiske Værk. 

Lettest  er  hun 
sluppen  til  Altertav- 
len. „Om  jeg  mindes 
ret,  skal  Fru  Marsvin 
have  ladet  denne 
Tavle  flytte  fra  en 
0,  som  hun  ejede, 
Thurø  eller  Drejø, 
herhid,"  hedder  det  i  den  nysnævnte  Indberetning.  Nu  har  Drejø 
imidlertid  ikke  tilhørt  Ellen  Marsvin,  og  hvad  Thurø  angaar,  har  Øens 
Kirke,  der  er  opført  af  Ellen  Marsvin,  den  Dag  i  Dag  en  middel- 
alderlig Tavle,  og  en  anden  er  derfra  bleven  afgivet  til  Nationalmuseet. 


af    Kalkiiialcridck()iati(in'.-n. 

Det  er  derfor  lidet  sandsynligt,  at  der  skulde  have  været  endnu  en 
tredie,  ligesom  det  lyder  noget  besynderligt,  at  hun  skulde  have  flyt- 
tet en  Tavle  fra  en  Kirke,  hun  selv  havde  ladet  bygge.  Snarere  stam- 
mer den  fra  en  af  de  andre  Kirker,  til  hvilke  hun  havde  Patronats- 
ret,  eller  maaske  endog  fra  hele  to,  saavistsom  Tavlen,  saaledes  som 
den    nu    præsenterer  sig,    er  sammenstykket.    Det  er  en   trefløjet,    ud- 


II.    Kirken. 


skaaret  gotisk  Altertavle,  et  meget  anstændigt  nordtysk  Arbejde  fra 
15.  Aarh.s  Slutning,  med  en  Korsfæstelsesgruppe  i  Midtfløjen  og  de 
tolv  Apostle  i  Sidefløjene.  Men  udenom  Midtbilledet  er  der  indsat 
12  oprindelig  ikke  dertil  horende  Smaarelieffer,  der  maa  henregnes  til 
sen-middelalderlig  nederlandsk  Kunst  og  har  betydelig  Interesse  ved 
at  fremstille  Scener,  som  ellers  er  lidet  gængse  herhjemme.  Da  Ka- 
pellet  jo  ikke  var  nogen  egentlig  Sognekirke,   fandtes  der  forstaaeligt 

nok  oprindelig  ingen  Døbefont.  Den  nuværende  Daabsengel  —  til  hvil- 
ken hører  et  udmærket  lille  Sølvfad  drevet  med  Blomster  og  Frugter, 
et  københavnsk  Guldsmedearbejde  fra  1677  —  stammer  da  ogsaa  fra 
Midten  af  18.  Aarh.  Hele  det  øvrige  Inventar  er  derimod  af  én  Støb- 
ning og  hører  ubetinget  til  den  ejendommeligste  og  rigeste  Træskærer- 
kunst, der  findes  i  vort  Land. 

Alene  Prædikestolen  (Fig.  12)  er  et  Pragtstykke  af  Rang  med  sin  pom- 
pøse Opgang  og  sine  høje,  dobbelte  Rygpaneler.  Der  findes  ikke  en  bar 
Plet,  bogstavelig  hver  Kvadrattomme  er  dækket  med  Skæringer.  Ind- 
gangen krones  af  Kristi  Daab,  og  paa  Dørene  og  Opgangen  ses  de  fire 
Evangelister,  hvor  man  navnlig  lægger  Mærke  til  Mathæus  med  sin 
vældige  Skaldepande,  hvem  en  lille  Stumpnæse  af  en  Engel  beroligende 
lægger  Haanden  paa  Skulderen.  Selve  Stolen,  der  bæres  af  Moses 
med  Lovens  Tavler,  har  i  sine  Fyldinger  Relieffer  af  Kristus  som 
12-Aars  Dreng  i  Templet,  Bjærgprædiken  med  Korsfæstelsen  som  Bag- 
grund, Kristus  med  Apostlene  og  uddrivende  de  Handlende  af  Templet. 
Paa  de  fremspringende  Led  staar  og  svæver  Engle  med  Musikinstru- 
menter. Panelerne  endelig  har  en  Række  Relieffer  skaarne  i  blødt 
Træ,  dels  forestillende  Scener  af  Johannes  Døberens  Historie,  dels  af 
Lidelseshistorien. 

Stoleværket  (Fig.  13)  med  dets  prægtige  Endestykker  og  Paneler  slut- 
ter sig  værdig  hertil.  Som  altid  er  de  øverste  Stole  stateligere  og  bredere 
end  de  øvrige.  Der  sad  jo  Herskabet,  hvis  de  ikke  foretrak  at  over- 
være Gudstjenesten  fra  det  saakaldte  Kirkekammer,  hvis  to  rigt  ud- 
skaarne  Vindueslemme  med  Relieffer  bl.  a.  af  Isaks  Ofring  og  Jakobs 
Kamp  med  Englen  endnu  er  i  Behold  paa  Kirkens  Bagvæg,  hvorimod 
selve  „Kammeret"  er  opløst  i  moderne  Værelser.  Herskabsstolenes 
mod  Alteret  vendende  Sider  har  meget  højt  skaarne  Figurer  af  Kar- 
dinaldyderne, medens  Endestykkerne  smykkes  med  Skæringer  forestil- 
lende Bebudelsen,  Fødselen,  Omskærelsen  og  de  hellige  tre  Konger 
mod  Nord,  Kristus  i  Templet  og  Flugten  til  Ægypten  mod  Syd.  Paa 
de  øvrige  Endestykker,  der  ligesom  de  foregaaende  afsluttes  med  Kerub- 


12.    Prædikestolen. 

hoveder  og  forneden  har  store,  svulmende  Drueklaser,  ses  Kristus  og 
1 1  Apostle  i  lignende  Udførelse  som  Forsidernes  Kardinaldyder,  og 
ogsaa  deres  Panelværk  er  prydet  dels  med  bibelske  Relieffer,  dels 
med  mesterlig  udførte,  i  al  deres  Ensartethed  dog  stærkt  varierede 
Skæringer,  af  hvilke  flere  ligesom  Prædikestolens  Rygpaneler  er  i  blødt 
Træ,  medens  Hovedmaterialet  ellers  som  vanlig  er  Eg.  De  to  mang- 
lende Apostle,  mellem  hvilke  kuriøst  nok  Judas  figurerer  med  sin 
Pengepung,  er  anbragte  paa  Endestykkerne  af  den  i  Lighed  med  Her- 
skabsstolen opbyggede  Præstestol,  paa  hvis  Rygpaneler  findes  store 
Figurer  af  David  og  Esra  og  mellem  dem  Kristus  uddrivende  Djævle. 

Paa  et  af  de  øverste  Stolestader  er  udskaaret  Aarstallet  1634,  og 
Stilen  er  da  ogsaa  fuldt  udviklet  Barok  omend  med  stærkt  udprægede 
stilistiske  og  ornamentale  Ejendommeligheder,  der  faar  Arbejdet  til  at 
staa  ret  isoleret  mellem  anden  samtidig  Træskærerkunst  herhjemme, 
ligesom  ogsaa  Valget  af  de  fremstillede  Scener  afviger  betydelig  fra 
det  ellers  gængse.  Det  skyldes  da  ogsaa  en  Billedskærer,  der  ikke 
var  nogen  hel  hjemlig  Fugl. 

Medens  vi  ikke  engang  kender  Navnene  paa  Ulfeldternes  og  Ellen 
Marsvins  Bygmestre,  ved  vi  ret  god  Besked  om  den  kunstrige  Mester, 
der  har  smykket  Kapellet.  Det  er  Hans  Dreyer  fra  Ekernførde  (1572 
— 1653),  som  efter  at  have  lært  Professionen  i  sin  Fødeby  blev  Me- 
ster i  Lybæk,  hvis  Billedskærerlav  han  vedblev  at  tilhøre  hele  sit 
lange  Liv  igennem.  „Paa  Grund  af  sin  Kunst,  Flid  og  Oprigtighed 
har  han  været  meget  elsket  af  Adel  og  Uadel,"  hedder  det  i  hans 
Ligprædiken,  og  efter  at  han  1617  var  bleven  udnævnt  til  kgl.  be- 
staltet Hofbilledskærer  ved  Slottet  i  Haderslev,  virkede  han  da  ogsaa 
rundt  omkring  paa  en  Række  Herregaarde  i  Landet,  baade  før  og  efter 
at  han  i  7  Aar  havde  arbejdet  paa  Ellensborg.  Den  rigeste  af  de 
mange  gode  Døre,  der  blev  ødelagt  ved  Holstenshus'  Brand  for  et  Par 
Aars  Tid  siden,  skyldes  saaledes  ham,  og  nu  da  man  ved  Besked  om 
hans  forskellige  Opholdssteder,  vil  der  sikkert  kunne  paavises  adskil- 
lige af  de  mangfoldige  Arbejder,  han  maa  have  udført. 

1,1.     iJcn  sondre  Herskabsstol. 


Efter  den  føromtalte  Præsteberetning  skal  Kapellet  være  indviet  den 
2.  Decbr.  1637.  Forudsat,  at  dette  forholder  sig  rigtigt,  har  der  dog 
dengang  manglet  en  meget  væsentlig  Ting,   nemlig  Altertøjet.    Saavel 


M.  Mackeprang:  Holckenhavn. 

den  store,  pragtfulde,  sølvforgyldte  Kalk,  hvis  Kumme  og  sex-tungede 
Fod  helt  er  dækket  med  Graveringer  af  Apostlene,  Evangelisterne  og 
Korsfæstelsen,  som  den  tilhørende  Disk,  der  i  sin  Flade  bærer  en 
graveret  Fremstilling  af  den  hellige  Nadver,  er  nemlig  først  skænket 
af  Fru  Ellen  i  1639.  De  synes  begge  at  være  gjorte  i  København 
af  Guldsmeden  Hans  Post,  der  en  Tid  lang  var  Christian  IV. s  Mønt- 
mester. Ogsaa  for  andet  Kirkerede  har  hun  sørget.  Ikke  tilfreds  med 
de  to  Klokker,  der  fra  gammel  Tid  hang  i  Taarnet,  lod  hun  forfær- 
dige en  ny,  større  og  skønnere  end  de  ældre.  Den  er  støbt  den 
20.  September  1635  af  en  vistnok  lybsk  Mester  Cort  Kleiman,  der 
saavist  ikke  har  været  nogen  Fusker  i  sit  Fag.  Ligesom  de  svære, 
samme  Aar  støbte  Malmstager  bærer  den  foruden  hendes  fædrene  og 
modrene  Vaaben  bl.  a.  Indskriften:  „Herren  er  mit  Lius  og  min 
Salighed,"  et  Skriftsprog,  der  jo  rent  umiddelbart  bedre  passer  til 
en  Stage  end  til  en  Klokke,  men  som  antagelig  har  været  hendes 
Valgsprog. 

Naar  Ellen  Marsvin  har  anvendt  saa  meget  paa  Kapellet,  er  det 
sandsynligt,  at  Værelsernes  Udstyr  og  Bohave  ikke  har  staaet  tilbage 
herfor.  At  dømme  efter  et  Inventar,  der  blev  optaget  i  1663,  da  Gaar- 
den  efter  Corfits  Ulfeldts  Flugt  blev  inddraget  af  Kronen,  har  dette 
da  ogsaa  været  Tilfældet,  omend  meget  sikkert  alt  dengang  var  fjær- 
net  ved  Skiftet  efter  hendes  eller  Datterens  Død.  Sølvtøj  omtales 
saaledes  slet  ikke,  og  af  dette  har  der  utvivlsomt  været  en  stor  Rig- 
dom. Foruden  at  give  os  en  Forestilling  om  de  mangehaande  Sager, 
der  fandtes  paa  Gaarden,  giver  Inventaret  tillige  en  Oversigt  over  de 
forskellige  Rum,  som  det  dog  er  meget  vanskeligt  at  stedfæste,  da 
ingen  af  de  gamle  Navne  har  holdt  sig,  og  Værelseinddelingen  desuden 
er  bleven  ret  grundig  ændret.  Fuldstændig  sikre  er  kun  ganske  faa, 
saaledes  f.  Ex.  de  to  i  den  yngre  Jacob  Ulfeldts  Tilbygning  liggende 
Værelser,  der  benævnes  „den  første  Hvælving"  og  „den  inderste  Hvæl- 
ving"; de  var  henholdsvis  tapetserede  med  Gyldenlæder  og  med  „flamsk 
Jagt",  d.  V.  s.  Hamske  Gobeliner  med  Jagtscener.    Sikker  er  naturlig- 

vis  ogsaa  Dansesalen,  eller  som  den  her  kaldes:  den  store,  øverste 
Sal;  foruden  denne  findes  der  nemlig  et  andet  Festrum.  „den  forgyldte 
Sal",  som  synes  at  have  ligget  i  samme  Fløj.  I  Nordfløjen  maa  man 
derimod  søge  de  to  egentlige  Opholdsstuer  „Vinterstuen"  og  „Som- 
merstuen". Begge  har  de  nemlig  en  Karnap,  og  i  en  samtidig,  uhel- 
digvis meget  kortfattet  Synsforretning,  tales  der  om  „det  Spir  (o:  Taarn), 
som  Gangen  er  ind  til  Sommerstuen,"  Forhold,  der  kun  er  til  Stede 
paa  denne  Fløj.  Derimod  trodser  Benævnelser  som  „den  blaa  Stue", 
„den  gule.  Stue,"  „Dyrhaugekamret"  og  „St.  Povls  Kammer"  alle  An- 
strængelser. 

Adskillige  af  Rummene  maa  dengang  have  været  brugte  som  Pak- 
kamre. 1  den  store  Sal  fandtes  der  saaledes  foruden  talrige  Stole  — 
„røde",  Gyldenlæders  eller  betrukne  med  Flamsk  —  15  Stykker 
„Flamsk",  der  vel  har  været  benyttet  til  Væggenes  Dragning,  41  Por- 
trætter og  Masser  af  Husgeraad,  tillige  saa  besynderlige  Sager  som 
14  Læster  Kalk,  100  Tagsten,  „adskillige  gamle  Harnisker  og  Car- 
biner,"  et  gammelt  Positiv  og  —  en  grønlandsk  Baad!  For  at  give 
en  Prøve  paa  et  Værelse,  der  synes  at  have  været  i  nogenlunde  be- 
boelig Stand,  skal  her  anføres  Sommerstuens  Indhold: 

Et  stort  Spejl,  3  Stykker  Tapetseri  af  flamsk,  en  liden  ottekantig 
Bord,  som  lægges  tilsammen,  en  liden  firkantig  Bord,  Foden  rød 
anstrøgen  og  med  en  Stenplade,  2  smaa  tapetserede  Stole,  en  lang 
Stol,  overdragen  med  rød  Kirsey,  med  Armlæn,  udskaaren  og  for- 
gyldt, en  tapetseret  Løjbænk,  hvorpaa  ligger  en  rød  Fløjels  Hynde, 
en  liden  malet  Træbænk,  hvorpaa  ligger  en  „Tromte  Marie"  udi 
en  Træfoder*),  en  sort  Marmor  udhulet  Sten  til  at  have  Vand  udi, 
2  store  Jærnbrandjærn  udi  Skorstenen.  Contrafeier  og  malede  Bil- 
leder: To  Stykker  staa  ved  Siden  paa  Skorstenen:  Kong  Frederik 
den  Anden  og  hans  Dronning,  en  stor  Stykke,  som  er  en  maled 
„Pallas"  udi  en  Have,  en  lang  Stykke,  som  er  det  Herodiske 
Børnemord,  over  Karnappens  Dør  en  lang,  smal  Stykke  Børnedans, 
en  Hyrdestykke,  en  Kong  Davidsstykke,  som  leger  paa  en  Harpe, 
en  større  Stykke  som  en  Kirkebygning,  en  Nar  hos  en  gammel 
Mand,  som  læser  i  en   Bog  og  haver  Briller  paa. 

*)    Fordrejelse   af  det   italienske  Tromba  Marina,   et  Slags  Strængeinstrument,  i  et  Futteral    af  Træ. 

Som  man  ser,  er  der  ingen  Mangel  paa  Malerier  i  denne  Stue,  og 
ogsaa  i  de  øvrige  Værelser  findes  ikke  faa.  Det  er  dels  Portrætter 
af  kongelige  Personer   lige    fra  Dan,    „den    første   Konge  i   Danmark," 


14.    Tæppe  fra  Ellensborg. 


til  Christian  IV.  og  Fru  Kirsten  Munk,  som  var  havnede  i  Pakkamret 
paa  den  store  Sal,  dels  Billeder  af  Adelsfolk.  Kun  yderlig  sjælden  er 
disse  navngivne,  oftest  slaaes  de  sammen  i  Flokke  som  „Fire  Fruers 
Kontrafeier  paa  Træ"  eller  „Seks  Mandspersoner,  store  og  smaa,  en 
paa  Lærred,  de  andre  paa  Træ".    Undtagelser  er  vist  kun  et  Billede 

af  Oluf  Mouritsen,  Anna  Hardenbergs  Ægtefælle,  med  den  bedrøvelige 
Tilføjelse:  „er  i  Stykker",  og  selve  Fru  Ellen  „der  hun  var  død", 
som  meget  passende  er  ophængt  i  Kirkekamret,  hvor  Udstyret  ellers 
væsentlig  bestaar  af  Billeder  med  religiøse  Motiver.  Thi  ogsaa  disse 
er   talrig  repræsenterede   jævnsides  med  Genrebilleder  som   „Et  stort 

15.  Skab  med  Jacob  Ulfeldts  og  Birgitte  Brockenhuus'  fædrene  og  mødrene  Vaaben. 

Stykke,  hvor  en  ligger  syg  i  Sengen,"  eller  „Et  Markat  Stykke". 
Umuligt  er  det  ikke,  at  nogle  af  disse  Malerier  endnu  findes  i  vore 
offentlige  Samlinger,  thi  kort  efter  Inventarets  Optagelse  befalede  den 
kunstelskende  Frederik  111.,  at  „alle  de  afmalede  Stykker,  som  der 
findes,  saa  og  to  Morians  Hoveder  og  tre  Ibenholts  Kantorer,"  skulde 
sendes  til  København. 

En  saare  omfattende  Plads  indtager  her  som  i  alle  andre  Inventarer 
naturlig  nok  det  egentlige  Husgeraad,  mellem  hvilket  ogsaa  optræder 
to  Brændevinskedler  og  en  Destillérovn,  samt  Dækketøj,  Bordtæpper, 
Hynder,  „Rask  for  Vinduerne"  (altsaa  en  Slags  Gardiner)  og  ikke 
mindst  Sengeklæder,  der  findes  i  overdaadig  Mængde.  Der  synes 
imidlertid  ogsaa  at  have  været  god  Brug  for  det.  I  Anne  Mælkedeies 
Seng   var   der   saaledes   ikke    mindre    end    „en    gammel    Hampedyne, 


16.     Holckenhavn   i   18.  Aarh. 


2  gamle  Hampefoddyner,  2  Blaargarns  blaarandede  Dyner,  en  gam- 
mel Hørgarns  Hoveddyne,  en  gammel  Olnierdugs  Dundyne  og  2  blaa 
Ry  (Sengetæpper)".    Den  gode  Mejerske  maa  have  haft  det  lunt! 

Mellem  de  mange  hjemlige  Kister,  Skabe  og  Borde  af  Eg  eller  Fyr 
lægger  man  særlig  Mærke  til  en  lille  Gruppe  Møbler,  der  bærer  Bud 
om  nye  Moder  og  fremmede  Egne.  Det  er  Smaaskabene,  Kantorer, 
som  de  kaldes,  af  Ibentræ,  der  optræder  i  stort  Tal  og  aabenbart  har 
været  der  ret  længe,  da  flere  af  dem  omtales  som  „gamle".  Ganske 
moderne   er  derimod   et   andet  Stykke,   „et  stort  Kantor,  indlagt  med 

Skelkrøt  og  Messingbeslag,"  altsaa  et  af  de  nymodens  Skilpaddeskabe 
med  forgyldte   Beslag. 

Al  denne  Herlighed  er  forlængst  forsvunden,  og  det  eneste  Stykke, 
der  sikkert  kan  henføres  til  det  gamle  Ellensborg,  er  det  ovenfor  gen- 
givne lille  Tæppe  (Fig.  14),  som  nu  opbevares  i  Nationalmuseet.  Det  er 
af  blaat  Silke  og  bærer  i  Midten  sin  Ejerindes  NavnezifFer  og  Aarstallet 
1648  omfattet  af  en  Bladkrans  med  hendes  Anevaaben.   Langs  Randen 


17.    Holckenhavn  set  fra  Storebelt  c.  1750. 


er  med  Silke  udsyet  en  hel  zoologisk  Have;  Kameler  og  Elefanter  ses 
her  jævnsides  med  mere  hjemlige  Køer  og  Geder  og  en  stor,  dansk 
Hund,  paa  hvis  Halsbaand  er  baldyret  et  lille  EMS.  Ogsaa  det 
store,  smukke  Skab  fra  17.  Aarh.s  Begyndelse  (Fig.  15),  der  ligeledes 
findes  i  Nationalmuseet,  kan  have  staaet  paa  Holckenhavn,  da  det  er 
prydet  med  Rigskansleren  Jacob  Ulfeldts  og  hans  Hustru  Birgitte 
Brockenhuus'   fædrene  og  mødrene  Vaaben. 

Holckenhavns  Bygningshistorie  slutter  i  alt  væsentlig  med  Ellen 
Marsvin.  Gaarden  var  saavist  ogsaa  for  stor  til,  at  nogen  af  hendes 
Efterfølgere  skulde  føle  Trang  til  Nybygninger;  de  havde  haardt  nok 
med  at  bevare,  hvad  Fortiden  havde  skabt.  I  det  korte  Spand  af  Tid, 
da  Ellensborg  var  Krongods  (1663 — 71),  inden  den  gik  over  i  Holck- 
ernes  Eje,  og  hvor  Frederik  III.  ved  kgl.  Befaling  gav  den  Navnet 
Nygaard    (1668),    ramtes   den    i  Vinteren    1666 — 67    af  en    „ulykkelig 


18.     Holckenliavn  før  Restaurationen  (o.  1900). 


Ildebrand",  der  dog  alene  berørte  Ladegaarden,  medens  Hovedbygnin- 
gen blev  urørt.  Det  tidligere  omtalte  Maleri  fra  18.  Aarh.  (Fig.  16) 
viser  os  det  stolte,  gamle  Hus  med  sine  fire  spirprydede  Taarne  set 
oppe  fra  den  rummelige  Ladegaard,  som  ved  et  Stakit  er  skilt  fra  Gra- 
ven, hvis  Vindebro  er  bleven  afløst  af  en  fast  Stenbro.  En  kostbar  Byg- 
ning maa  det  have  været  at  holde  vedlige;  intet  Under  derfor,  at  man 
tog  sin  Tilflugt  til  den  paa  de  Tider  meget  yndede  Udvej  at  nedrive, 
hvad  der  ej  var  strængt  nødvendigt  til  det  daglige  Brug,  og  efter  Billedet 
at  dømme  var  alt  dengang  de  to  ældste  Fløjes  maleriske  Smaakviste 

forsvundne.  Men  endnu  da  der  i  1777  optoges  et  indgaaende  Syn  over 
Gaarden,  havde  den  alle  sine  Spir,  omend  deres  Dage  var  talte.  Spi- 
ret paa  Klokketaarnet  nedtoges  1827,  og  allerede  tidligere  synes  ikke 
blot  de  tre  andre  Spir,  men  ogsaa  Taarnene  paa  Vest-  og  Nordfløjen 
at  have  haft  samme  Skæbne,  hvad  der  nødvendig  maatte  medføre  store 
Ændringer  i  det  Indre.  Ogsaa  de  allerfleste  af  de  svungne  Gavle 
nedtoges,    to    af  Østfløjens    smaa    Karnaptaarne    nedreves.    Karnappen 


19.     Holckenhavn   1906. 


mod  Haven  fik  en  ny,  karakterløs  Kvist  og  Jacob  Ulfeldts  Tilbygning 
fælles  Tag  med  Hovedfløjen,  hvorved  et  af  Gaardens  mest  maleriske 
Partier  lagdes  øde. 

Endnu  i  denne  noget  medtagne  Skikkelse,  der  er  vist  paa  Bille- 
det Fig.  18,  hørte  Holckenhavn  dog  til  vore  anseeligste  Renæssance- 
gaarde, tung  og  fast  og  solid,  men  i  nogen  Grad  manglende  den  Ynde, 
Fortiden  havde  forstaaet  at  give  med  forholdsvis  smaa  Midler. 

Meget  er  i  saa  Henseende  naaet  ved  den  nysafsluttede  Restauration, 
som  den  nuværende  Ejer  har  foretaget  (1904  ff.),  ledet  af  en  varm  og 
dybtfølt  Interesse  for  sin  Slægts  gamle  Hjem,  som  man  maatte  ønske 

M.  Mackeprang:  Holckenhavn.  5 

deltes  af  alle  hans  Standsfæller.  Arbejdet,  der  udførtes  af  Arkitekt  Col- 
ding i  Nyborg,  har  egentlig  kun  været  en  Hovedistandsættelse.  De  gamle 
Gavle  er  blevne  genopførte  eller  istandsatte,  og  uden  at  gaa  tilbage 
til  de  ældste  Tiders  Rødkalkning  er  Murene  bleven  rensede  for  den 
senere  lidt  kedelige  gule  Overkalkning,  saaledes  at  de  nu  fremtræder 
med  Stenens  naturlige  Farver  og  pudsede  Kvaderfuger.  Mindst  heldig 
har  man  været  med  Spiret  paa  det  store  Taarn.  Det  vilde  have  været 
mere  virkelig  historisk  korrekt,  om  man  havde  genoptaget  den  godt 
afhjemlede  gamle  halvgotiske  Form  fremfor  det  nuværende  Renæssance- 
spir,  dettes  kunstneriske  Virkning  forøvrig  ganske  ufortalt.  Men  selv 
om  der  altsaa  her  er  fejlet,  og  selv  om  ogsaa  forskellige  mindre  væ- 
sentlige Enkeltheder  kunde  have  været  bedre  udformede,  adskiller 
Restaurationen  sig  dog  værdig  fra  den,  adskillige  andre  Herregaarde 
—  og  ikke  mindst  de  fyenske  —  har  maattet  undergaa. 


II 

EJERE  OG  BESIDDERE 

AF  WILLIAM  NORVIN 


1.  ULFELDERNE. 

I  hine  tidlige  Tider,  da  Danmarks  Beboere  gik  over  til  at  blive  et 
jordbundet  og  agerdyrkende  Folk,  bosatte  de  sig  i  Fællesskab  i  de 
smaa  Landsbyer  med  de  samlede  Gaarde,  som  Aarhundreder  igennem 
har  givet  vort  Land  dets  ejendommelige  Præg.  Udenom  Landsbyen 
strakte  sig  Skove,  Enge  og  udyrkede  Marker  som  et  værnende  og 
afgrænsende  Bælte,  og  hver  Gaard  havde  i  Sammenligning  med  senere 
Tiders  Forhold  kun  ringe  Jordtilliggende;  store,  samlede  Besiddelser 
kendte  den  ældre  Middelalder  slet  ikke,  og  det  Gods,  der  samledes 
paa  en  enkelt  Haand,  laa  oftest  spredt  omkring  paa  forskellige  Steder. 
Allerede  tidlig  dannede  der  sig  dog  Gaarde,  der  i  Størrelse  overgik 
det  gennemsnitlige;  ny  Jord  lagdes  under  Ploven,  Moser  og  Krat  for- 
vandledes til  Ager,  og  ofte  flyttedes  da  Gaarden  ud  fra  den  samlede 
Landsby,  og  en  ny  Torp  kunde  vokse  op  omkring  den.  Af  saa- 
danne  større  Gaarde  opstod  senere  Tiders  Hovedgaarde,  der  først  mø- 
der os  i  det  fjortende  Aarhundredes  Begyndelse,  som  Sæde  for  Kronens 
og  Bispens  Lensmænd  eller  som  Hjem  for  en  af  de  Slægter,  der  førte 
Skjold  og  Hjælm  og  mødte  fuldt  rustet  til  Kongens  Leding. 

Da  den  gamle  Gaard  i  Kogsbølle  ved  Nyborg  Fjord  første  Gang 
dukker  frem  i  Historiens  Dagslys,  er  den  allerede  i  den  Slægts  Eje, 
som  siden  i  henved  tre  Aarhundreder  her  havde  sit  Hjem.  I  Skjoldet 
førte  den  det  mystiske  Fabelvæsen,  halv  Ulv  halv  Ørn,  som  under 
Navnet  Valravn    lever   i    Folkeeventyrets  Verden,    og   heraf  opstod    i 

16.  Aarhundrede,  da  adskillige 
Familier  af  den  danske  Adel 
antog  faste  Slægtsnavne,  Nav- 
net Ulfeld;  dog  lader  Slægten 
sig  forfølge  langt  længere  til- 
bage, helt  op  i  Danmarks  Stor- 
hedstid under  Valdemarerne, 
da  den  havde  sin  Hjemstavn 
i  Sælland,  medens  vi  lidt  læn- 
gere ned  i  Tiden  træffer  den 
eller  dog  dens  berømteste  Gren 
i  særlig  Grad  knyttet  til  Fyen. 
Esbern  Snares  Datter  Cæcilie 
var  gift  med  en  Mand  ved  Navn 
Anders  Grosen,  og  en  Sønne- 
søn af  dette  Ægtepar  var  den 
Absalon  Jonsøn,  der  1326  næv- 
nes som  Ejer  af  Broholm.  Hans 
Sønnesøn  Anders  Jakobsøn,  der 
antagelig  ogsaa  besad  Broholm,  var  Kogsbølles  første  kendte  Ejer;  men 
udover  det,  at  hans  Hustru  hed  Mette  Rixdorf,  er  os  intet  andet  be- 
kendt om  ham,  end  at  han  levede  paa  Valdemar  Atterdags  og  Dron- 
ning Margretes  Tid,  og  at  han  maa  være  død  inden  1386.  Det  sidste 
ses  af,  at  vi  i  det  Aar  træffer  hans  Søn  Erik  Anderson  paa  Kogsbølle; 
han  tilskøder  da  Dronning  Margrete  noget  Gods  i  Boltinge,  Espe  og 
Gestelev  samt  Skovmosegaard  i  Vindinge.  Han  ejede  Kejrup  Hoved- 
gaard  i  Kølstrup,  men  solgte  den  tilligemed  noget  Bøndergods  i  Ladby 
og  Kertinge  i  Aaret  1400  til  Dronningen.  Om  disse  Godsoverdragelser 
var  almindelige  frivillige  Handeler,  eller  de  er  at  betragte  som  Led  i 
Margretes  bekendte  Bestræbelser  for  at  lægge  sin  Haand  paa  alt  det 
Gods,  som  hun  ansaa  for  med  Urette  at  være  frakommet  Kronen, 
lader  sig  ikke  oplyse.    Erik  Andersøns  Hustru  hed  Marie  Abildgaard, 


20.    Ulfeldernes  Vaaben. 

og  hendes  Slægt  med  det  flettede,  grønne  Gærde  og  de  tre  røde  Æb- 
ler i  Vaabnet  var  af  gammel  slesvigsk  Adel  og  spores  tilbage  til  Val- 
demar Sejrs  Tid.  Vi  har  bevaret  et  Mindesmærke  over  dette  Ægtepar, 
saavelsom  over  Kogsbølles  følgende  Ejere  af  Ulfeld-Slægten,  i  et  Ka- 
pel ved  Kværndrup  Kirke;  da  nemlig  Jacob  Ulfeld  i  Aaret  1616  solgte 
sin  Slægts  gamle  Gaard  og  flyttede  til  Egeskov,  medførte  han  sine 
Forfædres  Kister  og  Gravstene  fra  deres  oprindelige  Hvilested  i  Vin- 


21.    Det  Ulfeld-Brockenhuus'ske  Gravkapel  ved  Kværndrup  Kirke. 

dinge  Kirke  og  indrettede  i  et  Kapel  paa  Sydsiden  af  Egeskovs  Sogne- 
kirke Kværndrup,  som  vistnok  allerede  Brockenhuus'erne  havde  be- 
nyttet til  Begravelser,  et  helt  Ulfeld- Mausoleum.  Langs  Væggene 
opførtes  en  muret  Forhøjning,  i  hvis  vandrette  Flade  Ligstenene  ind- 
muredes, og  ovenover  opsattes  en  Række  Sandstensepitafier,  malede  i 
forskellige  Farver  med  Navne,  Dødsaar  og  Vaabenskjolde;  Rækken 
begynder  med  Erik  Anderson  og  slutter  med  Jacob  Ulfeld  selv  og 
hans  Hustru,   hvor  Pladsen  til  Dødsaaret  staar  aaben.    En  stor  Sten- 

1  tavle  paa  Væggen  gentager 
hele  Rækken  af  Personer 
med  Dødsaar,  dog  med  Ude- 
ladelse af  de  sidste,  m.en 
med  Tilføjelse  af,  at  de  op- 
satte disse  Mindesmærker 
over  Forfædrene  i  Aaret 
1616.  Her  læser  vi  da,  at 
Erik  Anderson  døde  1420 
og  hans  Hustru  fem  Aar 
senere. 

1421  træffer  vi  ogsaa 
Sønnen  Anders  Eriksøn  som 
Kogsbølles  Ejer,  medens 
hans  Broder  Niels  Eriksøn 
arvede  Broholm.  Vi  hører 
da,  at  Anders  Eriksøn  har 
haft  en  som  det  synes  lang- 
varig Strid,  hvis  Aarsag 
dog  ikke  kendes,  med  den 
bekendte  Adelsmand  Steen 
Basse,  der  døde  1448  som 
den  sidste  Mand  af  den 
gamle  Basse  -  Slægt,  der 
førte  et  Vildbassehoved  i 
Vaabnet.  Steen  Basse  ejede 
vistnok  Hverringe;  i  hvert  Fald  var  han  paa  forskellig  Vis  knyttet  til  Øst- 
fyen  og  var  et  Par  Aar  senere,  maaske  ogsaa  allerede  nu.  Lensmand  paa 
Nyborg  Slot,  saa  Striden  mellem  ham  og  Kogsbølles  Ejer  vel  nærmest 

*)  Indskriften  lyder:  Hic  jacet  Andreas  Erici  de  Coxbøla  arniiger  qui  obiit  anno  Doniini  MCCCCLVi. 
Ihesus  Maria  Johannes;  oversat:  Her  hviler  Anders  Eriksøn  til  Kogsbølle,  Væbner,  som  døde  Aar  1456. 
—  Den  her  gengivne  Tegnings  urigtige  Aarstal  1453  rettet  etter  Originalen.  —  I  Hjørnerne  Evangelist- 
symbolerne. 


22.    Anders  Eriksøns  Ligsten.*) 

kan  antages  at  have  været 
en  Nabotrætte  om  Skel  og 
Grænser.  Nu  lover  imidlertid 
Anders  Eriksøn  Sone  og  Fred 
for  sig  selv  og  alle  sine  Fræn- 
der og  Venner  for  al  den  Sag, 
han  har  haft  til  Hr.  Steen,  og 
da  vi  mange  Aar  senere,  i 
1 438,  atter  træffer  de  to  Mænd 
i  Forbindelse  med  hinanden, 
synes  Mellemværendet  ogsaa 
at  være  af  mere  fredelig  Ka- 
rakter, idet  Anders  Eriksøn 
da  er  med  til  at  overdrage 
Steen  Basse  noget  Jordegods. 
Anders  Eriksøn  var  først 
gift  med  Beate  Eggertsdatter 
af  Slægten  Strahlendorff,  der 
var  meklenborgsk  Adel,  og  ef- 
ter hendes  Død  ægtede  han 
Mette  Sverin,  en  Datter  af 
Palle  Sverin  og  Ellen  Salten- 
see.  Slægten  Sverin  fører, 
hvor  den  træffes  i  Danmark, 
i  sit  Vaaben  to  krydslagte, 
guldskæftede  Sværd  i  rødt, 
og  samme  Mærke  finder  vi  paa  Mette  Sverins  Ligsten;  alligevel  maa 
det  vist  antages,  at  de  i  Danmark  levende  Bærere  af  Navnet  hører 
med   til    den    bekendte   meklenborgsk-pommerske   Slægt,   hvis   Skjold- 

*)  Indskriften  lyder:  Hic  jacet  Domina  Metta  Palnonis  relicta  Andree  Erice  de  Koxbole  anno  Do- 
mini  MCDLXXXV.  Help  Got  al  kresten  Siele;  oversat:  Her  hviler  Fru  Mette  Pallesdatter,  Anders  Erik 
søns  Efterleverske,  Aar  1485.  Hjælpe  Gud  hver  kristen  Sjæl.  —  Tegningen  urigtig  1480,  Originalen  1485. 
I    Hjørnerne  Evangelistsymbolerne. 


23.    Mette  Sverins  Ligsten.*) 

mærke  er  en  Rude,  da  man  i  hvert  Fald  hos  en  enkelt  Gren  af 
denne  ogsaa  træffer  de  krydslagte  Sværd.  Palle  Sverin  skal  omkring 
1450  have  ejet  Hverringe,  der  som  ovenfor  nævnt  tidligere  var  i 
Steen  Basses  Besiddelse;  imidlertid  er  det  tillige  overleveret,  at  Gaar- 
den  gik  i  Arv  i  den  sidstnævntes  Slægt  og  til  hans  Søstersøn  Oluf 
Pedersøn  Godows  Datter  Regitse,  som  ægtede  Palle  Andersøn,  en 
Søn  af  Anders  Eriksøn  paa  Kogsbølle.  Palle  Andersøn  besad  senere 
Hverringe  og  kan  altsaa  have  faaet  den  med  sin  Hustru;  rimeligere 
er  det  dog  maaske  at  tænke  sig,  at  Ægteparret  hver  for  sig  har  be- 
siddet en  Andel  i  Gaarden,  Palle  Andersøn  sin  i  Arv  fra  Faderen,  der 
har  tilgiftet  sig  den  med  Mette  Sverin,  Regitse  Godow  den  Part,  hen- 
des Faders  Morbroder  Steen  Basse  engang  ejede. 

Vi  træffer  endelig  Navnet  Anders  Eriksøn  i  det  mærkelige  Brev, 
som  Kong  Erik  udstedte  til  sit  Forsvar  i  Aaret  1439,  da  han  havde 
opgivet  Kampen  mod  ydre  og  indre  Fjender  og  var  draget  ud  af  Riget. 
Det  er  muligt,  at  den  Anders  Eriksøn,  der  her  nævnes  som  Kongens 
Køgemester,  er  Kogsbølles  Ejer,  hvis  Hustruers  Herkomst  maaske  og- 
saa kunde  tyde  paa  et  nærmere  Forhold  til  Kongen;  med  Sikkerhed 
tør  det  ikke  siges,  og  der  findes  i  hvert  Fald  een  anden  Anders  Erik- 
søn, af  Slægten  Gyldenstierne,  som  ogsaa  kan  komme  i  Betragtning. 
Anders  Eriksøn  Ulfeld  døde  1456,  medens  Mette  Sverin,  der  antagelig 
har  været  langt  yngre  end  Manden,  overlevede  ham  til  1485.  Hans 
talrige  Børn  er  utvivlsomt,  i  hvert  Fald  for  Størstedelens  Vedkom- 
mende, født  i  første  Ægteskab  med  Beate  Strahlendorff.  Af  Sønnerne 
er  vel  den  mest  kendte  Claus  Andersøn,  der  indtraadte  i  gejstlig  Stand 
og  som  Decanus  ved  St.  Knuds  Kirke  i  Odense  spillede  en  vis  Rolle 
hos  Biskoppen  Carl  Rønnow;  det  er  da  uden  Tvivl  ogsaa  Magister 
Claus,  der  er  Ophavsmand  til,  at  hans  Broder  Ebbe  Andersøn  træffes 
som  Bispestolens  Lensmand  paa  Kærstrup,  som  dengang  var  Taasinges 
faste  Borg.  Ebbe  arvede  ogsaa  Kogsbølle,  hvor  han  1489  fik  tildømt 
et  Noer,  som  antagelig  var  Engstrækningerne  ved  Mundingen  af 
Nyborg   Fjord;   han   sad   ved   sin    Død   inde   med   Oregaard   i  Skovby 

Herred  som  Pantelen  af  Kronen,  og  en  af  hans  Sønner  arvede  det 
efter  ham,  men  Oprindelsen  til  dette  Forhold  er  ukendt.  Som  rime- 
ligt er,  finder  vi  ham  blandt  de  Adelsmænd,  der  paa  Fyenbo  Lands- 
ting i  Aaret  1468  udstedte  et  af  de  Vidnesbyrd,  som  Christiern  1  af- 
æskede Adelen  til  Gendrivelse  af  de  Beskyldninger,  der  rejstes  mod 
ham  af  de  bekendte  Axelsønner,  som  gjorde  fælles  Sag  med  deres 
svenske  Standsfæller  i  Kampen  mod  Kongen.  Som  Vidne  paa  Tinge 
træffer  vi  oftere  Ebbe  Anderson  nævnt,  men  noget  nærmere  om  hans 
Liv  er  os  ikke  bekendt;  1501  døde  han,  og  hans  Hustru  Kirstine 
Bøistrup  fulgte  ham  faa  Aar  efter  i  Graven. 

Deres  Søn  Knud  Ebbesøn  Ulfeld,  der  blev  Kogsbølles  næste  Ejer, 
hørte  ikke  heller  til  de  fremtrædende  Medlemmer  af  sin  Stand.  Ogsaa 
hans  Navn  forekommer  oftere  blandt  Vidnerne  paa  Tinge  ved  Rets- 
trætter  og  Ejendomshandler,  i  Særdeleshed  ved  fyenske  Herredsting 
og  hvor  det  drejede  sig  om  fyensk  Jordegods;  1525  nævnes  han  i  en 
Rusttjenesteliste  blandt  Fyens  Adel,  og  han  har  vel  ogsaa  sin  meste 
Tid  boet  paa  sine  Fædres  Gaard,  indtil  han  paa  sine  ældre  Dage  for 
en  Aarrække  kom  til  at  tilhøre  Sælland.  Faderen  havde,  som  vi  har 
set,  gennem  sin  gejstlige  Broder  og  som  Lensmand  paa  Kærstrup  væ- 
ret knyttet  til  Odense-Bispen  Carl  Rønnow,  og  Forbindelsen  med  denne 
Slægt  fæstnedes  yderligere  derved,  at  Knud  Ebbesøn  ægtede  Anne 
Hardenberg,  hvis  Faster  var  gift  med  Biskoppens  Broder  Marquard 
Rønnow  til  Hvidkilde  og  Moder  til  de  to  Mænd,  der  mest  har  gjort 
Rønnow-Navnet  kendt,  og  som  tillige  blev  dets  sidste  Bærere;  Eiler 
Rønnow,  hvis  Navn  endnu  lever  med  hans  delvis  bevarede  Gaard  i 
Odense,  og  som  spillede  en  Rolle  blandt  sine  fyenske  Standsfæller  i 
Reformationstidens  Kampe,  hvor  han  sluttede  sig  til  de  ny  Tankers 
Mænd,  medens  Broderen  Joachim,  Roskilde  Bispestols  sidste  Indehaver, 
faldt  som  en  af  de  forreste  i  Kampen  for  at  bevare  den  gamle  Kirkes 
Magtstilling.  Fra  først  af  var  han  vel  ikke  det  nyes  afgjorte  Mod- 
stander; sin  Bispestol  fik  han  af  Kong  Frederik  Fs  Naade  og  paa 
Betingelse  af  ikke  at  stille  sig  fjendtlig  til  de  wittenbergske  Reformer, 

og  Kirkens  højeste  Bekræftelse  paa  Værdigheden,  den  apostoliske 
Indvielse,  opnaaede  han  aldrig;  han  har  da  næppe  haft  noget  imod 
at  gøre  den  danske  Kirke  mere  fri  og  selvstændig,  men  kun  for 
derved  yderligere  at  styrke  Prælaternes  Stilling  og  Indflydelse,  og 
det  laa  ham  saa  fjærnt  som  nogen  at  ville,  at  den  Kirkens  Verdslig- 
gørelse, han  selv  havde  hjulpet  med  til,  og  de  Reformer,  han  havde 
bøjet  sig  for,  skulde  ende  i  radikal  Omstyrtelse  af  Kirkens  hele  Stil- 
ling som  Magt  i  Samfundet;  ved  en  egen  bitter  Ironi  af  Skæbnen 
bærer  han  selv  ved  sit  høje,  eventyrlige  Spil  en  ikke  ringe  Del  af 
Skylden  for,  at  Kirken  tabte  alt.  Joachim  Rønnow  gav  1530  Bispe- 
stolens faste  Slot  Gjorslev  i  Forlening  til  sin  Slægtning  Knud  Ebbe- 
søn Ulfeld,  og  naar  Povl  Helgesen  i  Skibykrøniken  uden  Omsvøb 
kalder  denne  Mand  Kætter,  saa  kan  denne  Dom,  hvis  det  skal  betegne 
uforbeholden  Tilslutning  til  Kirkestormernes  Parti,  ikke  gælde  den 
Tid,  da  han  blev  Bispens  Lensmand  og  bestemte  sin  Søn  Corfits  til 
gejstlig  Stand;  denne,  der  endnu  var  Barn,  fik  nemlig  tildelt  et  Kan- 
nikedømme  i  Roskilde,  og  omtrent  samtidig  findes  han  nævnt  i  den 
højtansete  Biskop  Ove  Bildes  Testamente. 

Om  Knud  Ebbesøns  Holdning  i  den  følgende  urolige  Tid  forlyder 
der  intet;  han  fik  dog  ellers  paa  Gjorslev  snart  Vaabenlarmen  tæt  ind 
paa  Livet,  da  Grev  Christoffer  af  Oldenburg  i  Sommeren  1534  gik 
i  Land  i  Sælland,  besatte  Roskilde  og  Køge  og  lod  sig  hylde  for 
Christiern  II  paa  Ringsted  Landsting.  Den  sællandske  Adels  Færd 
var  ved  denne  Lejlighed  som  bekendt  meget  jammerlig ;  dens  Fører, 
Anders  Bille  til  Søholm,  og  Befalingsmanden  paa  Københavns  Slot, 
Johan  Urne,  gik  mod  Løfter  om  gode  Forleninger  over  til  Greven, 
og  deres  Standsfæller  fulgte  i  stort  Tal  det  smukke  Eksempel.  Selv 
Joachim  Rønnow  maatte  føje  sig  og  betale  en  stor  Sum  Penge  for  at 
faa  Lov  at  beholde  sin  Bispestol,  som  Greven  vilde  give  til  den 
noksom  bekendte  Gustav  Trolle.  Og  dog  hjalp  hverken  Eftergiven- 
heden eller  Forræderiet.  Et  halvt  Aars  Tid  senere  rejste  Borgerne 
i    de  sællandske  Købstæder  sig  til  Kamp   mod  Adelen,    og   for  Grev 

Christoffer  var  intet  antet  at  gøre  end  at  følge  med  og  føre  an  i 
det  Stormløb,  der  nu  rettedes  mod  de  faste  Slotte ;  baade  Adelens 
og  Biskoppens  Gaarde  blev  indtaget  og  ødelagt  af  de  rasende  Ska- 
rer, og  Joachim  Rønnow  selv  maatte  flygte  til  Jylland.  Hans  stær- 
keste Borg,  Dragsholm,  blev  tappert  forsvaret  af  Eiler  Hardenberg, 
og  det  er  muligt,  at  Knud  Ebbesøn  ogsaa  har  holdt  Stillingen  paa 
Gjorslev;  i  hvert  Fald  sad  han  inde  med  Lenet,  saa  længe  Krigen 
stod  paa,  og  da  Christian  III  havde  faaet  Overhaand  og  ved  Stats- 
kuppet 1536  havde  tilegnet  sig  alt  Bispegodset,  forblev  Knud  Eb- 
besøn i  sin  Stilling,  omend  det  ikke  varede  længe,  før  han  afløstes 
af  en  anden.  Han  kan  dog  næppe  tænkes  at  have  ytret  Modstand 
mod  den  ny  Tingenes  Ordning,  og  vi  træffer  da  ogsaa  hans  Navn 
blandt  de  fyenske  Adelsmænds  Underskrifter  paa  Recessen,  der  ved- 
toges paa  Rigsdagen  i  København,  og  hvorved  de  nye  Kirkeforhold 
blev  gennemført  og  ordnet.  Rimeligvis  har  Knud  Ebbesøn  selv, 
nu  da  han  var  en  gammel  Mand,  ønsket  at  tilbringe  sin  Alderdom 
i  Ro  paa  sine  Fædres  Gaard.  Hvorledes  denne  var  kommen  gen- 
nem de  urolige  Aar,  ved  vi  desværre  intet  om ;  Nyborg  Slot  var 
jo,  saavel  som  hele  Fyen,  faldet  i  Grev  Christoffers  Hænder,  og  de 
fyenske  Borges  Skæbne  havde  ikke  været  blidere  end  de  sællandskes. 
Kongeborgen  Næsbyhoved  og  Odense-Bispens  faste  Slot  ved  Sven- 
borg, Ørkel,  var  bleven  jævnet  med  Jorden.  Om  en  Ødelaéggelse  af 
Kogsbølle  hører  vi  intet,  og  den  har  næppe  heller  hørt  til  de  anse- 
ligste,  som  særlig  vakte  Borgeres  og  Bønders  Raseri  og  æggede  dem 
til  Angreb. 

Det  blev  kun  faa  Aar,  Knud  Ebbesøn  endnu  fik  Lov  at  leve.  Vi 
hører  ham  1539  nævnt  blandt  den  fyenske  Adel  i  en  Rustliste,  og 
samme  Aar  var  han  paa  Fyens  Landemode  Meddomsmand  i  en  Trætte 
om  noget  Tiende  mellem  Præsterne  i  Herrested  og  Eliested.  Aaret 
efter  døde  han  og  blev  begravet  i  Vindinge  Kirke.  Hans  Hustru,  der 
overlevede  ham  i  mange  Aar,  hed,  som  tidligere  nævnt,  Anne  Harden- 
berg,   og    igennem    dette    Ægteskab    var    Knud    Ebbesøn    kommen    i 


44 

Familieforbindelse  med  flere  af  Rigets  fornemste  og  mest  betydende 
Slægter.  Fru  Anne  var  Søster  til  Dragsholms  omtalte  Forsvarer, 
Eiler  Hardenberg,  der  siden  som  Rigshofmester  kom  til  at  indtage 
den  højeste  Stilling  i  Riget,  og  en  anden  Broder,  Corfits,  var  Fader 
til  den  Anne  Hardenberg,  som  Kong  Frederik  II  saa  meget  ønskede 
at  hæve  op  paa  Danmarks  Trone.  Fru  Anne  fik  i  sin  Enkestand  af 
sine  Børn  Lov  til  at  blive  siddende  paa  Kogsbølle  kvit  og  frit  for  sin 
Levetid,  og  da  hun  omsider  1566  lukkede  sine  Øjne,  giver  en  fjær- 
nere  Slægtning,  der  udtaler  sin  Sorg  over  hendes  Død,  hende  det 
Lov,  at  hun  var  en    „god,  vis  og  vennehuld   Kvinde". 

Da  havde  imidlertid  Døden  allerede  begyndt  sin  Høst  i  Slægtens 
næste  Led.  Sønnen  Ebbe,  der  havde  været  Kongens  Lensmand  paa 
Lykaa  i  Skaane  og  1550  nævnes  som  Medlem  af  Rigsraadet,  var  død 
1560,  og  Corfits  Ulfeld,  som  arvede  Kogsbølle,  var  ligeledes  tidlig  bort- 
revet fra  en  anset  Stilling  og  omfattende  Virksomhed.  Han  maa  være 
født  omkring  Aar  1520,  og  allerede  som  Dreng  var  han,  som  tidligere 
nævnt,  bestemt  til  at  være  gejstlig;  Kirkeforandringen  tilintetgjorde 
denne  Beslutning,  men  som  en  Mindelse  derom  tager  det  sig  ud,  at 
han  sit  hele  Liv  forblev  ugift.  løvrigt  blev  hans  Virken  i  Statens 
Tjeneste  ikke  synderlig  forskellig  fra,  hvad  den  under  de  gamle  For- 
hold vilde  være  bleven.  Allerede  1546  nævnes  han  som  Regnskabs- 
provst  for  Thyholm  Provsti  og  var  tillige  Sekretær  i  Danske  Cancelli, 
hvor  han  efterhaanden  steg  til  den  ansvarsfulde  og  brydsomme  Post 
som  øverste  Sekretær,  et  Hverv,  som  han  skal  have  røgtet  med  stor 
Uegennytte  og  Upartiskhed.  Under  Christian  III  fik  han  Livsbrev 
paa  Kronens  Gaard  Munkerud  i  Skaane,  og  forlenedes  med  Sørup 
Hovedgaard  i  det  nordlige  Falster,  som  tidligere  hørte  under  Odense 
Bispestol,  og  endelig  ogsaa  med  Vor  Frue  Kloster  i  Roskilde,  der  var 
et  af  Middelalderens  fornemste  Nonneklostre  her  i  Landet,  og  ved 
Reformationen  havde  faaet  Lov  til  vedblivende  at  bestaa  under  en 
kongelig  Lensmands  Styrelse.  Tronskiftet  medførte  saa  langt  fra  nogen 
Forandring   i  Corfits  Ulfeids  Stilling,    at  han  nu  blev  optaget  i  Rigs- 

raadet  af  Frederik  II,  der  tillige  gav  ham  St.  Laurentii  Kapel  ved 
Roskilde  Domkirke  i  Forlening;  med  dette  Kapel,  der  i  sin  Tid  var 
opført  af  en  Mand  af  Ulfeld-Slægten,  Biskop  Niels  Jacobsen  (1384), 
var  forbundet  Stillingen  som  en  af  Universitetets  tre  Konservatorer, 
hvis  Opgave  det  var  at  have  Indseende  med  Universitetets  Ejendomme 
og  hele  økonomiske  Forfatning  og  at  være  Dommer  i  Stridigheder 
mellem  Professorerne;  ved  denne  Lejlighed  afgav  Corfits  det  Kannike- 
dømme,  han  i  sin  Tid  som  Dreng  havde  faaet  af  Joachim  Rønnow. 
Fremdeles  fik  han  som  Gave  af  Kongen  ogsaa  Graabrødrekloster  i 
Roskilde,  som  var  bleven  nedlagt  ved  Reformationen,  og  hvis  Byg- 
ninger nu  stod  øde;  i  Forbindelse  hermed  maa  endelig  nævnes,  at 
han  købte  Hovedgaarden  Selsø  ved  Roskildefjord,  og  ved  Mageskifte 
med  Kongen  erhvervede  den  derved  liggende  Eskildsø,  som  ogsaa  var 
gammelt  Kirkegods.  Corfits  Ulfeld  har  saaledes  haft  fuldt  op  at  gøre 
med  at  styre  alle  disse  Len  og  Ejendomme  og  samtidig  røgte  sit 
Hverv  i  Cancelliet.  Med  den  kongelige  Tjeneste  fulgte  i  hine  Tider 
den  stadige  Vekslen  af  Opholdssted,  naar  Kongen  drog  fra  den  ene 
Landsdel  til  den  anden,  og  til  Tider  de  længere  Rejser  ud  af  Riget 
i  diplomatisk  Sendelse  eller  i  Hoffets  Følge  til  Fester  og  Sammen- 
komster; 1548  var  han  saaledes  med  i  Dronning  Dorotheas  store  og 
pragtfulde  Følge,  da  hun  ledsagede  Kongens  Søster,  Prinsesse  Anne, 
til  Torgau  i  Sachsen,  hvor  hendes  Bryllup  med  Hertug,  senere  Kur- 
fyrst, August  blev  fejret,  og  han  ledsagede  ligeledes  Dronningen  paa 
hendes  Rejse  til  Wismar  i  1554.  Det  er  derfor  sikkert  kun  den 
ringeste  Del  af  sin  Tid,  han  har  kunnet  tilbringe  paa  Kogsbølle  hos 
Moderen;  han  skriver  sig  dog  oftest  til  denne  Gaard,  og  at  han  har 
taget  sig  af  den  og  interesseret  sig  for  den,  ses  deraf,  at  han  ved 
Mageskifte  med  Kongen  søger  at  gøre  dens  tilliggende  sammenhæn- 
gende. Endnu  et  Vidnesbyrd  om  hans  store  Virketrang  har  vi  i  den 
Omstændighed,  at  han  er  en  af  de  fem  Adelsmænd,  der  i  Aaret  1561 
faar  Kongens  Tilladelse  til  at  drive  et  Bjærgværk  ved  Kullen  i  Skaane. 
Rigtignok  synes  de  ikke  at  have  haft  megen  Fornøjelse  af  dette  Fore- 

tagende,  skønt  Kongen  ydede  dem  megen  Bistand;  ikke  blot  fik  Lens- 
manden Ordre  til  at  sørge  for  Brænde  til  dem,  men  for  at  det  hele 
kunde  komme  i  god  Gænge,  blev  der  fra  Sachsen  indkaldt  nogle 
Berggeseller,  som  de  kaldtes;  men  disse  viste  sig  snart  saa  umedgør- 
lige og  opsætsige,  at  Lensmanden  maatte  „straffe  dem  med  Jærn  og 
Fængsel",  og  samme  Medfart  maatte  man  give  den  Bonde,  der  boede 
i  Gaarden  paa  Kullen,  da  han  ikke  vilde  flytte  ud  trods  Kongens 
Befaling.  Har  end  denne  Bjærgværksvirksomhed  været  en  mislykket 
Spekulation,  saa  er  det  klart,  at  Corfits  Ulfeld  efterhaanden  blev  en 
meget  velhavende  Mand ;  det  kan  da  ikke  forundre,  at  han  allerede 
under  Christian  III  kunde  forstrække  Kronen  med  en  Sum  Penge, 
hvorfor  han  i  Pant  fik  tre  Bøndergaarde  i  Kyflinge  i  Skaane,  som 
Frederik  II  senere  tilskodede  ham,  og  at  han  i  1562  kunde  laane 
Frederik  II  en  ret  betydelig  Sum  mod  at  faa  Pantebrev  paa  Hunds- 
lund  Kloster  (nu  Dronninglund)  i  Jylland.  Paa  de  Tider  havde  Kon- 
gen ogsaa  haardt  Brug  for  Penge,  og  dette  Laan  var  kun  en  ringe 
Del  af,  hvad  de  store  Krigsrustninger  kom  til  at  koste;  for  det  var 
Krigen  med  Sverrig,  Unionens  ulyksalige  Følge  og  Danmarks  Svøbe 
gennem  Aarhundreder,  som  nu  atter  stod  for  Døren.  I  de  Begiven- 
heder, som  gik  forud,  spillede  Corfits  Ulfeld  en  vigtig  Rolle,  uden 
at  vi  dog  ved,  om  han  har  sluttet  sig  til  Flertallet  af  sine  Fæller  i 
Rigsraadet  i  deres  Bestræbelser  for  at  bevare  Freden.  Han  sendtes, 
efter  at  der  allerede  var  ført  mange  resultatløse  Forhandlinger,  straks 
efter  Nytaar  1563  tilligemed  Jacob  Brockenhuus  til  Sverrig  for  endnu 
en  Gang  at  kræve  af  Erik  XIV,  at  han  skulde  fjerne  de  danske  og 
norske  Vaabner  af  sit  Segl,  og  denne  paa  Forhaand  haabløse  Sen- 
delse  blev  tilfældigvis  det  lille  Stød,  der  bragte  Vægtskaalen  til  at 
synke,  saa  det  sidste  Haab  om  at  undgaa  Krigen  brast.  Da  nemlig 
Frederik  II  ikke  hører  noget  fra  sine  Udsendinge,  bliver  han  ængste- 
lig for,  at  de  bliver  holdt  tilbage  af  Svenskerne,  og  giver  Befaling  til, 
at  nogle  svenske  Gesandter,  der  tilfældigvis  opholder  sig  i  Køben- 
havn paa  Gennemrejse  til  Tyskland,  skal  forhindres  i  at  forlade  Byen. 

Den  Maade,  hvorpaa  Svenskerne  giver  deres  Forbitrelse  over  denne 
Indespærring  Luft,  vækker  Kongens  levende  Harme,  som  ikke  mindskes, 
da  han  kort  efter  af  sine  Udsendinge  erfarer  Kong  Eriks  afvisende 
Svar.  Frygten  for  Corfits  Ulfeids  Skæbne  viste  sig  ugrundet,  for 
saavidt  som  han  i  de  første  Dage  af  Marts  vendte  velbeholden  hjem. 
Alligevel  synes  denne  Sendefærd  at  have  været  skæbnesvanger  for 
ham;  en  Rejse  gennem  Sverrig,  midt  i  Vinterens  Hjærte  var  i  hine 
Tider  næppe  heldbringende  for  Sundheden,  og  sikkert  er  det,  at  han 
straks  efter  sin  Hjemkomst  blev  syg 
og  døde  paa  Hillerødsholm  den  12. 
Marts  1563.  Kongen  tog  sig  person- 
lig hans  Død  nær  og  fulgte  selv 
hans  Lig,  som  26  Adelsmænd  bar 
til  dets  Hvilested  i  Frue  Kirke  i 
København.  Alle  Samtidens  Vidnes- 
byrd om  Corfits  Ulfeids  Karakter  og 
Personlighed  klinger  sammen  i  ufor- 
beholden Ros.  Han  var  en  klar  og 
redelig  Karakter,  mildt  dømmende, 
redebon  til  Hjælp,  hvor  han  mente, 
den  rettelig  burde  ydes,  en  Mand  i 
sin  Færd  ved  legemlige  Anstrengel- 
ser og  i  aandeligt  Arbejde,  som  hans 

betydelige  Evner  gjorde  ham  særdeles  skikket  til,  og  endelig  var  han 
af  et  vindende  og  indtagende  Væsen,  som  en  samtidig  giver  det  Udtryk, 
at  han  var   „regi  et  omnibus  bonis  percharus". 

Da  Corfits  Ulfeld  var  død  uden  Livsarvinger,  blev  hans  store  Efter- 
ladenskaber delt  og  skiftet  mellem  Moderen,  som  fik  Lov  til  at  be- 
holde Kogsbølle  for  sin  Levetid,  Brødrene  Jacob  og  Erik,  Søsteren 
Dorothea  og  den  afdøde  Broder  Ebbes  Børn,  Knud  og  Helvig.  Den 
største  Part  saavel  i  Kogsbølle  som  i  Selsø  Hovedgaard  tilfaldt  ved 
Skiftet  Jacob,  som  senere  ved  at  udkøbe  sine  Medarvinger  blev  Ene- 


24.     Corfits  Ulfeids  Ligsten. 


48 

ejer  af  begge  Gaarde.  Jacob  Ulfeld,  der  maa  være  født  henimod 
Aar  1530,  havde  efter  Tidens  Skik  tilbragt  sin  Ungdom  med  Studier 
ved  fremmede  Universiteter;  1552  var  han  i  Løwen  i  Flandern,  og 
to  Aar  senere  træffer  vi  ham  sammen  med  den  senere  bekendte 
Kansler  Niels  Kaas  i  Wittenberg,  hvor  Melanchtons  theologiske  og 
philosophiske  Forelæsninger  samlede  Ungdommen  fra  hele  Nordevropa. 
Hvor  vidt  omkring  han  iøvrigt  har  været  er  os  ikke  nærmere  bekendt, 
men  det  fremgaar  klart  nok  af  hans  senere  Liv,  at  Udbyttet  ikke  blot 
har  været  en  stærk  Paavirkning  af  den  nye  Theologi  og  det  religiøse 
Liv,  der  dengang  raadede  i  Tyskland,  men  at  han  ogsaa  har  benyttet 
Tiden  til  at  skaffe  sig  gode  Kundskaber  i  anden  nyttig  Lærdom.  Efter 
sin  Hjemkomst  indtraadte  han  i  Hoftjenesten  og  var  Hofsinde,  indtil 
han  i  Aaret  1562  giftede  sig  med  den  18-aarige  Anne  Flemming,  en 
Datter  af  Jacob  Flemming  til  Bavelse  og  Maren  Juel.  Allerede  kort 
efter  Datterens  Fødsel  var  Jacob  Flemming  død  som  den  sidste  Mand 
af  sin  Slægt,  og  Enken  havde  giftet  sig  paany  med  Christoffer  Ulfeld 
til  Jershave,  en  Søn  af  den  tidligere  omtalte  Palle  Anderson  Ulfeld 
til  Hverringe ;  hun  overlevede  dog  ogsaa  denne  sin  anden  Mand  og 
døde  i  en  høj  Alder,  antagelig  paa  Kogsbolle,  da  hendes  Lig  var 
blandt  dem,  der  førtes  fra  Vindinge  til  Kværndrup  Kirke.  Anne 
Flemming  bragte  sin  Mand  i  Medgift  sin  Fædrenegaard  Bavelse,  og 
et  Par  Aar  efter  Brylluppet  Fik  Ægteparret  Kongens  Stadfæstelse  paa 
et  gensidigt  Testamente,  hvorved  de  tilsikrede  hinanden  Arven  af  de- 
res Ejendomme.  Maaske  har  Fru  Anne  allerede  tidlig  været  svagelig; 
hendes  Tid  blev  i  hvert  Fald  ikke  lang,  da  hun,  kun  26  Aar  gammel, 
døde  den  17.  November  1570;  men  en  medvirkende  Grund  til  Testa- 
mentets Oprettelse,  kan  dog  ogsaa  søges  deri,  at  hendes  Mand  har 
næret  Frygt  for,  at  der  ved  hans  mulige  Død  skulde  beredes  hende 
Vanskeligheder  af  Broderen  Erik  Ulfeld.  Denne  havde  nemlig  ved 
Skiftet  efter  Broderen  Corfits  vist  sine  Medarvinger  lidet  Hensyn; 
ikke  blot  havde  han  meget  mod  Jacobs  Ønske  vist  Tilbøjelighed  til 
at   afhænde   sin  Arvepart   til  Fremmede,    saa  der  maatte  udvirkes  en 

kongelig  Ordre  om,  at  ingen  maatte  købe  eller  tilpante  sig  noget  af 
Corfits  Ulfeids  efterladte  Gods,  og  at  Erik,  hvis  han  vilde  afhænde 
noger,  først  skulde  tilbyde  sin  Broder  det,  men  han  havde  ydermere 
rentud  nægtet  at  betale  sin  Andel  i  Corfits'  efterladte  Gæld,  som 
naturligvis  skulde  fordeles  paa  Arvingerne,  saa  at  et  andet  Kongebrev 
maatte  give  Jacob  Tilladelse  til  at  lægge  Beslag  paa  saa  meget  af 
Eriks  Gods,  som  der  maatte  tilkomme  ham  at  betale  af  Gælden. 
Kong  Frederik  synes  saaledes  vel  at  erindre  det  Løfte,  han  havde 
givet  Corfits  Ulfeld  om  at  være  hans  Broder  Jacob  en  naadig  Herre, 
og  Jacob  Ulfeld  synes  ikke  mindre  at  have  gjort  sig  fortjent  til  den 
Gunst,  der  blev  ham  vist.  Han  var  med  i  Krigen  mod  Sverrig  baade 
til  Lands  og  til  Vands;  om  Bord  paa  Flaaden  under  Herluf  Trolles 
Anførsel  kæmpede  han  med  Svenskerne  under  Øland,  da  Otte  Rud 
entrede  og  ødelagde  det  fjendtlige  Admiralskib  og  tog  Admiralen  til 
Fange;  han  var  Krigscommissær  ved  Landhæren  hos  Daniel  Rantzau, 
og  at  Kongen  i  det  hele  har  været  tilfreds  med  hans  Tjeneste,  frem- 
gaar  deraf,  at  han  i  Efteraaret  1566  optog  ham  i  Rigsraadet.  Snart 
efter  er  imidlertid  den  gode  Forstaaelse  bristet,  uden  at  det  er  os 
muligt  at  udrede  den  nærmere  Sammenhæng  af,  hvad  der  skete.  De 
sidste  Aar  af  den  ulyksalige  Krig  var  en  særlig  vanskelig  og  fortvivlet 
Tid;  Peder  Oxes  Overtagelse  af  Styrelsen  havde  vel  aabnet  nye  Kilder 
for  Tilvejebringelsen  af  de  nødvendige  Penge  til  Krigen,  men  der- 
med var  ogsaa  hele  Landet  anspændt  til  det  yderste,  uden  at  det 
afgørende  Slag  mod  Sverrig  var  ført.  Daniel  Rantzaus  berømte  Tog 
ind  i  Østergøtland  gav  Kongen  nyt  Haab  om,  at  dette  nu  skulde 
lykkes,  og  Skatteskruen  pressedes  atter  en  Omgang  rundt.  I  disse 
Forhold  maa  vistnok  Foranledningen  søges  til,  hvad  der  skete  mellem 
Kongen  og  Jacob  Ulfeld.  Corfits  Ulfeld  havde  nemlig  i  sin  Tid,  ved 
hvilken  Lejlighed  vides  ikke,  laant  1000  Daler  af  Kongen,  og  disse 
Penge  fik  nu  Broderen  Ordre  til  at  betale;  dette  har  næppe  smagt 
Jacob,  og  først  efter  at  Ordren  var  gentaget,  blev  Pengene  betalt  ved 
Kieler  Omslag   1568    til    Rentemesteren  Eiler  Grubbe,    men    uden    at 

M.  Mackeprang:  Holckenhavn.  7 

Forskrivningen  samtidig  blev  leveret  tilbage,  hvad  enten  nu  dette 
skyldtes  Forsømmelighed  hos  Rentemesteren  eller  Dokumentet  tidligere 
var  bortkommet.  Naar  man  hører,  at  Jacob  Ulfeld  en  Snes  Aar  senere 
førte  Proces  mod  Eiler  Grubbes  Arvinger  om  denne  samme  Forskriv- 
ning, ligger  det  nær  at  antage,  at  der  ved  Betalingen  er  opstaaet 
Strid,  hvori  Jacob  Ulfeids  Paastaaelighed  kan  have  vakt  Kongens 
Vrede;  Frederik  II  var  jo  ikke  blot  af  Naturen  en  meget  hæftig 
Mand,  men  de  mange  fejlslagne  Forhaabninger  til  den  Krig,  han  saa 
fyrigt  havde  kastet  sig  ind  i,  havde  gjort  hans  Sind  bittert  og  pirre- 
ligt, og  hans  Forhold  til  Rigsraad  og  Adel  var  i  disse  Aar  overmaade 
spændt.  Hans  Harme  mod  Jacob  Ulfeld  maa  imidlertid  have  været 
stor,  da  han  greb  til  den  voldsomme  Forholdsregel  at  udstøde  ham 
af  Rigsraadet  og  fratage  ham  hans  Forlening,  Hundslund  Kloster  i 
Vendsyssel,  som  han  havde  faaet  i  Pant  efter  Broderens  Død.  Unaaden 
var  dog  ikke  af  lang  Varighed.  Aaret  1570  bragte  endelig  Freds- 
slutningen med  Sverrig,  der  befriede  Landet  for  et  knugende  Tryk 
og  beredte  Vejen  for  Modsætningernes  Forsoning,  ogsaa  indadtil ;  for 
Jacob  Ulfeld  slog  Oprejsningens  Time,  da  Kongen  i  December  gav 
ham  hans  Plads  i  Rigsraadet  tilbage,  og  snart  fulgte  Naadens  mere 
haandgribelige  Vidnesbyrd,  de  gode  Forleninger.  Han  fik  Dalum  Nonne- 
kloster ved  Odense,  der  siden  Reformationen  havde  været  styret  af 
verdslige  Lensmænd,  hvem  det  paahvilede  at  sørge  for  de  faa  endnu 
tilbageblevne  Nonner,  og  samtidig  ogsaa  St.  Knuds  Kloster,  der  lige- 
ledes var  bleven  inddraget  under  Kronen,  men  hvis  Styrelse  Christian 
III  havde  overdraget  til  Prioren  Christen  Povlsen,  der  i  en  Menneske- 
alder røgtede  dette  Hverv  med  stor  Dygtighed  og  Paalidelighed.  Nu 
var  han  en  skrøbelig  Olding,  der  ønskede  Hvile,  og  da  Klosteret  blev 
givet  i  Forlening  til  Jacob  Ulfeld,  bestemtes  det,  at  den  gamle  Prior 
skulde  have  frit  Ophold  Resten  af  sine  Dage.  Forholdet  mellem  den 
gamle  og  den  ny  Lensmand  synes  dog  ikke  at  have  været  det  bedste; 
det  stiller  ikke  Jacob  Ulfeld  i  noget  smukt  Lys,  at  Kongen  gentagne 
Gange  maa  minde  ham  om,  at  det  er  hans  Pligt  at  behandle  den  vel- 

tjente  Mand  godt  og  give  ham,  hvad  han  behøver  til  sig  og  sine  Folk, 
og  det  er  ikke  til  at  tage  fejl  af,  naar  Kongen  fremhæver  Hr.  Chri- 
stens Pligtopfyldenhed  samtidig  med,  at  han  bebrejder  Jacob  Ulfeld 
hans  Forsømmelse  af  at  holde  St.  Knuds  Kirke  vedlige.  Pligten  over- 
for Kirken,  hvor  jo  flere  danske  Konger,  blandt  andre  den  sidst  afdøde, 
havde  faaet  deres  Hvilested,  blev  ogsaa  flere  Gange  Lensmanden  ind- 
skærpet; men  Opgaven  var  ikke  helt  let,  da  Reformationen  havde 
berøvet  Kirkerne  deres  gamle  Indtægtskilder,  som  flød  saa  rigeligt  af 
Sjælemesser  og  milde  Gaver,  og  intet  givet  dem  i  Stedet;  St.  Knuds 
Kirke,  der  endnu  ikke  var  gjort  til  Sognekirke,  blev  kun  lidet  brugt  og 
maatte  saaledes  falde  Klosteret  til  Byrde.  Det  er  da  næppe  helt  uden 
Forbindelse  med  disse  Forsømmelser,  naar  St.  Knuds  Kloster  allerede 
1573  atter  blev  frataget  Jacob  Ulfeld,  men  da  han  beholdt  Dalum, 
var  der  ikke  Tale  om  nogen  ny  Unaade,  og  rimeligvis  har  ogsaa  en 
anden  Grund  været  medvirkende;  vi  hører  nemlig,  at  han  netop  i 
disse  Tider  var  syg  og  svagelig  og  lod  beskikke  Værger  for  sine 
umyndige  Børn  for  det  Tilfælde,  at  han  skulde  gaa  bort,  og  et  Vid- 
nesbyrd om,  at  hans  Tanker  var  vendt  mod  det  hinsides,  har  vi  ogsaa 
i  den  Samling  Bibelsprog,  han  da  lod  udgive  med  Fortale  af  ingen 
ringere  end  Niels  Hemmingsen.  Bogen,  der  netop  har  Trykaaret 
1573,  bærer  vel  ikke  Samlerens  Navn,  men  paa  Titelbladets  Bagside 
er  trykt  Ulfeldernes  og  Flemmingernes  Vaabner  og  Jacob  Ulfeids  For- 
bogstaver med  et  Vers  af  Psalmerne,  der  passer  godt  i  en  syg  Mands 
Mund.  Dog  Livet  havde  endnu  Brug  for  Jacob  Ulfeld,  og  han  synes 
atter  at  være  bleven  Herre  over  sin  Sygelighed;  endnu  samme  Aar 
var  han  med  at  repræsentere  Kongen  ved  Hertugen  af  Preussens 
Bryllup  og  deltog  i  et  Gesandtskab  til  Kong  Johan  af  Sverrig. 

I  Aarenes  Løb,  i  Nedgangens  som  i  Fremgangens  Tid,  havde  Hr. 
Jacob  aldrig  forsømt  sine  Ejendomme;  som  saa  mange  kendte  Mænd 
af  hin  Tids  Adel  var  han  Godssamler  i  stor  Stil.  Efter  Moderens  Død 
havde  han  afkøbt  sine  Medarvinger  deres  Andele  saavel  i  Kogsbølle 
som  i  Selsø,  og  med  Bavelse,  som  han  giftede  sig  til,  besad  han  nu 

tre  Hovedgaarde,  hvis  Tilliggende  han  utrætteligt  arbejdede  paa  at  øge 
og  afrunde  ved  Køb  og  Mageskifter  med  Kronen  og  med  hvem,  der 
ellers  maatte  eje  noget,  han  attraaede.  Endelig  sikrede  han  sig 
Besiddelsen  af  alt  det  erhvervede  ved  den  for  Datidens  Retsskik  ejen- 
dommelige Foranstaltning,  som  kaldes  Forfølgning  til  Laas,  hvorved 
forstaas  en  gentagen  Bekendtgørelse  paa  Tinge  af,  hvilke  Ejendomme 
man  besidder,  og  Opfordring  til  alle,  som  mener  at  kunne  rejse  Ind- 
sigelse derimod,  til  at  indfinde  sig;  melder  ingen  sig,  eller  Ind- 
sigelserne er  gendrevne,  udstedes  paa  Rettertinget  det  saakaldte  Laase- 
brev,  der  tilsikrer  den  retmæssige  Besiddelse. 

Som  Medlem  af  Rigsraadet  stod  Jacob  Ulfeld  i  første  Række,  og 
har  end  maaske  Kongen  ikke  følt  sig  synderlig  tiltalt  af  ham  person- 
lig, saa  har  han  utvivlsomt  respekteret  hans  Dygtighed;  navnlig  i 
diplomatiske  Forhandlinger  synes  han  at  have  været  brugbar,  og  lige- 
som han  deltog  i  det  nævnte  Gesandtskab  til  Sverrig,  saaledes  var 
han  nogle  Aar  senere  paa  en  Sendefærd  til  England,  og  gentagne 
Gange  var  han  paa  Kongens  Vegne  tilstede  ved  de  endeløse  Forhand- 
linger med  Kongens  Farbrødre,  Hertugerne  Hans  og  Adolf,  i  de  smaa- 
lige  Kævlerier  om  Hertugdømmerne.  Det  var  da  uden  Tvivl  i  Tillid 
til,  at  han  var  den  rette  Mand,  at  det  betroedes  ham  at  udføre  den 
vanskelige  og  ansvarsfulde  Mission  at  gaa  som  Leder  af  et  Gesandt- 
skab til  den  russiske  Czar,  med  hvem  det  syntes  at  trække  op  til 
alvorlige  Stridigheder.  Denne  eventyrlige  Rejses  Historie  skal  ikke 
her  genfortælles;  den  Behandling,  Gesandterne  fik,  var  ikke  just 
stemmende  med  Vesteuropas  folkeretlige  Grundsætninger,  og  der 
er  al  Grund  til  at  tro,  at  det  er  sandt,  naar  de  hævdede,  at  det  var 
Nøden  og  Ønsket  om  at  slippe  levende  fra  Affæren,  der  tvang  dem 
til  at  overtræde  Instruksen  og  føje  sig  efter  Czar  Iwans  Fordringer. 
Men  Frederik  II  vilde  ikke  lade  denne  Forklaring  gælde,  og  da  Jacob 
Ulfeld  blev  anklaget  for  Rigsraadet,  sluttede  dette  sig  til  Kongens  An- 
skuelse, og  Sagens  Udgang  blev  Dom  for  Brud  paa  den  givne  konge- 
lige  Ordre,    Udstødelse    af  Raadet    og   Fortabelse    af  Forlening.      For 

anden  Gang  var  Jacob  Ulfeld  sat  udenfor,  stængt  ude  fra  al  Virksom- 
hed i  Rigets  Tjeneste,  og  denne  Gang  ramt  ikke  blot  af  Kongens 
Vrede  men  ogsaa  af  sine  Standsfællers  Misbilligelse,  uden  stort  Haab 
om,  at  det  ogsaa  nu  kun  skulde  være  forbigaaende.  Stiv  og  paastaaelig 
som  han  var,  har  denne  Behandling  kun  staaet  for  ham  som  en  skrigende 
Uretfærdighed,  der  ramte  ham  svidende  haardt;  men  knække  ham 
kunde  de  ikke,  han  havde  sine  Ejendommes  Forøgelse  at  arbejde  for, 
og  med  Tiden  kunde  det  dog  maaske  blive  ham,  der  fik  det  sidste 
Ord  i   den   ulyksalige  Sag. 

Godsernes  Styrelse,  Forøgelse  og  Forbedring  lagde  nu  atter  Beslag 
paa  største  Delen  af  Hr.  Jacobs  Kræfter;  han  fortsatte  sine  gamle 
Udvidelsesbestræbelser,  og  vi  ser  ham  i  disse  Aar  lægge  en  Del  ny 
Jord  ind  under  Kogsbølle  og  blandt  andet  erhverve  Kejrupgaarden  i 
Kølstrup,  som  jo  en  af  hans  Forfædre  havde  afhændet  til  Dronning 
Margrete.  Et  interessant  Vidnesbyrd  om  den  Iver  og  Ordenssans, 
der  har  præget  hans  Godsstyrelse,  maaske  ogsaa  om  hans  Forfængelig- 
hed, har  vi  bevaret  i  den  ovenfor  omtalte  og  benyttede  Jordebog  med  de 
morsomme  farvelagte  Tegninger,  som  indeholder  udførlige  Lister  over 
Hovedgaardenes  Jorder  og  alt  det  tilliggende  Bøndergods.  Som  adskil- 
lige andre  af  Tidens  rige  Adelsmænd  var  Jacob  Ulfeld  ogsaa  bygge- 
lysten; alle  tre  Hovedgaarde  opførtes  helt  fra  ny  af,  og  Kogsbølle  blev 
endda  flyttet  fra  sin  oprindelige  Plads  i  Landsbyen  nærmere  ud  mod 
Fjorden  og  den  Bygning  rejst,  som  ovenfor  udførlig  er  skildret,  sam- 
tidig  med,    at   det  gamle  Stednavn  maatte  vige  for  Slægtens  eget  — 

Ulfeldsholm. 

« 
Men  Ejendommenes  Drift  og  Forbedring   var  ikke  det  eneste,    der 

udfyldte  Jacob  Ulfeids  Tid  og  tog  hans  Interesse.  Fra  sin  Ungdom 
af  besad  han  gode  Kundskaber  og  Sans  for  Tidens  aandelige  Liv,  den 
Tid,  der  her  hjemme  var  Anders  Sørensen  Vedels,  og  hvis  bedste 
Navne  er  Tyge  Brahe  og  Arild  Huitfeldt,  da  Folkeviserne  blev  op- 
tegnede og  Slægtebøgerne  samlede  rundt  om  paa  Landets  Herregaarde. 
Ogsaa  Jacob    Ulfeld    delte   sine    Standsfællers   levende    Kærlighed    til 

Fædrelandets  Minder,  og  hans  ufrivillige  Otium  førte  ham  nu  til  mere 
indgaaende  historisk  Sysselsættelse,  der  satte  Frugt  i  en  lille  latinsk 
skreven  Danmarkskrønike,  som  skildrer  Tiden  fra  1333  til  Christian  lll's 
Død.  Dette  Arbejde  er  dog  i  alt  væsentligt  blot  en  Oversættelse  eller 
Bearbejdelse  af  en  ældre  dansk  Krønike,  hvis  Forfatter  antagelig  var 
Herman  Vejger,  og  i  sig  selv  er  det  ikke  af  synderlig  Betydning; 
derimod  er  Fortalen,  som  staar  for  Jacob  Ulfeids  egen  Regning  og  er 
skrevet  paa  Ulfeldsholm  i  September  1585,  af  ikke  ringe  Interesse 
ved  de  almindelige  Bemærkninger,  der  her  fremsættes  om  Historie- 
forskningens Væsen  og  Værdi.  Ligesom  vi  gennem  de  hellige  Skrifter 
erfarer,  hvorledes  vi  skal  leve  vort  Liv  i  Forhold  til  det  højeste,  saa- 
ledes  giver  den  videnskabelige  Erkendelse  i  Almindelighed,  Historien 
i  Særdeleshed  gennem  Slægtens  indvundne  Erfaring,  Belæring  om 
Veje,  Maal  og  Midler  for  Livet,  saa  vel  i  Samfundets  Tjeneste  som 
i  den  enkeltes  Forhold;  med  Hæder  nævnes  Tyge  Brahe  som  en 
Mand,  der  har  sat  sit  Liv  og  sin  Kraft  ind  paa  videnskabelig  Forsk- 
ning, og  de  Ord,  hvormed  hans  Virken  karakteriseres,  vidner  om  en 
Kultur  og  en  Fordomsfrihed,  som  næppe  heller  hos  Datidens  Adel 
var  helt  almindelig;  han  satte,  siges  der,  skønt  født  af  Landets  for- 
nemste Adel,  det  Adelskab  højere,  der  vindes  ved  Aandens  Udvikling 
gennem  Forskning,  fordi  det  er  den  personlige  Dygtighed,  ikke  Blodet, 
der  skaber  den  sande  Adel.  Ikke  blot  Beundring  men  ogsaa  varm 
Sympathi  kommer  her  til  Orde,  og  et  latinsk  Digt,  som  Tyge  Brahe 
ved  samme  Tid  tilskrev  Jacob  Ulfeld,  viser,  at  Følelsen  var  gensidig. 
Om  Historiens  Betydning  udtaler  Jacob  Ulfeld  sig  paa  lignende  Maade 
i  Fortalen  til  et  andet  Værk,  hvis  Indhold  er  af  ulige  større  Interesse 
end  det  førstes,  Beskrivelsen  af  hin  uheldige  Ruslandsfærd,  der  havde 
faaet  saa  indgribende  Virkning.  Denne  Skildring,  der  ligeledes  var 
affattet  paa  Latin,  men  lige  saa  lidt  som  Krøniken  udkom  i  Trykken, 
havde  dog  en  væsentlig  anden  Karakter;  det  var  ikke  objektiv  Historie- 
skrivning men  et  Forsvarsskrift,  bestemt  til  at  modbevise  den  forment- 
lig uretfærdige  Anklage.     Det  er  bekendt,    at  Jacob  Ulfeld  kort  efter 

Frederik  II's  Død  ved  et 
Møde  i  Roskilde  Dom- 
kirke overfor  Regerings- 
raaderne  søgte  Æresop- 
rejsning og  Retfærdiggø- 
relse, at  han  overleverede 
dem  en  Redegørelse  for 
sin  Sendefærd,  som  han 
truede  med  at  offentlig- 
gøre; men  det  Svar, 
han  fik,  var  skarpt  og 
afvisende,  Sagen  blev 
ikke  genoptaget,  Hr.  Ja- 
cob fik  ikke  sin  Stilling 
og  sine  Værdigheder  til- 
bage, og  han  gemte  at- 
ter sin  Rejsebeskrivelse 
hen.  Den  blev  vel  si- 
den sendt  til  en  Bog- 
trykker i  Udlandet,  men 
udkom  først  mange  Aar 
efter  Forfatterens  Død, 
da  Sagen  var  glemt  og 
uden  Interesse.  Jacob  Ul- 
feids Haab  om  hos  sine 
Standsfæller  at  finde  den 
Retfærdighed,  som  den  afdøde  Konge  ikke  havde  villet  yde  ham,  var 
glippet,  og  siden  bragte  han  ikke  mere  sin  Sag  frem.  Rimeligvis  har  han 
i    sine   sidste  Aar   været  svagelig,    og  idelig  kredser  hans  Tanker  om 

*)  Indskriften  lyder  i  Oversættelse:  Under  denne  Sten  er  begravet  ærlig  og  velbyrdig  Mand  Jacob 
Ulfeld  til  Selsø  og  Kogsbølle,  fordum  Kong  Frederik  II's  Raad,  som  døde  8.  Oktober  1593,  og  hans 
hjærtekære  Hustru,  Anna  Flemming  til  Bavelse,  som  efter  at  have  levet  retskaffent  i  Ægteskab  med  sin 
Mand  i  otte  Aar  døde  i  sin  Alders  26.   1570,  den   11.  November. 


25.     Jacob  Ulfeids  og  Anne  Flemmings  Ligsten. 

Døden;  mest  levede  han  paa  sit  kære  Ulfeldsholm,  oftest  ensom,  da 
hans  Sønner  færdedes  i  det  fremmede,  optaget  af  at  læse  og  over- 
sætte religiøse  Skrifter.  Han  udgav  saaledes  i  dansk  Oversættelse 
Rostocker-Theologen  David  Chytræus"  Bog  om  Døden  og  det  evige 
Liv  med  et  Forord,  som  er  rettet  til  hans  tre  unge  Sønner,  og  et 
Par  Aar  senere  et  andet  Skrift  af  beslægtet  Indhold,  som  han  har 
faaet  tilsendt  af  den  bekendte  lærde  holstenske  Mæcen  Henrik  Rantzau, 
hvem  Oversættelsen  er  tilegnet.  Den  sidste  Bogs  Forord  er  dateret 
den  30.  Januar  1593,  og  endnu  samme  Aar  i  Oktober  døde  den  gamle 
Herre  og  jordedes  hos  sine  Fædre  i  Vindinge  Kirke. 

Jacob  Ulfeids  tre  Sønner  tog  hver  sin  af  Faderens  Hovedgaarde  i 
Arv,  Corfits  Bavelse,  Jacob  Ulfeldsholm  og  Mogens  Selsø;  en  Søn, 
Knud,  var  død  før  Faderen.  Jacob  Jacobsen  Ulfeld  var  født  25.  Juni 
1567  paa  Bavelse  og  blev  efter  Tidens  Skik  opfostret  hos  Mormoderen^ 
Fru  Maren  Juel,  indtil  han  fyldte  sit  syvende  Aar.  Efter  at  være 
undervist  i  Hjemmet  hos  Faderen,  sendtes  han  fjorten  Aar  gammel 
ud  paa  Rejse  til  videre  Uddannelse  og  studerede  en  længere  Aar- 
række  ved  fremmede  Universiteter;  i  Genf  træffer  vi  ham  1584,  og 
et  Par  Aar  senere  i  Basel,  hvorfra  han  begiver  sig  til  Italien,  der 
allerede  dengang  øvede  en  dragende  Magt  paa  nordiske  Sind.  Bolognas 
ærværdige  Højskole,  det  stille  middelalderlige  Ravenna,  Loreto,  alle 
andægtige  Pilgrimmes  Maal,  og  selve  den  evige  Stad  var  Stationer 
paa  hans  Fart  mod  det  solrige  Napoli  og  Sicilien;  selv  Malta  be- 
søgte han  og  deltog  med  Ordensridderne  i  en  mindre  Tyrkerekspedi- 
tion. I  Begyndelsen  af  1588  var  han  atter  i  Rom  tilligemed  Broderen 
Mogens  og  deres  Landsmand  Christian  Barnekow;  i  Forening  med 
Slesvigeren  Hans  Jacobsen  Skærbæk,  der  senere  blev  bekendt  som 
Forfatter  og  døde  som  Medicus  i  Lybæk,  drøftede  de  unge  Mænd 
store  Planer  om  eventyrlige  Rejser,  skønt  Sydens  uvante  Leve- 
maade  allerede  nu  lod  dem  føle  Rejselivets  Besværligheder;  ved  Uni- 
versitetet i  Siena,  hvor  de  indfandt  sig  hen  paa  Foraaret,  medens- 
Toscana  stod  i  sin  rigeste  Pragt,  traf  de  yderligere  en  Landsmand,  Sivert 

Grubbe,  som  med  Iver  sluttede  sig  til  deres  Planer;  desværre  maatte 
han  atter  melde  sig  fra,  da  en  anden  ung  Adelsmand,  som  han  havde 
lovet  at  slaa  Følge  med  til  Tyskland,  ikke  vilde  løse  ham  fra  Løftet. 
Ogsaa  Mogens  Ulfeld  opgav  atter  at  deltage,  men  de  andre  tre  beslut- 
tede at  overvinde  Vanskelighederne;  de  vilde  besøge  det  hellige  Land 
og  se  de  gaadefulde  Pyramider  ved  Nilen,  og  fra  Venedig,  hvor  en 
tysk  Adelsmand  sluttede  sig  til  dem,  drog  de  i  Eftersommeren  1588 
afsted.  Først  satte  de  Kursen  mod  Constantinopel,  hvor  de  opholdt 
sig  nogle  Maaneder,  stærkt  optagne  af  Gadernes  brogede  Liv  og  den 
gamle  Stads  rige  historiske  Minder,  og  den  Fasthed  og  Orden  i  det 
daværende  tyrkiske  Regeringsmaskineri,  som  de  vordende  danske  Stats- 
mænd med  Interesse  iagttog,  vandt  deres  levende  Beundring.  Da  det 
lille  Selskab  havde  opnaaet  Regeringens  Pas  til  at  rejse  i  Orienten, 
begav  de  sig  tidlig  paa  Aaret  afsted  over  Patmos,  Rhodos  og  Cypros 
til  Jaffa  og  naaede  den  7.  April  Jerusalem.  De  valfartede  nu  til  de 
hellige  Steder  og  tog  alle  de  mange  mærkelige  Curiositeter  i  Øjesyn, 
som  de  stedlige  Munke  og  andre  Ciceroner  havde  at  forevise,  end 
ikke  Adams  Grav  eller  det  Hul,  hvori  Træet  havde  staaet,  hvoraf 
Christi  Kors  var  taget,  blev  forsømt.  Ogsaa  Smaabyerne  som  Betha- 
nia  og  Bethlehem  besøgte  de,  skønt  det  mildest  talt  var  noget  usikkert 
at  rejse  omkring  i  Landet;  paa  disse  Ture  traf  de  saa  mange  Røver- 
bander, at  de  „vel  20  Gange  maatte  løse  sig  fri  og  blev  ilde  trakteret 
med  Hug  og  Slag".  Ja  selve  den  tyrkiske  Guverneur  i  Jerusalem, 
der  skal  have  været  en  „gerrig  Cumpan",  lod  dem,  da  de  vilde  for- 
lade Byen,  arrestere  og  slap  dem  kun  fri  mod  en  Pengeforæring.  Fra 
Jaffa  sejlede  de  ad  Ægypten  til,  men  paa  denne  Fart  havde  de  atter 
nær  sat  Livet  til ;  selve  Skibet  var  usselt  og  Proviantforsyningen  saa 
mangelfuld,  at  de  i  flere  Dage  slet  intet  fik  at  spise,  og  da  de  endelig 
naaede  udfor  Damiette,  kunde  Skibet  paa  Grund  af  Storm  ikke  gaa 
ind,  saa  de  maatte  klæde  sig  af,  binde  Klæderne  i  en  Bylt  paa  Hove- 
det og  svømme  det  sidste  Stykke  ind  til  Land,  hvor  der  dog  saa  var 
en  menneskekærlig  Tyrk,   der  tog  sig  af  dem   og  gav  dem  noget  at 

M.  Mackeprang:  Holckenhavn.  8 

leve  af.  Med  stor  Interesse  besaa  de  Ægyptens  Mærkværdigheder, 
det  brogede  Liv  i  Kairo,  Pyramiderne  og  Nilen,  hvor  særlig  Flod- 
hestene tiltrak  sig  deres  Opmærksomhed.  De  fortsatte  dog  ikke  Rej- 
sen længere  op  i  Landet,  hvad  enten  det  nu  var,  fordi  de  ikke  mente, 
at  deres  Tid  og  deres  Penge  slog  til,  eller  det  var,  som  der  staar  i 
Ligtalen  over  Christian  Barnekow,  „for  Luftens  Skyld  og  anden 
megen  Ulejlighed,  ja  for  Rosmere,  Crocodiller  og  andre  slige  onde 
Dyr".  Fra  Alexandria  gik  de  atter  til  Søs  til  Kreta,  hvor  de  ved 
Landgangen  blev  antaget  for  Sørøvere  og  nær  var  bleven  slaaet  ihjel; 
da  Misforstaaelsen  var  opklaret,  kom  de  dog  i  gemytligt  Lag  med 
nogle  Grækere,  der  morede  sig  med  at  drikke  dem  til  og  undrede 
sig  over,  at  „den  tyske  Nation"  ikke  viste  større  Udholdenhed  ved 
Bægret.  Endelig  naaede  det  lille  Selskab  efter  at  have  udstaaet  en 
voldsom  Storm  i  Adriaterhavet  hen  paa  Efteraaret  tilbage  til  Venedig, 
og  her  eller  i  det  nærliggende  Padova  maa  Rejsefællernes  Veje  være 
skilte;  Christian  Barnekow  blev  i  Padova,  medens  Jacob  Ulfeld  drog  til 
Holland  og  derfra  hjem  til  Danmark.  Opholdet  i  Hjemmet  blev  dog 
meget  kort;  der  var  endnu  meget  for  den  unge  Adelsmand  at  se  og 
lære  ude  i  Verden,  og  han  drog  nu  til  Frankrig,  hvorfra  han  først  to 
Aar  efter  vendte  hjem,  da  han  kaldtes  til  sin  Faders  Dødsleje.  I 
den  Tid,  han  nu  opholdt  sig  i  Hjemmet,  forlovede  han  sig  med  Bir- 
gitte Brockenhuus,  en  Datter  af  Laurits  Brockenhuus  til  Egeskov  og 
Karen  Skram,  men  Jomfru  Birgitte  var  endnu  kun  et  Barn,  og  inden 
han  kunde  gifte  sig  og  sætte  Bo,  maatte  han  endnu  engang  ud  paa 
Rejse  for  at  se  det  Land,  der  paa  de  Tider  var  Europas  mægtigste, 
og  hvis  toneangivende  Hof  og  fine  Sæder  heller  ikke  en  dansk  Diplo- 
mat kunde  være  ukendt  med.  Over  Genova  og  Barcelona  naaede 
Jacob  Ulfeld  Madrid,  hvor  han  indførtes  og  færdedes  ved  Philip  II's 
Hof,  her  og  paa  Escorial;  han  forsømte  ikke  at  besøge  de  gamle 
arabiske  Mindesmærker  i  Cordova  og  Granada  og  lagde  endelig  Hjem- 
rejsen gennem  Norditalien,  Kroatien  og  Ungarn,  over  Warschau,  hvor 
han  overværede  Festlighederne  ved  en   Kongekroning. 

Tredive  Aar  gammel  stod  Jacob  Ulfeld  nu  atter  i  sit  Fædreland  med  en 
lang  Række  indholdsrige  Lehr-  og  Wanderjahre  bag  sig;  grundige  Kund- 
skaber i  de  fremmede  Sprog  og  nøje  Kendskab  til  Forholdene  i  alle 
Europas  Lande  var  den  Skat,  han  hjembragte,  og  som  nu  skulde  bære 
Frugt  i  den  Virksomhed  i  Statens  Tjeneste,  som  han  efter  sin  Stand 
og  sine  Evner  maatte  føle  sig  kaldet  til.  Roligt  og  ligesom  selvfølge- 
ligt steg  han  til  de  højeste  Poster 
og  røgtede  stedse  større  og  mere 
betroede  Hverv;  1607  blev  han 
optaget  i  Rigsraadet,  og  1609 
fulgte  han  den  bekendte  Arild 
Huitfeldt,  Danmarks  Krønikeskri- 
ver, i  Posten  som  Rigens  Kans- 
ler, hvis  Virkeomraade  nærmest 
faldt  sammen  med  det  nuvæ- 
rende Indenrigsministerium,  men 
som  tillige  beklædte  Dommer- 
sædet paa  Rigens  Retterting,  som 
svarer  til  den  senere  Højesteret. 
Men  ogsaa  i  Udenrigspolitiken 
fandt  hans  gode  Kundskaber  rig 
Anvendelse,  og  ikke  blot  til  de 
evindelige  Grænsemøder  med 
Sverrig  paa  Kalmarkrigens  Tid,  men  rundt  om  til  tyske  Stæder  og 
Fyrster,  til  England,  og  saa  langt  som  til  Spanien  gik  hans  diploma- 
tiske Sendelser.  Desuden  havde  han  sine  Len  at  bestyre;  1602  havde 
han  faaet  Hindsgavl,  1606  Hagenskov  (nu  Frederiksgave)  og  endelig 
1610  Nyborg  Slot,  som  laa  saa  bekvemt  for  ham  lige  ved  hans  egen 
Fædrenegaard.  1599,  den  10.  Juli,  havde  han  i  Nyborg  ægtet  sin 
Fæstemø,  Birgitte  Brockenhuus,  og  om  denne  Bryllupsfærd  har  vi  endnu 


26.    Jacob  Ulfeld.*) 


*l  Omskriften  lyder  i  Oversættelse:  Jacob  Ulfeld,  Herre  til  Ulfeldsholm,  Kongen  af  Danmarks  Raad, 
Lensmand  paa  Hagenskov. 

bevaret  et  Mindesmærke  i  det  prægtige  udskaarne  Skab  med  Parrets 
Vaaben  og  Navnetræk,  som  findes  i  Nationalmusæet,  og  som  ovenfor 
er  omtalt  og  afbildet.  I  deres  Ægteskab  fødtes  en  talrig  Flok  af 
Sønner  og  Døtre,  som  alle  fik  en  omhyggelig  Opdragelse;  Sønnerne 
gik  i  Skole  paa  Herlufsholm  og  sendtes  siden  til  fremmede  Universi- 
teter til  fortsat  Uddannelse;  alligevel  kom  ingen  af  dem  til  at  spille 
nogen  betydelig  Rolle,  han  alene  undtaget,  der  satte  al  sin  Kraft  ind 
paa  at  ødelægge  sit  Land  og  som  kastede  en  dyb  Skygge  over  sin 
gamle  Slægt. 

Paa  Ulfeldsholm  har  Jacob  Ulfeld,  saa  optaget  af  sine  mange  Hverv 
som  han  var,  næppe  opholdt  sig  ret  meget;  naar  ikke  selve  Stats- 
tjenesten  lagde  Beslag  paa  ham,  maatte  han  dele  Tiden  mellem  Len 
og  Privatejendom,  og  Faderens  Erhvervelyst  og  Udvidelsestrang  træffer 
vi  ikke  hos  ham.  At  han  dog  har  omfattet  sine  Fædres  Hjem  med 
Interesse,  ser  vi  af  de  Byggeforetagender,  han  der  satte  i  Værk, 
og  som  vi  ovenfor  har  hørt  strakte  sig  over  en  længere  Aarrække; 
det  virker  derfor  overraskende  at  høre,  at  han  kunde  skille  sig  ved 
den  Gaard,  der  gennem  saa  mange  Generationer  havde  været  Slæg- 
tens Hjem,  som  hans  Fader  havde  givet  saa  fornem  en  Skikkelse 
og  han  selv  arbejdet  paa  yderligere  at  forskønne;  i  Aaret  1616  solgte 
han  Ulfeldsholm  til  Fru  Ellen  Marsvin  og  købte  samtidig  Egeskov  af 
sine  Brodersønner  Jacob  og  Frants  Ulfeld,  Sønner  af  den  tidligere 
nævnte  Corfits,  der  havde  arvet  Bavelse  og  som  var  gift  med  Elisa- 
beth Brockenhuus,  Fru  Birgittes  Søster.  Egeskov  var  jo  nemlig  Fru 
Birgittes  fædrene  Hjem,  og  hendes  Ønske  maa  vel  antages  at  have 
været  den  bestemmende  Grund  til  den  hele  Handel.  Det  var  ved 
denne  Lejlighed,  Fædrenes  Kister  og  Ligsten  førtes  fra  Vindinge  til 
Kværndrup  Kirke  og  de  omtalte  Epitafier  blev  opsat. 

Hermed  gaar  Jacob  Ulfeld  og  hans  Slægt  ud  af  Ulfeldsholms  Hi- 
storie. Endnu  en  Aarrække  levede  og  virkede  han,  de  sidste  Aar 
dog  stærkt  plaget  af  Sygdom;  1630  døde  han,  savnet  og  begrædt  af 
mange,  og  fik  af  sin   Ungdoms  Studiefælle,  Sivert  Grubbe,  det  Efter- 

mæle,  at  han  var  en  Mand,  der  var  berømt  af  mange  Rejser  og  Stats- 
sendelser  og  saare  vel  fortjent  af  sit  Fædreland.  Fru  Birgitte  over- 
levede sin  Mand  i  mange  Aar  og  døde  først  1656  paa  sin  Mødrene- 
gaard  Urup  mellem  Horsens  og  Skanderborg. 


2.     ELLEN  MARSVIN   OG  HENDES  SLÆGT. 

Ulfeldsholms  nye  Ejer  tilhørte  en  Slægt,  som  regnes  til  den 
fyenske  Uradel.  Omkring  Aar  1400  træffes  Marsvin'erne  blandt 
Odenses  Patricierfamilier,  og  et  Aarhundrede  senere  tælles  Slægten 
blandt  Rigets  Højadel.  Jørgen  Marsvin  var  paa  Christiern  II's  Tid 
Rigens  Kansler  og  en  formuende  Mand;  han  ejede  to  Hovedgaarde  i 
Nærheden  af  Odense,  Lindved,  som  han  giftede  sig  til,  og  Holluf- 
gaard,  som  han  selv  havde  oprettet  af  sammenkøbt  Bøndergods; 
den  sidste  ombyggedes  af  hans  Sønnesøn  af  samme  Navn,  der  opførte 
den  massive  Hovedbygning,  som  endnu  staar,  omend  i  noget  molesteret 
Skikkelse.  Denne  yngre  Jørgen  Marsvin  spillede  i  Kraft  af  sin  Dyg- 
tighed en  vis  Rolle,  men  var  tillige  en  brutal  og  hensynsløs  Mand, 
der  nød  liden  Anseelse  og  Sympathi.  Ved  sin  Hustru,  Karen  Gylden- 
stjerne, var  han  Fader  til  Ellen  Marsvin,  der  fødtes  1572  og  i  en 
Alder  af  kun  17  Aar  blev  gift  med  den  52aarige  Ludvig  Munk  til 
Nørlund,  der  var  bleven  afsat  som  Lensmand  over  Trøndelagen  og 
idømt  en  Bøde  for  Udsugeiser  og  haard  Behandling  af  Bønderne.  I 
dette  Ægteskab  blev  Ellen  Marsvin  Moder  til  sit  eneste  Barn,  den 
velkendte  Kirsten  Munk,  der  fødtes  1598,  men  den  store  Aldersfor- 
skel mellem  Ægtefællerne  kan  ikke  have  været  til  Gavn  for  Forholdet, 
og  Fru  Ellen  synes  ikke  heller  at  have  haft  nogen  altfor  bogstavelig 
Opfattelse  af  sine  ægteskabelige  Pligter.  Efter  Ludvig  Munks  Død 
1602  ægtede  Ellen  Marsvin  Knud  Rud  til  Sandholt,  men  da  ogsaa 
han  efter  faa  Aars  Ægteskab  var  død,  forblev  hun  Enke  Resten  af 
sine  Dage  og  satte  nu  al  Kraft  ind  paa  det,  som  synes  at  have  været 

den  røde  Traad  i  hendes  Tilværelse,  en  aldrig  tilfredsstillet  Iver  for 
at  samle  sig  Gods  og  Rigdomme.  Paa  dette  Omraade  lægger  hun 
betydelig  Dygtighed  for  Dagen,  og  hendes  Træk,  som  de  bevarede 
Portrætter  viser  os  dem,  taler  ogsaa  tydeligt  nok  om  en  energisk 
Karakter,  en  Vilje,  der  udholdende  forfølger  sit  Maa!  og  med  snu  Be- 
regning griber  alle  bruge- 
lige Midler  og  benytter  alle 
Veje,  selv  de  mest  kroge- 
de og  slibrige.  Der  kan 
da  heller  ikke  være  Tvivl 
om,  at  naar  hun  begunsti- 
gede det  Forhold,  Chri- 
stian IV  i  Aaret  1615  ind- 
ledede til  hendes  17aarige 
Datter,  Kirsten  Munk,  saa 
var  det,  fordi  hun  i  For- 
bindelsen med  Kongen  saa 
et  godt  Middel  til  at  fremme 
sine  økonomiske  Planer.  I 
saa  Henseende  blev  hun 
heller  ikke  skuffet.  1620 
overdrog  Kongen  hende  det 
indbringende  Len  Dalum 
ved  Odense,  som  hun  der- 
efter med  en  kort  Afbrydelse  sad  inde  med  i  henved  en  Snes  Aar, 
og  som  hun  styrede  med  stor  Dygtighed.  Her  havde  Fru  Ellen  i 
Almindelighed  Bolig,  og  herhen  sendtes  hende  Datterens  Børn  med 
Kongen  til  Optugtelse  i  deres  første  Leveaar.  Her  boede  ogsaa  Chri- 
stian IV  hos  hende,  da  han  i  1627  vendte  hjem  fra  sit  uheldige  tyske 
Felttog,  og  det  var  ved  denne  Lejlighed,  at  de  Skandalescener  begyndte, 
som  Kirsten  Munk  opførte  med  Rhingreven  Otto  Ludvig,  og  som  førte 
til  Opløsning   af  hendes  og  Kongens  Ægteskab.     For  Lenet  forsømte 


28.    Ellen  Marsvin. 

Ellen  Marsvin  dog  ikke  sine  Ejendomme,  som  hun  selv  styrede  og 
regelmæssig  besøgte.  Efter  Faderen  havde  hun  arvet  Lundegaard  i 
Nørre  Broby  Sogn  i  Pyen,  medens  hun  havde  maattet  give  Afkald 
paa  Sandholt,  som  hun  sad  inde  med  efter  Knud  Rud,  men  som 
senere  ved  Proces  blev  tilkendt  hans  Broder  Corfits  Rud.  Poruden 
Ulfeldsholm  erhvervede  hun  i  disse  Aar  Øster  Vallø  og  Lellinge  ved 
Køge,  Vejlegaard  i  Pyen,  Kærstrup  med  største  Delen  af  Taasinge 
og  Turø,  som  hun  fik  i  Mageskifte  af  Kronen.  Endelig  købte  hun 
Boller  ved  Horsensfjord  og  Rosenvold  ved  Vejlefjord,  men  disse  to 
paa  Kongens  Vegne  og  uden  Tvivl  bestemt  til  i  sin  Tid  at  være  Liv- 
gedingsgods  for  Kirsten  Munk.  Naar  hertil  føjes,  at  Pru  Ellen  be- 
styrede de  Pengesummer,  som  Kongen  efterhaanden  udsatte  for  sine 
Børn  med  Kirsten  Munk,  faar  man  en  Forestilling  om  den  virksomme 
Dames  store  Bedrift.  Paa  Ulfeldsholm,  der  jo  laa  hendes  sædvanlige 
Opholdsted  saa  nær,  boede  hun  jævnligt,  og  denne  Gaard  synes  at 
have  staaet  hendes  Hjærte  særlig  nær.  I  Aarene  efter  1630  lod  hun 
foretage  en  større  Udvidelse  og  Ombygning  af  den  og  kaldte  den  fra 
nu  af  efter  sit  eget  Navn  Ellensborg.  Her  var  det  ogsaa,  at  Kirsten 
Munk  søgte  sin  Moder  den  24.  Januar  1630,  da  hun  havde  forladt 
Kongen  og  Forholdet  imellem  dem  endelig  var  brudt.  Den  Modtagelse, 
Fru  Kirsten  fik  hos  Moderen,  var  alt  andet  end  blid;  den  erfarne 
Dame  var  yderst  opbragt  over  Datterens  Færd,  vel  næppe  saa  meget 
i  den  krænkede  Morals  Navn  som  for  de  praktiske  Følger,  Bruddet 
nødvendigvis  maatte  faa,  og  det  er  bekendt,  at  hun  ikke  blot  var  sær- 
deles uvillig  til  at  adlyde  Kongens  Befaling  om  at  overgive  Fru  Kirsten 
Boller  og  Rosenvold,  men  at  hun,  da  der  ikke  var  nogen  Vej  udenom, 
inden  Overdragelsen  borttog  alt,  hvad  borttages  kunde.  I  den  vekselvis 
ulmende  og  opblussende  Strid  med  Kongen  var  Pru  Ellen  saaledes  til 
at  begynde  med  afgjort  imod  Datteren,  men  senere  maa  hun  aaben- 
bart  have  anset  det  for  mere  formaalstjenligt  at  støtte  denne  i  hendes 
Forsøg  paa  at  retfærdiggøre  sig  og  genvinde  sin  gamle  Stilling,  og 
hun    erklærede   nu   intet   at   kende  til  Kirstens  Meriter.     Følgen  blev 

dog  en  anden  end  beregnet ;  hun  vendte  nu  Kongens  heftige  Forbitrelse 
imod  sig  selv,  en  personlig  Sammenkomst  mellem  dem  paa  Antvor- 
skov forværrede  kun  Forholdet,  og  det  endte  med,  at  Dalum  Len  blev 
hende  frataget  1639.  Fra  den  Tid  af  bliver  der  mere  stille  om  Fru 
Ellens  Navn ;  hun  ofrede  sig  fra  nu  af  helt  for  sine  private  Sagers 
Styrelse,  der  ogsaa  nok  kunde  optage  den  aldrende  Dames  Arbejds- 
evne, omfattende  og  vidt  spredte  som  hendes  Ejendomme  var;  oftest 
boede  hun  nu  paa  sit  udvidede  og  ombyggede  Ellensborg,  og  om 
hendes  virksomme  Husflid  vidner  det  prægtige  silkebaldyrede  Tæppe, 
der  bærer  hendes  Navn  og  er  fuldført  Aaret  før  hendes  Død.  Hendes 
Livs  Synder  synes  i  disse  sidste  Aar  at  have  tynget  Samvittigheden; 
allerede  1632  havde  hun  bekostet  en  dansk  Udgave  af  Luthers 
Oversættelse  af  Davids  Psalmer,  og  det  tager  sig  næsten  ud  som  Satire, 
naar  Udgiveren,  den  kendte  Forfatter,  Sognepræsten  for  Bremerholms 
Menighed,  Niels  Michelsøn  Aalborg,  i  Fortalen,  der  er  tilegnet  hende, 
i  smukke  Ord  skildrer  det  jordiske  Liggendefæs  Forgængelighed  og 
Intethed  for  den  sande  Kristne.  1637  fuldførtes  det  store  og  præg- 
tige Kapel  paa  Ellensborg,  og  1639—40  opførte  Ellen  Marsvin  en 
helt  ny  Kirke  paa  Turø,  som  hun  faa  Aar  efter  yderligere  udstyrede 
med  en  Donation.  Endelig  endte  Ellen  Marsvin  den  11.  November 
1649  sit  bevægede  Liv  paa  Ellensborg,  og  netop  i  de  samme  Dage 
indtraf  dertil  Leonora  Christine  og  hendes  Mand  Corfits  Ulfeld,  der 
da  vendte  hjem  fra  sin  store,  skæbnesvangre  hollandske  Ambassade ;  om 
de  kom  tidsnok  til  at  lukke  Mormoderens  Øjne,  eller  hun  alt  forinden 
var  død,  vides  dog  ikke.  Hendes  Lig  bisattes  i  Nørre  Broby  Kirke  ved 
Lundegaard,  hvor  begge  hendes  Ægtefæller  allerede  hvilede. 

Fru  Ellen  Marsvins  store  Ejendomme  gik  i  Arv  til  hendes  eneste 
Barn,  Datteren  Kirsten  Munk.  Hendes  Liv  havde,  siden  hun  forlod 
Kongen,  været  lidet  lysteligt;  i  en  sjælden  Grad  frastødende  er  det 
Billede,  Kilderne  opruller  for  os  af  Forholdet  mellem  hende  og  hendes 
Børn  og  af  disses  Følelser  for  hinanden  indbyrdes,  og  kun  Datteren 
Leonora  Christine  synes  at  have  haft  noget  virkeligt  tilovers  for  Mode- 

M.  Mackeprang:   Holckenhavn.  9 

ren.  Saalænge  Christian  IV  levede,  maatte  hun  i  Reglen  ikke  forlade 
de  to  jyske  Gaarde,  der  var  bleven  hende  anvist  til  Ophold,  og  den 
stadig  truende  Fare  for,  at  Kongen  vilde  lade  foretage  en  gennemført 
Undersøgelse  af  hendes  Forhold,  der  maaske  kunde  have  ubehagelige 
Følger,  gjorde  hende  Forvisningen  endnu  mere  utaalelig.  Da  han 
endelig  i  Februar  1648  havde  lukket  sine  Øjne,  ilede  Fru  Kirsten 
straks  til  København,  deltog  i  Begravelseshøjtidelighederne  og  op- 
naaede  i  den  kongeløse  Tid,  da  Svogerpartiet  spillede  Herrer,  Rigs- 
raadets  officielle  Anerkendelse  af  sit  Ægteskab  med  Kongen.  Dog,  Her- 
ligheden varede  kun  kort;  da  Frederik  III  følte  Magtens  Tøjler  i  sin 
Haand,  var  hans  første  Opgave  at  knække  Corfits  Ulfeld,  og  med 
dennes  Fald  og  Flugt  1651  var  Svogrenes  Magt  brudt  og  Kirsten 
Munks  Rolle  for  stedse  udspillet,  og  selv  hendes  Grevindetitel  blev 
hende  frataget.  Hun  boede  da  atter  sine  sidste  Aar  paa  Boller,  men 
besad  jo  nu  iøvrigt  de  vidtstrakte  Ejendomme,  hun  havde  arvet  efter 
Moderen ;  kun  Øster  Vallø  afhændede  hun  til  Christen  Skeel,  men 
maatte  til  Gengæld  overtage  Tybrind  af  Svigersønnen  Hans  Lindenow. 
I  det  hele  var  Svigersønnerne  og  Døtrene,  og  ikke  mindst  Sønnen 
Valdemar  Christian,  hende  til  stadig  Plage,  og  deres  vanvittige  Ødsel- 
hed tærede  efterhaanden  stærkt  paa  Rigdommene.  Hendes  bedste 
eller  rettere  eneste  Støtter,  Leonora  Christine  og  Corfits  Ulfeld,  var 
jo  nu  borte,  og  kun  en  enkelt  Gang  i  disse  Aar  saa  hun  Datteren, 
da  Hr.  Corfits  i  1656  sendte  sin  Hustru  til  Danmark  for  at  søge  For- 
soning med  Kongen;  ved  denne  Lejlighed  var  Leonora  Christine  tre 
Dage  paa  Boller  hos  Moderen. 

Det  følgende  Aar  kronedes  endelig  alle  Corfits  Ulfeids  forræderske 
Anstrængelser  med  Held.  Baade  han  og  Hustruen  fulgte  som  bekendt 
Carl  Gustav  paa  hans  Tog  ind  i  Danmark.  Som  et  Kobbel  løsslupne 
Blodhunde  faldt  den  svenske  Hær  efter  Slaget  ved  Tybrind  over  Fyen; 
overalt  udplyndredes  Befolkningen  til  Skjorten,  og  i  Løbet  af  faa  Dage 
var  hele  Landet  erobret.  Modstanden  var  svag  og  spredt.  Lyspunk- 
terne   for   de  Danske    kun    faa,    som  det  heltemodige  Forsvar,    Peder 

Bredal  forte  af  sine  Skibe  i  Nyborg  Fjord  udenfor  Ellensborgs  Mure. 
Hæren  og  Kongen  og  Ulfeld  med  dem  fortsatte  vel  Sejrstoget,  men 
efter  den  første  Fred  sattes  paany  svenske  Tropper  over  til  Fyen,  og 
de  allierede  Bander,  der  skulde  yde  Hjælp,  gjorde  ikke  færre  Ulykker 
end  Fjenden.  Ødelæggelserne  var  overalt  forfærdelige,  og  ikke  mindst 
paa  Nyborgegnen,  hvor  den  sidste  afgørende  Kamp  stod.  Carl  Gustav 
havde  vel  fritaget  Ulfeids  og  Kirsten  Munks  Ejendomme  .  for  Krigs- 
contributioner,  men  hans  plyndrende  Horder  kendte  næppe  Forskel  paa 
Ven  og  Fjende.  Ellensborg,  hvor  Fru  Kirsten  aldrig  boede,  var  da 
ogsaa  stærkt  medtaget,  Gaardens  Bygninger  molesterede  og  Skovene 
frygteligt  forhuggede.  Imidlertid  var  Kirsten  Munk  død.  Datteren 
Leonora  Christine,  der  efter  Fyens  Erobring  var  bleven  tilbage  i 
Odense,  medens  Manden  fulgte  med  Hæren  til  Sælland,  besøgte  hende 
paa  Boller,  da  hun  var  bleven  syg,  men  da  paa  samme  Tid  Corfits 
Ulfeld  blev  hæftig  syg  i  Malmø  og  ønskede  sin  Hustrus  Nærværelse, 
var  Leonora  Christine  ikke  tilstede,  da  Fru  Kirsten  udaandede  den 
19.  April  1658.  Begravelsen  foregik  i  St.  Knuds  Kirke  i  Odense 
under  stor  Pragtudfoldelse  og  i  Overværelse  af  flere  af  Døtrene  og 
Svigersønnerne;  ogsaa  Leonora  Christine  var  da  tilstede,  da  Ulfeids 
Tilstand  imidlertid  havde  bedret  sig.  Arvingerne  til  de  betydelige 
Efterladenskaber  var  mange  og  deres  indbyrdes  Forhold  hadefuldt,  saa 
de  Skifteforhandlinger,  der  paafulgte,  har  sikkert  haft  en  lidet  hyggelig 
Karakter;  Skiftet  var  i  det  væsentlige  afsluttet  ved  Udgangen  af  1661, 
i  hvert  Fald  for  Jordegodsets  Vedkommende,  og  af  de  fyenske  Ejen- 
domme var  da  Ellensborg  Hovedgaard  og  Bøndergods,  noget  Strøgods 
i  Fyen  og  paa  Taasinge  samt  Turø  med  Hovedgaarden  Marsvinsvold 
og  Kidholmen,  som  ligger  i  den  lille  Bugt  Turø  Bund,  tilfaldet  Ægte- 
parret Ulfeld.  Hr.  Corfits'  Skæbne  var  imidlertid  undergaaet  en  ny 
og  betydningsfuld  Forandring.  Ved  Roskildefreden  var  han  bleven 
genindsat  i  alle  sine  Rettigheder  og  skulde  have  alle  sine  Ejendomme 
tilbage,  som  ved  hans  Flugt  1651  var  bleven  beslaglagt,  men  den 
paany    udbrydende  Krig   hindrede  Udførelsen    af  disse  Bestemmelser, 

og  Ulfeids  Holdning  forte  hurtig  til  Brud  med  den  svenske  Regering, 
der  satte  ham  under  Arrest  og  Anklage.  Som  Flygtninge  kom  han 
og  Leonora  Christine  til  København,  hvor  de  haabede  at  finde  Fristed, 
men  hvor  der  kun  ventede  dem  nye  Genvordigheder;  fængslede  førtes 
de  til  Hammershus,  og  Betingelserne  for  Frigivelse  var  haarde  og  yd- 
mygende. I  Slutningen  af  1661  var  dog  Hr.  Corfits'  Stolthed  knækket, 
og  han  undertegnede  et  Dokument,  hvorved  han  fuldstændig  faldt  til 
Føje;  alle  Krav  og  Rettigheder  opgav  han,  og  store  Dele  af  sine 
Ejendomme  afstod  han  til  Kronen  i  Erstatning  for,  hvad  han  under 
sin  Embedsførelse  havde  tilvendt  sig.  De  fyenske  Ejendomme,  han 
havde  faaet  paa  Skiftet  efter  Fru  Kirsten,  beholdt  han,  og  Kongen 
anviste  ham  Ellensborg  til  Opholdssted,  som  han  ikke  uden  særlig 
Tilladelse  maatte  forlade;  man  vilde  fremdeles  være  sikker  paa  hans 
Person  og  forbeholdt  sig  aabenbart  at  forfølge  Sagen  videre.  Henning 
Powisch,  som  tillige  med  Niels  Friis  til  Ørbæklunde  havde  været  til- 
forordnet at  varetage  Ulfeids  Interesser  under  Skiftebehandlingen,  og 
som  bestyrede  de  fyenske  Godser,  fik  2.  Januar  1662  Ordre  til  at 
aflevere  dem  til  Ulfeld,  og  i  Løbet  af  Maaneden  er  da  Ægteparret 
ankommen  til  deres  nye  Opholdssted  eller  rettere  Forvisning.  Trods 
de  store  Tab  var  Ulfeld  endnu  en  formuende  Mand,  og  han  kom  netop 
paa  denne  Tid  i  Besiddelse  af  Valdemars  Slot  paa  Taasinge,  som 
Leonora  Christines  Søster,  Frøken  Hedvig,  havde  arvet  efter  Moderen, 
men  nu  maatte  pantsætte  for  en  større  Sum,  som  Corfits  havde  for- 
strakt hendes  Mand,  den  ødsle  og  uduelige  Ebbe  Ulfeld,  med.  Op- 
holdet paa  Ellensborg  har  dog  sikkert  i  alle  Henseender  været  Ulfeld 
en  Pine.  Gaarden  var  forfalden  og  ødelagt,  og  han  forfulgtes  ogsaa 
her  af  Folk,  der  mente  at  have  en  Regning  at  gøre  op  med  ham. 
At  han  stævnedes  for  Vinding  Herredsting  for  det  bekendte  skamløse 
Rov  af  Jørgen  Seefelds  herlige  Bibliothek,  der  herved  var  gaaet  tabt  for 
Landet,  kom  ganske  vist  ikke  til  at  volde  ham  store  Ubehageligheder, 
da  Herredsfogden  henviste  Sagen  til  Landstinget,  vel  sagtens  fordi  han 
ikke    turde  have  med  den  at  gøre,    og  samtidig  Jørgen  Seefeld  døde, 

saa  Spørgsmaalet  derved  var  ude  af  Verden.  Værre  var  det,  at  Ul- 
feids Plageaand  fra  Hammershus,  Adolf  Fuchs,  i  Februar  blev  Guvernør 
paa  Nyborg  Fæstning  og  Amtmand  over  Nyborg  Amt,  men  Hoved- 
kilden til  Uroen  i  ham  var  dog  hans  egen  Sindstilstand.  Hævnsyg 
indtil  Afsind,  overspændt  fantastisk  i  sine  vilde  Planer  som  han  var, 
maatte  han  for  enhver  Pris  ud  af  Fangenskabet,  der  i  bedste  Fald 
kunde  ændres  til  et  ensformigt  Hverdagsliv  i  stille  Ubemærkethed, 
og  det  var  det,  han  mindst  af  alt  kunde  finde  sig  i;  han  maatte  ud 
til  en  Skueplads,  hvor  han  kunde  agere  for  alles  Øjne,  gribe  ind  i 
Begivenhedernes  Gang,  vinde  Midler  til  at  ramme  sine  Fjender  for 
atter  at  opnaa  at  føle  Magtens  Tøjler  hvile  i  sin  Haand.  Under  Paa- 
skud af  at  ville  gøre  en  Baderejse  til  Holland,  opnaaede  Ulfeld  Kon- 
gens Tilladelse  til  at  rejse,  og  i  de  sidste  Dage  af  Juni  1662  forlod 
han  og  Leonora  Christine  Ellensborg  og  Danmark.  Det  sidste  Afsnit 
af  Ulfeids  Liv  skal  ikke  her  skildres;  de  fantastiske  Planer,  han  nu 
kastede  sig  ind  i,  og  som  mest  af  alt  vidner  om  Sindssyge,  nedkaldte 
snart  over  hans  Hoved  den  Proces,  hvis  Udgang  var  Dommen,  der 
confiskerede  hans  Ejendomme  og  gjorde  ham  selv  til  en  fredløs  Mand; 
medens  hans  Billede  blev  henrettet  og  en  Skamstøtte  rejstes  til  Minde 
om  hans  Gærninger,  flakkede  han  selv  om  som  et  jaget  Vildt  og 
endte  snart  sit  Liv  paa  Flugten. 

Hans  inddragne  Ejendomme  blev  taget  under  Behandling  af  en  der- 
til nedsat  Commission,  fra  hvis  Virkeomraade  dog  det  fyenske  Gods 
undtoges,  som  Kongen  gav  en  særlig  Bestyrelse.  Strøgodset  blev  bort- 
solgt til  forskellige ;  den  fyenske  Generalproviantmester,  Hans  Willum- 
sen, købte  saaledes  nogle  Gaarde  i  Ryslinge,  Øxendrup,  Ullerslev  og 
Hundslev,  og  Ammunitions-,  Proviant-  og  Materialforvalteren  i  Nyborg, 
Povl  Cornelissen,  erhvervede  Turø  og  det  spredte  Bøndergods  paa 
Taasinge,  medens  Valdemars  Slot  med  det  øvrige  Gods,  som  Ulfeld 
havde  faaet  i  Pant  af  Frøken  Hedvig,  blev  givet  i  Forlening  til  Fyrst- 
inde Augusta,  Hertug  Ernst  Giinther  af  Augustenborgs  Gemalinde. 
Selve  Ellensborg  med  dens  tilliggende  Bøndergods  blev  sat  under  Be- 

styrelse  af  en  særlig  Tilsynsmand,  idet  den,  efterat  Dommen  over 
Ulfeld  i  Efteraaret  1662  var  exequeret  i  København,  overdroges  til  Amt- 
skriveren i  Nyborg,  Claus  Rasch.  Denne  Mand,  der  var  en  Bondesøn 
fra  Angel,  havde  tjent  sine  Sporer  i  Krigen;  efter  at  være  bleven  Under- 
officer under  Kobenhavns  Forsvar  kom  han  i  Rentemesteren  Christoffer 
Gabels  Tjeneste  som  Sekretær  og  blev  ved  hans  Hjælp  allerede  1 662 
Amtskriver  i  Nyborg  under  Adolf  Fuchs,  og  da  denne  samme  Aar 
var  bleven  dræbt  i  Briigge  af  den  unge  Ulfeld,  styrede  Rasch  Amtet 
samtidig  med,  at  han  indtraadte  i  Nyborg  Magistrat,  hvis  Præsident 
han  to  Aar  senere  blev.  Paa  Ellensborg  blev  nu  foretaget  en  Regi- 
strering af  alt  Indboet,  hvoraf  en  Del  siden  sendtes  til  Københavns 
Slot,  en  anden  Del  blev  skænket  Christoffer  Gabel;  mange  kost- 
bare Møbler,  talrige  Malerier,  Tæpper  og  Tapeter  førtes  ved  denne 
Lejlighed  bort  fra  Gaarden,  og  ethvert  Spor  af  deres  senere  Skæbne 
er  tabt.  Den  forfaldne  og  ødelagte  Gaards  Styrelse  tog  Rasch  sig  af 
med  Iver  og  lod  Ulfeids  Foged  afløse  af  sin  Broder,  Cornelius  Rasch, 
der  ogsaa  synes  at  have  haft  en  fast  Haand.  Det  har  da  næppe  heller 
været  Misfornøjelse  med  Forvaltningen,  der  fik  Kongen  til  faa  Aar 
efter  at  træffe  en  ny  Ordning. 

Wulf  von  Buchwald  af  den  bekendte  holstenske  Adelsslægt  havde 
i  Svenskekrigen  tjent  i  den  danske  Hær  med  sine  hvervede  Ryttere 
og  var  avanceret  til  Oberstvagtmester.  Efter  Fredsslutningen  fik  han, 
da  der  skulde  gøres  Afregning  med  ham,  Kongens  Brev  paa  en  aarlig 
Sum  af  Øresundstolden,  som  dog  snart  efter  forandredes  til  Indtægterne 
af  Koldinghus  Amt,  hvor  han  et  Par  Aar  residerede,  men  som  han 
formodentlig  har  ønsket  atter  at  komme  bort  fra,  da  hans  unge  Hustru, 
Mette  Parsberg,  var  død  kort  efter  Brylluppet.  Fra  1.  Maj  1665  fik 
han  da,  samtidig  med,  at  han  udnævntes  til  Oberstlieutenant  og  Chef 
for  den  fyenske  Udskrivning,  overdraget  Ellensborg,  som  han  indtil 
videre  skulde  bestyre  og  have  Indtægten  af  kvit  og  frit.  Wulf  von 
Buchwald  var  iøvrigt  stadig  nærmere  knyttet  til  Jylland,  hver  han 
blandt  andet  ejede  Lundgaard  ved  Viborg,  og  noget  fyensk  Gods,  som 

han  i  de  Aar,  han  var  paa  Ellensborg,  fik  tilskødet  af  Kongen,  solgte 
han  snart  efter;  alligevel  synes  han  at  have  bestræbt  sig  for  at  op- 
hjælpe den  Gaard,  der  var  ham  betroet,  men  dens  forfaldne  Tilstand 
og  den  Elendighed,  der  raadede  blandt  Bønderne  efter  Krigens  Øde- 
læggelser, gjorde  ikke  Opgaven  let,  og  hertil  kom  nu  det  Uheld,  at 
Avlsbygningerne  for  største  Delen  afbrændte  ved  en  Ildsvaade,  der 
var  opstaaet  ved  Uforsigtighed  med  en  Lygte;  og  det  afhjalp  ikke 
Skaden,  at  Stymperen,  der  havde  forvoldt  Ulykken,  efter  at  have  til- 
bragt nogle  Maaneder  i  Ellensborgs  Fangehul  blev  sat  til  at  arbejde 
i  Jærn  paa  Bremerholm  for  Livstid. 

Som  for  at  udslette  ethvert  Spor  af  den  tidligere  forhadte  Besidder 
havde  Kongen  befalet,  at  Gaarden  herefter  skulde  kaldes  Nygaard, 
men  ikke  engang  officielt  og  endnu  mindre  i  den  almindelige  Bevidst- 
hed hos  Egnens  Befolkning  trængte  dette  Navn  nogensinde  igennem; 
Forandring  gennemførtes  først,  da  en  ny  Mand  tog  det  gamle  Sted  i 
Besiddelse  og  gav  det  sit  eget  Navn,  som  det  siden  skulde  beholde; 
det  var  i  1672,  da  Eiler  Holck  erhvervede  Gaarden  for  at  gøre  den 
til  et  Friherreskab  for  sig  og  sin  Slægt. 

Wulf  von  Buchwald  forsvinder  da  atter  fra  Ellensborg;  han  giftede 
sig  paany  med  Anne  von  der  Wisch  og  købte  af  Amtmanden  paa 
Rugaard,  Jørgen  Kaas,  der  var  hans  Svoger,  Gudumlund  i  Jylland; 
her  levede  han  Resten  af  sine  Dage,  indtil  han  i  Aaret  1708  døde 
i  Viborg. 


3.    FRIHERRESKABET. 

Ved  Enevældens  Indførelse  blev  den  gamle  danske  Adel  som  Rigets 
første  og  regerende  Stand  sat  ud  af  Spillet.  Det  laa  i  selve  den  ny 
Regeringsforms  Princip,  at  Adgangen  til  Statens  højeste  Stillinger  ikke 
længere  skulde  bero  paa  Fødsel  og  Slægtstraditioner  men  paa  kongelig 
Naade,  og  det  er  kun  naturligt,  at  den  gamle  Adel  for  en  Del  væg- 
rede sig  ved  ad  denne  Vej  at  søge  den  Position,  som  den  hidtil  havde 

været  eneberettiget  og  selvskreven  til;  dog  ikke  alene  Uvillie  og  Mis- 
fornøjelse gjorde,  at  den  trak  sig  tilbage,  ogsaa  den  Mistro,  den  var 
Genstand  for  paa  højeste  Sted,  virkede  med,  og  ikke  mindre  afgørende 
var  det,  at  adskillige  af  de  gamle  Slægter  gennem  den  sidste  Menne- 
skealders vanskelige  Tider  var  bleven  økonomisk  ruinerede,  nogle  vel 
tillige  aandelig  degenererede,  saa  de  maatte  have  vanskeligt  ved  at  hævde 
sig  overfor  en  ny  Stands  friske  Kræfter.  Den  tomme  Plads  nærmest 
Tronen  maatte  udfyldes,  og  Midlet  hertil  blev  den  ny  Hofadel,  som 
Christian  V  skabte  af  fremmede  og  borgerlige,  og  som  kom  til  at  bero 
paa  Patenter,  Privilegier  og  Ordensdekorationer.  Medens  den  danske 
Adel  aldrig  som  andre  Steder  havde  været  organiseret  i  Klasser 
med  forskellige  Titler,  knyttede  til  Besiddelser,  men  havde  besiddet 
sin  Jord  frit  som  anden  Ejendom,  saa  indførtes  nu  med  Grevernes  og 
Friherrernes  Privilegier  efter  fremmed  Mønster  en  helt  ny  Art  Adels- 
skab, idet  disse  Privilegier  knyttedes  til  Besiddelsen  af  Jordegods,  der 
som  Majorat  ubeskaaret  skulde  gaa  i  Arv  til  en  enkelt  og  som  Len 
tilfalde  Kronen  ved  Slægtens  Uddøen.  Af  skæbnesvanger  Virkning 
blev  i  mange  Tilfælde  Majoratsretten  i  de  følgende  for  Landbruget 
saa  vanskelige  Tider,  da  det  ofte  var  næsten  umuligt  for  Lensfølgeren 
at  yde  de  øvrige  Arvinger  deres.  Privilegierne  gav  naturligvis  be- 
tydelige Rettigheder  og  Begunstigelser;  ikke  blot  de  gamle  som  Hals- 
og  Haandsret  over  Bønderne,  Birke-  og  Patronatsret,  men  tillige  Skatte- 
frihed baade  for  Sædegaarden  og  andre  Hovedgaarde  og  desuden  for 
300  Td.  Hartkorn  Bøndergods  for  et  Grevskab  og  100  Td.  for  et 
Baroni ;  endelig  ogsaa  Overøvrighedsmyndighed  paa  Lenene,  saa  at 
hverken  Amtmand  eller  Amtskriver  der  havde  noget  at  gøre,  og  fra 
Birketingene  var  Appel  direkte  til  Højesteret.  Trods  alt  dette,  og  trods 
den  høje  Rang,  der  knyttedes  til  Stillingen  som  Greve  og  Friherre, 
og  skønt  Størrelsen  af  det  nødvendige  Jordegods  kun  var  sat  til  hen- 
holdsvis 2500  og  1000  Td.  Hartkorn,  saa  attraaedes  Værdigheden  dog 
af  forholdsvis  faa,  og  kun  nogle  ganske  enkelte  af  den  danske  Adel  lod 
sig  lokke  til  at  smykke  sig  med  de  fremmedartede  Fjer. 

Blandt  disse  faa  var  den  Mand,  der  indleder  et  nyt  Kapitel  af 
Ellensborgs  Historie,  Eiler  Holck.  Hans  Slægt  var  af  dansk  Uradel 
og  stammede  fra  Slesvig,  flere  af  dens  Medlemmer  havde  med  Ære 
skrevet  deres  Navn  i  Danmarks  Historie,  en  enkelt  opnaaet  en  egen- 
artet Berømmelse  som  Anfører  i  Trediveaarskrigen  ved  sin  ubændige 
Tapperhed  og  ved  sit  Venskab  med  den  ellers  saa  utilgængelige  Wal- 
lenstein.  Eiler  Holck  var  født  1627  som  Søn  af  Eiler  Holck  til  Gedes- 
holm  og  Riborg  Bille;  som  ung  uddannede  han  sig  i  fremmed  Krigs- 
tjeneste og  kom  ved  Svenskekrigens  Udbrud  hurtig  til  at  indtage  en 
ledende  Stilling,  idet  han  efter  sin  Ven  Ulrik  Christian  Gyldenløves 
Død  overtog  dennes  Regiment.  Saavel  hans  Forhold  til  denne  Mand 
som  den  Omstændighed,  at  han  efter  Fredsslutningen  1660  blev 
Kommandant  paa  Kronborg,  viser,  at  man  paa  højeste  Sted  saa  paa 
ham  med  andre  Øjne  end  ellers  paa  hans  Standsfæller,  og  det  skønt 
hans  voldsomme  og  hensynsløse  Færd  jævnlig  voldte  Vanskelig- 
heder; ikke  blot  havde  han  en  Duelaffære,  der  vakte  en  lidet  smig- 
rende Opmærksomhed,  men  hans  Stilling  som  Kronborgs  Komman- 
dant bragte  ham  i  idelige  Spektakler  med  de  forbisejlende  fremmede 
Skibe.  Ved  Siden  af  den  ustyrlige  Voldsomhed,  der  ofte  kunde  udarte 
til  Raahed,  synes  der  i  hans  Karakter  at  have  været  ikke  blot  en  ikke 
ringe  Elskværdighed,  som  indtog,  men  tillige  en  vis  Sans  for  aande- 
lige  Interesser,  som  man  ikke  vilde  tiltro  denne  udprægede  Soldater- 
type, men  som  utvivlsomt  har  været  det,  der  sikrede  ham  Frederik  IITs 
Gunst  og  vandt  ham  Griffenfelds  Venskab.  1664  fik  Eiler  Holck 
Sæde  i  Krigskollegiet  og  udnævntes  samtidig  til  Generalmajor,  medens 
han  stadig  forblev  i  sin  Stilling  paa  Kronborg  indtil  1672,  da  han  af 
den  nye  Konge  lod  sig  optage  i  den  lige  oprettede  Friherrestand.  Det 
.tidligere  EUensborg,  nu  kaldet  Nygaard,  blev  ved  Patent  af  27.  Marts 
1672  oprettet  til  Friherreskabet  Holckenhavn  (hvilket  Navn  fra  nu  af 
ogsaa  tillagdes  Hovedgaarden)  for  ham  og  hans  Slægt  og  tilskødet 
ham,  imod  at  han  til  det  kongelige  Rytterregiment  skulde  udlægge 
andet    fyensk  Gods,    dog   kun    ca.  300  Td.  Hartkorn    imod   Baroniets 

ca.  850  Td.;  Resten  skænkede  Kongen  ham.  Af  denne  Gave  og  den 
Begunstigelse,  det  var,  at  han  blev  gjort  til  Friherre,  skønt  Gaarden 
ikke  havde  det  i  Privilegierne  foreskrevne  Tilliggende  af  1000  Td.  Hart- 
korn, fremgaar  klart  nok,  at  Eiler  Holck  nød  samme  Gunst  hos  Chri- 
stian V  som   hos  Faderen.     Lenets  Arvefølge  blev  efter  Kongelovens 

Forbillede  agnatisk-cognatisk,  saa- 
ledes  at  Mand  altid  gaar  foran 
Kvinde,  og  Besiddelsen  forlader  en 
Linie,  naar  dens  Mandsstamme  er 
uddød,  og  først  gaar  over  til  en  Kvin- 
de, naar  ingen  Mand  mere  findes. 
Ved  Paasketid  flyttede  Eiler  Holck 
med  Familie  fra  Kronborg  over  til 
sin  ny  Besiddelse  og  samlede  nu 
i  Aarets  Løb  det  fyenske  Strø- 
gods, han  skulde  give  i  Vederlag, 
og  som  i  December  Maaned  blev 
overdraget  Kronen.  Inden  Aaret 
var  omme  blev  det  nye  Hjem  dog 
ramt  af  et  haardt  Slag,  idet  Fru 
Lisbeth  Høeg  afgik  ved  Døden  den 
29.  November.  Hun  var  Datter  af 
Mogens  Høeg  til  Kærgaardsholm 
og  Helvig  Lindenow  og  var  1655 
bleven  gift  med  Eiler  Holck.  Ægte- 
skabet synes  at  have  været  lykkeligt,  og  hans  Sorg  over  Tabet  dyb 
og  alvorlig;  et  højstemt  Udtryk  fik  den  gennem  den  Ligprædiken  af 
Stedets  Præst,  han  lod  trykke,  ledsaget  af  talrige  Sørgedigte  baade 
paa  Dansk  og  Latin  af  Landets  første  Poeter  som  Thomas  Kingo  og 
Anders  Bording,  og  hvori  ogsaa  findes  et  lille  Mindevers  af  ham  selv, 
men  gennem  alle  de  svulmende  Ord  lyder  dog  Klagetoner,  hvis  umis- 
kendelige Ægthed  ikke  er  til  at  tage  fejl  af.  Sin  Ensomhed  og  sit  Tung- 

sind  søgte  han  nu  vistnok  at  blive  Herre  over  ved  Læsning;  der  kan 
nemlig  næppe  være  Tvivl  om,  at  det  betydelige  og  righoldige  BiWio- 
thek,  der  i  det  attende  Aarhundrede  fandtes  paa  Holckenhavn,  allerede 
er  samlet  af  den  første  Baron,  i  hvert  Fald  for  største  Delens  Ved- 
kommende; det  bestod  væsentligt  af  historiske  og  geografiske  Værker 
fra  syttende  Aarhundrede,  men 
indeholdt  naturligvis  ogsaa  en  Del 
religiøs  Litteratur. 

Eiler  Holck  havde  faaet  Danne- 
brogsordenen og  var  bleven  gjort 
til  højstbefalende  i  Fyen,  hvil- 
ken Stilling  bragte  ham  i  stadig 
Konflikt  med  Kommandanten  i  Ny- 
borg. Sorgen  og  Aarene  gjorde 
ham  ikke  mindre  stridbar,  men 
han  synes  ikke  længere  at  have 
haft  sin  gamle  Kraft,  da  han  ved 
den  skaanske  Krigs  Udbrud  søgte 
Kongens  Tilladelse  til  at  blive  i 
Fyen  og  drage  Omsorg  for  For- 
svaret her.    En  mørk  Skygge  kaster 

det  over  hans  Karakter,  at  han  tog  Sæde  blandt  Griffenfelds  Dom- 
mere og  var  med  til  at  fælde  den  berygtede  Dom  over  sin  fordums 
Ven,  og  den  mærkelige  Nemesis,  der  synes  at  have  ramt  alle  dem, 
der  lod  sig  bruge  til  dette  uhyggelige  Hverv,  kan  man  maaske  se  i 
den  Ulykke,  der  ramte  Eiler  Holck  gennem  hans  andet  Ægteskab. 
Den  6.  November  1678  ægtede  han  nemlig  Ingeborg  Dorothea  Vind, 
der  var  Datter  af  Vicekansleren  Holger  Vind  og  kun  20  Aar  gammel; 
hun  fødte  sin  Mand  et  Par  Børn,  men  Forholdet  blev  snart  meget 
slet,  og  det  er  ikke  urimeligt,  at  Hr.  Eiler  havde  Ret,  naar  han  be- 
skyldte sin  unge  Hustru  for  Utroskab.  Efter  en  aarelang  Skilsmisse- 
proces   ophævedes   endelig   Ægteskabet;    men    kort   efter   døde    Eiler 


30.    Lisbeth  Hoeg. 

Holck,  den  28.  Juni  1696,  og  blev  bisat  i  Kapellet  i  Vindinge  Kirke, 
hvor  fordum  Ulfelderne  havde  hvilet. 

Foruden  af  Familiesorgerne  havde  Eiler  Holck  ogsaa  i  sine  sidste 
Aar  været  hjemsøgt  af  anden  Modgang.  Det  er  tidligere  omtalt,  hvor 
haardt  medtaget  Nyborg  Len  var  bleven  af  Svenskekrigens  Rædsler, 
og  den  Fattigdom,  hvori  Bønderne  herved  var  nedsunken,  kunde  ikke 
blive  uden  Virkninger  ogsaa  for  Herskabet;  der  er  da  ogsaa  Spor  af, 
at  Eiler  Holck  har  kæmpet  med  de  samme  Vanskeligheder  som  saa 
mange  af  hans  Standsfæller  i  disse  for  Landbruget  saa  kummerlige 
Tider,  og  han  efterlod  sig  ved  sin  Død  en  ikke  ubetydelig  Gæld, 
skønt  han  afhændede  adskilligt  af  det  Allodialgods,  han  tidligere  havde 
erhvervet.  En  Arv,  som  tilfaldt  hans  Datter  Riborg  Helvig  efter  Mo- 
deren Lisbeth  Høegs  Stifmoder,  Fru  Christense  Rosenkrantz  til  Arre- 
skov, blev  indsat  i  Baroniet  og  først  udbetalt  efter  hans  Død,  og  flere 
Aar  efter,  at  hun  var  bleven  gift  med  Frederik  Ahlefeld  til  Nordskov. 
Af  Sønnen  Mogens,  som  med  sin  Hustru,  Barbara  Christine  Steensen, 
havde  faaet  Holsegaard  og  Skovgaarde  i  Fyen,  havde  han  desuden 
laant  en  anselig  Sum,  som  ligeledes  indestod  i  Baroniet  ved  hans  Død. 

Besiddelsen  gik  altsaa  i  Arv  til  den  ældste  Søn,  den  30aarige 
Frederik  Christian  Holck,  der  ligesom  Faderen  tjente  i  Hæren,  hvor 
han  avancerede  til  Oberstlieutenant  i  Rytteriet.  Han  erhvervede  noget 
Allodialgods,  men  havde  iøvrigt  stadige  økonomiske  Vanskeligheder  at 
kæmpe  med;  det  var  den  Snebold,  der  var  begyndt  sin  Fart,  som  et 
Aarhundrede  igennem  skulde  rulle  sig  stor  og  mægtig  og  berede  Fri- 
herreskabet og  dets  Besiddere  mange  Vanskeligheder.  Gælden  voksede 
i  Baron  Frederik  Christians  Tid  til  op  mod  11000  Rdl.,  som  omtrent 
vilde  svare  til  60000  Kr.  i  vore  Penge,  og  hele  Stillingen  var  derfor 
vanskelig  nok,  da  han  pludselig  døde  den  23.  Juli  1708,  kun  42  Aar 
gammel,  under  et  Besøg  paa  Nordskov  hos  Søsteren,  inden  der  var 
truffet  nogen  Bestemmelse  for  Enken  og  Børnene.  Han  havde  første 
Gang  været  gift  med  Mette  Margrethe  Rosenkrantz,  en  Datter  af  Stift- 
amtmand i  Aarhus    Erik  Rosenkrantz  til  Rosenholm,    og  efter  hendes 

Død  1703  havde  han  ægtet  Fru  Elsebeth  Friis,  Enke  efter  Manderup  Due 
til  Hegnetgaard  i  Viborg  Amt.  Denne  Gaard  fik  Baron  Frederik 
Christian  kort  før  sin  Død  solgt,  og  hans  Hustru  gik  ind  paa,  at  de 
Penge,  han  fik  derfor,  skulde  indestaa  i  Baroniet.  Da  det  nu  ved 
hans  Død  var  umuligt  at  udbetale  denne  Sum,  blev  man  enige  om, 
at  den  skulde  blive  staaende,  mod  at  Fru  Elsebeth  fik  Ophold  paa 
Holckenhavn  og  desuden  600  Rdl.  i  aarlig  Enkeapanage.  Ogsaa  den  øv- 
rige resterende  Gæld  paalagdes  Stamherren,  mod  at  han  overtog  Allodial- 
godset,  og  ham  skulde  det  desuden  paahvile  at  sørge  for  de  yngre 
Brødres  Opdragelse;  disse  Børn  var  alle  af  Frederik  Christians  første 
Ægteskab,  og  den  ældste,  Eiler  Holck,  der  var  født  3.  Februar  1695, 
var  altsaa  kun  13  Aar  gammel,  da  han  arvede  Baroniet.  Af  de  yngre 
Brødre  døde  Erik  Rosenkrantz  Holck  allerede  1714,  medens  Iver  paa 
sine  gamle  Dage  skulde  naa  at  blive  Lensbaron  efter  den  ældre  Linies 
Uddøen,  og  endelig  Mogens,  den  yngste,  blev  Stamfader  til  den  tredie 
Linie,  som  nu  har  Baroniet  i  Besiddelse.  Knap  20  Aar  gammel  blev 
Eiler  Holck  gift  med  Juliane  Christine  Baronesse  Winterfeldt  fra 
Wintersborg,  der  fødte  ham  ikke  færre  end  fire  Døtre  og  to  Sønner; 
hun  døde  1734,  og  det  følgende  Aar  indgik  han  nyt  Ægteskab  med 
Dorthea  Cathrine  Reedtz,  en  Datter  af  Holger  Reedtz  ti!  Palsgaard. 
Eiler  Holck  havde  arvet  sin  Faders  økonomiske  Vanskeligheder;  han 
maatte  til  Stadighed  laane  anseelige  Summer  af  rige  Købmænd  i  Ny- 
borg og  Odense  og  andre,  som  mod  Pant  i  Bøndergodset  vilde  for- 
strække ham,  og  flere  af  disse  Gældsposter  naaede  han  aldrig  at  faa 
betalt.  De  Krav,  der  stilledes  til  ham,  var  heller  ikke  ubetydelige ; 
ikke  blot  var  hans  egen  Familie  talrig,  men  han  havde  ogsaa  Brød- 
rene at  underholde,  og  hver  af  disse  fik,  da  de  blev  myndige,  deres 
Fædrenearv  udbetalt  med  3000  Rdlr.  Det  bevarede  Portræt  af  Eiler 
Holck  viser  en  meget  smuk  Mand,  men  røber  tillige  en  svag  Karak- 
ter, der  næppe  har  kunnet  nægte  sig  nogen  af  de  Nydelser,  Livet 
havde  at  byde.  Maaske  har  det  været  de  økonomiske  Vanskeligheder, 
maaske  ogsaa  andre  Grunde,  der  fik  ham  til  at  betræde  Embedsbanen, 

vist  er  det,  at  han  i  Aaret  1730  blev  Amtmand  over  Havreballegaard 
og  Stjernholms  Amter  og  Stiftamtmand  over  Aarhus  Stift;  fra  nu  af 
boede  han  den  meste  Tid  ved  sit  Embede  og  døde  i  Aarhus  allerede 
den  23.  Maj  1740.  Hans  Enke  flyttede  til  Holckenhavn,  hvor  hun 
synes  at  have  fristet  en  temmelig  kummerlig  Tilværelse,  hvis  man 
kan  dømme  efter  de  Klagesuk,  hun  udstøder  i  et  Brev  til  Stiftamt- 
manden i  Odense;  hun  jamrer  over  sin  Fattigdom  og  Ensomhed  og 
beklager  sig  bittert  over  Svogeren,  Iver  Holck,  der,  skønt  han  var 
Børnenes  Værge,  ikke  vil  foretage  sig  noget.  Enkefriherreinden  boede 
senere  i  Nyborg,  hvor  hun  døde   1755. 

Var  der  end  god  Grund  for  hendes  Klage  over  Fattigdom,  saa  var 
hendes  Bebrejdelse  mod  Svogeren  ganske  uberettiget.  Iver  Holck, 
der  var  Stiftamtmand  i  Aalborg,  havde  som  Formynder  for  Broderens 
umyndige  Børn  faaet  en  fortvivlet  Opgave  at  løse,  men  det  maa  siges, 
at  han  gjorde  alt,  hvad  gøres  kunde,  for  at  varetage  sine  Myndlinges 
og  Baroniets  Tarv  paa  bedste  Maade.  Kommissionen,  der  behandlede 
Eiler  Holcks  Bo,  kom  til  det  sørgelige  Resultat,  at  Gælden  løb  op  til 
40,000  Rdlr.  (omtrent  200,000  Kroner  i  vore  Penge)  og  langt  over- 
steg Aktiverne.  Baroniet  skulde  naturligvis  urørt  gaa  i  Arv  til  Stam- 
herren, men  til  de  øvrige  Arvinger  vilde  der  ikke  blive  en  Skilling, 
og  alligevel  vilde  det  være  fuldstændig  umuligt  at  betale  Gælden; 
Baron  Iver  forsøgte  at  bevæge  Kreditorerne  til  at  modtage  en  Accord, 
men  de  fleste  stillede  sig  ganske  uvillige,  og  i  sin  Fortvivlelse  truede 
han  dem  nu  med,  at  hans  Myndlinge  vilde  gaa  fra  Arv  og  Gæld. 
Saavidt  vilde  han  naturligvis  dog  ikke  lade  det  komme;  han  søgte  og 
fik  kongelig  Bevilling  til  et  Laan  paa  20,000  Rdlr.,  hvormed  en  Del 
af  Gælden  kunde  dækkes.  Laanet  opnaaedes  af  Roskilde  adelige  Jom- 
fruklosters Midler  og  skulde  afvikles  i  Løbet  af  30  Aar.  Ogsaa  paa 
et  andet  Punkt  viste  Iver  Holck  Interesse  for  sin  Brodersøns  Vel. 
Eiler  Holcks  første  Hustru  var,  som  anført,  en  Winterfeldt;  efter 
hendes  Fader  Baron  Frederik  Winterfeldts  Død  var  Baroniet  mærkelig 
nok,  skønt  ogsaa  her  gjaldt  Kongelovens  agnatisk-cognatiske  Arvefølge, 

gaaet  tilbage  til  hans  Broder,  Baron  Gustavs,  den  tidligere  Besidders, 
Linie,  og  hans  Datter  havde  siden  besiddet  det.  Der  opstod  nu  Stri- 
digheder om  Besiddelsesretten,  idet  en  yngre  Søster  af  Baronesse 
Holck  rejste  Arvekrav,  og  herved  fremkom  ganske  naturlig  ogsaa  Iver 
Holck  med  Paastand  paa,  at  hans  Brodersøn,  hvis  Moder  jo  var  Baron 
Frederik  Winterfelds  Datter,  var  arveberettiget.  En  Kommission,  der 
nedsattes  til  Sagens  Undersøgelse,  gav  ham  kun  delvis  Ret  heri,  idet 
den  tilkendte  den  unge  Christian  Frederik  Holck  ikke  Baroniet  Win- 
tersborg  men  en  Sum  paa  20,000  Rdlr.,  der  skulde  betales  af  Baroniet 
Wintersborg  med    1000  Rdlr  om   Aaret  fra    1743  til    1762. 

Herved  fik  Holckenhavn  en  ny  og  god  Indtægt,  som  det  haardt 
kunde  behøve.  Det  attende  Aarhundredes  Midte  var  for  det  danske 
Landbrug  og  for  Landboforholdene  i  det  hele  en  højst  sørgelig  Tid. 
Den  nedarvede  Dyrkningsmaade  med  Fællesskab  og  Trevangsbrug  var 
efterhaanden  bleven  en  uoverstigelig  Hindring  for  al  Udvikling,  og 
Bøndernes  Fattigdom  holdt  dem  nede  i  en  Tilstand  af  Sløvhed  og 
aandelig  Uformuenhed,  der  gjorde  dem  dovne  og  ligeglade  med  det 
hele;  enhver  Anstrængelse  og  Stræben  var  paa  Forhaand  haabløs. 
Følgen  af  det  Tryk,  Godsejeren  maatte  øve  paa  Bonden  for  at  faa 
Jorden  dyrket,  blev  et  slet  Forhold,  der  ikke  fremmede  Værket;  det  bar- 
bariske Stavnsbaand  og  den  endeløse  Hoveripligt  var  fortvivlede  Midler, 
som  kun  i  ringe  Grad  kunde  virke  fremmende  i  det  lange  Løb.  Jor- 
derne, ogsaa  Hovedgaardenes,  var  ofte  slet  dyrkede,  og  det  var  næsten 
umuligt,  trods  de  haarde  Midler,  at  holde  Fæstegaardene  i  Drift. 
Hertil  kom  den  frygtelige  Kvægpest,  som  hjemsøgte  Landet  1745  og 
følgende  Aar  og  flere  Gange  senere  i  Aarhundredet,  og  hvoraf  ogsaa 
Holckenhavn  ramtes.  Det  var  saaledes  ikke  nogen  blomstrende  Be- 
siddelse, Iver  Holck  havde  at  overdrage  sin  Myndling,  og  det  viste 
sig  snart,  at  denne  ikke  var  Manden  til  at  finde  sig  til  Rette  i  vanske- 
lige Forhold.  Christian  Frederik  Holck  kom  som  ganske  ung  til  Hoffet, 
hvor  han  tjente  som  Kammerjunker  hos  Frederik  V's  unge  Dronning, 
Louise,  og  hans  svage  Karakter  har  næppe  haft  godt  af  Opholdet  ved 

det  letlevende  Hof.  Da  Dronningen  var  død  1751,  ophørte  denne 
Tjeneste,  og  samme  Aar  holdt  han  paa  Mullerup  Bryllup  med  Amalie 
Margrethe  Skeel,  en  Datter  af  den  ansete  Holger  Skeel  til  Birkelse, 
der  endte  sin  Embedsbane  som  Stiftamtmand  i  Sælland.  Hun  var 
sygelig  og  excentrisk,  til  Tider  ligefrem  sindssyg,  og  Ægteskabet  blev 
meget  ulykkeligt;  der  fødtes  adskillige  Børn,  men  de  døde  alle  smaa. 
Baron  Christian  var  trods  de  Wintersborgske  Penge  i  idelige  Vanske- 
ligheder; Laanet  til  Roskilde  Kloster  naaede  han  vel  for  største  Delen 
at  faa  betalt,  men  samtidig  stiftede  han  stadig  nye  Laan,  store  og 
smaa.  Af  Herfølge  Hospital  ved  Køge  laante  han  saaledes  ikke  min- 
dre end  10,000  Rdlr.  og  desuden  flere  større  og  mindre  Summer,  dels 
af  fremmede,  dels  af  sin  Broder  og  af  sin  Hustrus  Slægt.  Med  Hus- 
truen oprettede  han,  antagelig  paa  hendes  Faders  eller  Broders  For- 
langende, Testamente,  hvorved  der  tilsikredes  hende  1200  Rdlr.  aarlig 
i  Livgeding  og  Retten  til  at  arve  alt  Allodialgods  og  Løsøre.  For 
hende  var  derfor  Stillingen  gunstigere  end  for  Baroniet,  da  Christian 
Holck  døde,  kun  31  Aar  gammel,  i  Aaret  1760.  Da  han  ingen 
Sønner  efterlod,  gik  Besiddelsen  over  til  hans  yngre  Broder,  Erik 
Rosenkrantz  Holck,  der  var  Officer  i  Rytteriet,  men  Overtagelsen  gik 
ikke  af  uden  Rivninger  mellem  den  tiltrædende  Besidder  og  Enken, 
som  til  det  yderste  holdt  paa  sin  Ret  og  lod  holde  Auktion  over  baade 
Allodialgods  og  Løsøre,  idet  hun  erklærede  ikke  at  kunne  modtage 
de  Tilbud,  Svogeren  gjorde.  Hendes  Udbytte  var  dog  foruden  Liv- 
gedinget  kun  et  Par  Tusind  Rigsdaler;  hun  flyttede  nu  til  Svenborg, 
hvor  hun  ejede  en  Gaard,  men  hendes  Sygelighed  tiltog,  og  allerede 
1766  døde  hun  under  et  Besøg  i  Gislev  Præstegaard. 

Erik  Holck  synes  at  have  været  af  solidere  Stof  end  Broderen, 
men  Vanskelighederne  oversteg  hans  Kræfter.  Paa  de  store  Laan 
skulde  der  afdrages,  og  han  saa  da  heller  ingen  anden  Udvej  end  den 
gamle,  at  laane  et  andet  Sted  til  at  betale  med;  mod  Pant  i  Bønder- 
gods faar  han  6000  Rdlr.  af  Fyens  Stifts  offentlige  Midler,  og  samtidig 
opnaar  han  Tilladelse  til,  at  Broderens  Gæld  til  de  sællandske  Hospitaler 

maa  blive  staaende  i  Baroniet  mod  500  Rdlr.s  aarligt  Afdrag.  Det 
Wintersborgske  Tilskud  hørte  jo  nu  op,  Gaarden  var  forfalden  og 
mange  Forbedringer  og  Forandringer  uomgængelig  nødvendige,  saa- 
ledes  den  Ophævelse  af  Fællesskabet  for  Bondejorden,  som  paa  Re- 
geringens Tilskyndelse  i  disse  Aar  paabegyndtes;  og  hele  Baroniet  gav 
efter  Besidderens  eget  Udsagn  ikke  mere  end  3000  Rdlr.  aarlig  til 
ham  selv.  Endelig  anrettede  Kvægpesten  paany  i  de  første  Aar  af 
1760erne  de  frygteligste  Ulykker.  Ophævelsen  af  Fællesskabet  van- 
skeliggjordes ved,  at  de  forskellige  Herregaardes  Bondejord  laa  spredt 
vidt  omkring  og  inde  mellem  hinanden,  og  det  var  derfor  i  høj  Grad 
til  Gavn  baade  for  dette  bestemte  Formaals  Skyld  og  til  i  det  hele  at 
afrunde  og  samle  Besiddelsen,  at  Erik  Holck  mageskiftede  en  hel  Del 
Bøndergods,  dels  med  Frederik  Bagger  paa  Juulskov,  dels  med  Grev 
Adam  Gottlob  Moltke,  der  1762  havde  købt  Glorup.  I  det  hele  gjorde 
Baron  Erik,  hvad  der  stod  i  hans  Magt  for  at  opretholde  og  forbedre 
Baroniet,  men  heller  ikke  han  skulde  blive  nogen  gammel  Mand; 
1777  døde  han  uden  at  efterlade  sig  Sønner.  Samme  Aar,  han  til- 
traadte  Besiddelsen,  havde  han  giftet  sig  med  Hedvig  Margrethe  Råben, 
der  ejede  Trudsholm  ved  Randers,  hvor  de  ofte  boede,  og  hvorhen 
hun   nu  som   Enke  flyttede. 

Baroniet  gik  nu  over  til  de  sidste  to  Besidderes  Farbroder,  den 
oftere  nævnte  Iver  Holck,  der  allerede  havde  haft  saa  meget  med  dets 
Styrelse  at  gøre  i  tidligere  Dage.  Han  havde  fra  1736  til  1773  været 
Stiftamtmand  i  Aalborg,  hvor  han  endnu  boede  efter  sin  Afgang  tillige- 
med sin  Hustru,  Anna  Sophie  Baronesse  Juul  fra  Rysensteen.  Han 
afkøbte  sin  Brodersøns  Enke  det  Allodialgods,  hun  havde  arvet  efter 
sin  Mand,  og  skænkede  det  til  Baroniet,  hvori  det  indlemmedes;  han 
viste  saaledes,  at  han  til  det  sidste  bevarede  Interessen  for  Slægtens 
Hjem,  skønt  han  ikke  selv  skulde  nyde  godt  af  det;  han  døde  i  Aal- 
borg 1781,  og  da  heller  ikke  han  efterlod  Sønner,  gik  Besiddelsen 
over  til  den  yngre  Linie.  Hans  og  Eiler  Holcks  yngste  Broder,  Baron 
Mogens,  havde  været  Oberst  og  Kommandant  paa  Kongsvinger  Fæst- 

ning  i  Norge,  og  hans  Søn,  Frederik  Christian,  der  var  Amtmand  i 
Oplandenes  Amt  (nu  Hedemarkens  og  Kristians  Amter)  døde  1781 
kort  før  Baron  Iver;  han  havde  været  gift  med  Frederikke  Louise 
Adeler,  der  nu  med  sine  umyndige  Børn  flyttede  til  Holckenhavn,  som 
tilfaldt  den  ældste  af  hendes  Sønner. 

Mogens  Frederik  Anton  Iver  Holck  var  født  1772,  og  i  hans  umyn- 
dige Aar  styredes  Baroniet  først  af  hans  Farbroder,  Baron  Ernst  Chri- 
stopher Holck  og  Amtmanden  Baron  Holsten,  senere  af  hans  Morbroder, 
Kammerherre  Adeler  paa  Hindsgavl.  De  betalte  en  Del  af  paa  Gælden, 
men  til  Gengæld  forsømte  de  Vedligeholdelsen,  selv  om  det  maaske 
nok  er  noget  overdrevet,  naar  Baron  Mogens  senere  erklærede,  at  han 
ved  sin  Overtagelse  næppe  fandt  et  Fag  Hus  paa  Hovedgaarden,  som 
kunde  holde  Vandet  ude.  Den  Tid,  da  den  unge  Baron  voksede  til  og 
overtog  sin  Besiddelse,  var  Landboreformernes  bevægede  Periode;  de 
gamle  Former  forsvandt,  og  Grunden  lagdes  til  en  ny  og  rig  Udvik- 
ling for  det  danske  Landbrug,  en  Udvikling,  der  ogsaa  skulde  komme 
Godsejerne  tilgode,  hvor  haardt  end  mange  af  dem  stem.mede  imod. 
Det  Arbejde  paa  Fællesskabets  Ophævelse,  Udskiftning  og  Udflytning 
af  Gaardene,  som  Baron  Erik  havde  begyndt,  blev  fortsat,  og  den 
unge  Besidder  erkendte  snart  de  Fordele,  Reformerne  bragte.  Han 
siger  selv  i  Indledningen  til  sit  Testamente,  der  er  affattet  Aar  1800, 
at  Bønderne  nu  i  Modsætning  til  tidligere  er  formuende,  giver  sikre 
Afgifter  og  gode  Fæster,  saa  Baroniets  Indtægter  er  dobbelt  saa  store 
som  for  40  Aar  siden,  da  Forpagtningsafgiften  af  Hovedgaarden  kun 
var  1800  Rdlr.  mod  4000  nu;  men  alle  Forbedringer  sluger  i  Øje- 
blikket Penge,  naar  de  helt  skal  gennemføres.  Foruden  de  4500  Rdlr., 
som  Baroniet  endnu  skyldte  Herfølge  Hospital,  faar  han  i  1795  Be- 
villing til  at  laane  andre  4000  Rdlr.,  og  fem  Aar  senere  fik  han  Lov 
til  yderligere  at  laane  8000  Rdlr.  mod  at  udflytte  endnu  16  Gaarde 
og  10  Huse.  Alligevel  har  han  ikke  magtet  at  klare  Vanskelighederne; 
han  ansøger  samme  Aar  Cancelliet  om,  at  Baroniets  Bestyrelse  maa 
overdrages  til  en  Kommission  og  han  selv  blot  faa  2000  Rdlr.  aarlig 

til  at  leve  af.  Denne  Bøn  blev  ikke  bevilget,  men  Afslaget  traf  ikke 
mere  Mogens  Holck  i  Live;  kun  29  Aar  gammel  døde  han  den  3.  Maj 
1801.  Hans  Hustru,  der  nu  sad  Enke  i  sit  24.  Aar,  hed  Sophie 
Magdalene  Halch  og  var  Datter  af  Amtsforvalteren  i  Nyborg,  Justits- 
raad  Halch ;  ved  Testamente  havde  Baron  Mogens  gjort  hende  til  sin 
Universalarving  og  bestemt  800  Rdlr.  til  Livgeding  for  hende.  Hun 
flyttede  nu  hjem  til  sin  Fader,  der  ejede  det  nærliggende  Sophien- 
berg,  og  her  levede  hun  hele  sin  lange  Enkestand;  først  1867  døde 
hun  90  Aar  gammel. 

Da  Mogens  Holck  ingen  Sønner  efterlod  og  den  ældste  af  hans  Brø- 
dre, Baron  Holger,  som  Lieutenant  i  Marinen  var  druknet  i  Middel- 
havet ved  en  Fregats  Forlis  et  Par  Aar  forinden,  gik  Baroniet  nu  over 
til  den  yngste  Frederik  Conrad  Holck,  der  var  født  1777,  og  stod  som 
Lieutenant  ved  de  fyenske  Dragoner.  Han  begynder  med  bittert  at 
beklage  sig  over  Vanskelighederne;  Broderen  har,  siger  han,  slet  ikke 
anvendt  de  Laan,  han  fik  Lov  til  at  optage,  efter  Bestemmelsen,  Gaar- 
dene  og  Husene  blev  ikke  flyttet  ud,  Markernes  Opmaaling,  som 
Rentekammeret  befalede,  ikke  gennemført.  Disse  Arbejder  og  mere 
af  samme  Art  staar  for  Døren,  13,800  Rdlr.s  Gæld  er  der  at  afdrage 
paa,  og  Penge  er  der  ingen  af.  Lidt  ubilligt  mod  den  afdøde  Broder 
er  dette  sikkert,  men  det  er  let  forstaaeligt,  at  den  mislige  Stilling 
har  gjort  den  unge  Baron  noget  bitter.  En  ond  Stjerne  havde  i  næsten 
et  Aarhundrede  staaet  over  Holckenhavn;  i  den  bedste  Manddoms- 
kraft  var  Besidder  efter  Besidder  revet  bort  og  halvvoksne,  forældre- 
løse Drenge  kommen  til  Styret  under  vanskelige,  ofte  fortvivlede  For- 
hold. Baron  Frederik  fik  straks  efter  sin  Tiltrædelse  Lov  til  at  optage 
et  nyt  Laan  paa  10,000  Rdlr.;  Afbetalingsvilkaarene  for  den  hele 
Gæld  fik  en  rimelig  Ordning,  og  yderligere  gav  Kongen  Tilladelse  til, 
at  de  4000  Rdlr.,  der  efter  en  ny  Bestemmelse  skulde  indbetales  i 
hans  Kasse  ved  Lensovertagelse,  maatte  afdrages  i  Løbet  af  ti  Aar. 
Der  er  da  ogsaa  allerede  en  lettere  og  lysere  Tone  over  de  Ord, 
hvormed  Frederik  Holck  indleder  det  Testamente,  han  opsatte  i  Aaret 

1809,  og  hvori  han  omtaler  de  mange  Forbedringer,  der  er  gennem- 
ført, og  den  meget  forøgede  Indtægt  af  Baroniet.  Allerede  1801  havde 
han  giftet  sig  med  Caroline  Ernestine  Alexandrine  Skeel,  en  Datter 
af  den  bekendte  Statsminister  Jørgen  Erik  Skeel,  der  var  Broder  til 
den  tidligere  omtalte  Amalie  Margrethe  Skeel,  Baron  Christian  Holcks 
Hustru.  De  store  Vanskeligheder,  som  Landets  økonomiske  Ødelæg- 
gelse efter  Krigen  og  Statsbankerotten  voldte,  forsinkede  den  Udvikling 
af  Landbruget,  som  man  skulde  have  ventet  efter  de  store  Reformer, 
en  Menneskealder  af  det  ny  Aarhundrede.  1822  søgte  Baron  Frederik 
Holck  om  at  faa  en  Commission  nedsat  til  at  administrere  Baroniet, 
og  denne  Gang  blev  det  bevilget.  1830  den  14.  Juni  døde  han  og 
efterlod  Enken,  som  overlevede  ham  til  1837,  og  Sønnen  Conrad 
Frederik  Erik  Holck,  der  overtog  Baroniet.  Han  var  født  1802  og 
ægtede   1834  Cathrine  Rudolphine  Elisabeth  Juel  fra  Hverringe. 

I  den  følgende  Menneskealder  falder  den  store  økonomiske  Frem- 
gangsperiode  for  Landbruget,  da  Frugterne  af  det  forrige  Aarhundredes 
Reformer  for  Alvor  modnes.  Store  og  betydningsfulde  Forbedringer 
i  selve  Jordens  Dyrkningsmaade  indførtes  ogsaa  udefra,  særlig  fra 
England  og  Amerika,  og  i  denne  Udvikling  var  ogsaa  Holckenhavn 
med.  Her  indtraadte  den  ny  Besidder  i  Baroniets  Administrations- 
commission,  og  fra  1.  Januar  1838  hævedes  denne  helt,  og  han  over- 
tog selv  Styrelsen.  Gælden  afbetaltes,  og  Omraadet  udvidedes  i  1841 
med  Gaarden  Frederikshøj,  der  lagdes  ind  under  Baroniet,  som  derved 
forøgedes  med  32  Tdr.  Hartkorn  paa  ca.  300  Tdr.  Land.  I  Baron  Con- 
rads Tid  falder  ogsaa,  fra  1861  af,  men  navnlig  i  Halvfjerdserne,  Af- 
hændelsen af  Fæstegodset,  som  for  en  stor  Del  gik  over  i  Bøn- 
dernes Eje. 

Efter  næsten  et  halvt  Aarhundredes  Besiddelsestid  døde  Baron 
Conrad  1877,  og  Baroniet  gik  over  til  hans  eneste  Søn,  Baron  Chri- 
stian Eiler  Holck,  der  endnu  besidder  det.  Han  ægtede  1880  Louise 
Marie  Julie  von  Kauffmann,  en  Datter  af  Generallieutenant  Heinrich 
von   Kauffmann. 

Baroniet  omfatter  med  sine  617  Tdr.  Hartkorn  1660  Tdr.  Land  i  det 
hele;  Bøndergodset  ligger  dels  i  Vindinge  og  dels  i  Frørup  Sogn,  men 
en  stor  Del  af  det  er  bortsolgt  og  erstattet  med  en  Fideicommis- 
kapital  paa  omtrent  halvanden  Million  Kroner.  Af  det  nævnte  til- 
liggende Areal  er  550  Tdr.  Land  Skov,  hvoraf  største  Delen  er  den 
prægtige  Kajbjerg  Skov  ved  Storebælt. 

Det  nittende  Aarhundredes  rige  Vækst  har  endelig  den  nuværende 
Besidder  givet  et  smukt  og  iøjnefaldende  Udtryk  i  den  pietetsfulde  og 
sagkyndige  Restauration,  han  har  ladet  foretage  af  Hovedgaarden. 
Holckenhavn  er  nu  ikke  blot  en  af  Landets  smukkest  beliggende  Herre- 
gaarde, den  er  rykket  ind  i  Kredsen  af  vore,  saa  sørgelig  faa,  virkelig 
historiske  Mindesmærker. 


HENVISNINGER 


I. 

Fremstillingen  af  Holckenhavns  Bygningshistorie  hviler  i  første  Række  paa  selvstændige 
Undersøgelser  foretagne  med  flere  Aars  Mellemrum.  Megen  Tak  skylder  jeg  Hr.  Lens- 
baron Holck  baade  for  den  elskværdige  Modtagelse,  jeg  altid  har  mødt,  og  for  de 
mange  gode  Vink  og  Oplysninger,  jeg  har  modtaget  af  ham,  der  selv  i  Svendborg 
Amts  Aarsskrift  for  1908  (S.  51  ff.)  har  givet  en  Oversigt  over  Gaardens  Histoiie. 
Ogsaa  Frk.  Baronesse  Ellen  Holck  bringer  jeg  min  ærbødigste  Tak  for  hendes  gode 
Hjælp  ved  mange  Lejligheder: 

Side   I.    Danmarkskrøniken  er  trykt  i  Westphalen  Mon.  ined.  III  485. 

Side  2.    En  Oversigt  over  Jacob  Ulfeldts  Virksomhed  som  Bygherre  er  givet  af  Dr.  Fr. 

Beckett  i   jRenaissancen  og  Kunsten  i  Danmark«  S.  158  ff. 
Side  3.    Synsforretning  fra   1665   7«  '  Vinding  Herreds  Tingbog   1663  -  64,  Fol.  42  f. 
Side  4.    Vedel  Simonsen,  Rugaards  Historie  II.    1,  86. 
Side  10.  Synsforretning  fra   1777  i  Holckenhavns  Godsarkiv. 
Side  17.  Beretning  om  Kalkmalerierne  med  Akvareller  og  Fot.  i  Nationalmuseet. 
Side    9.  Mester  Jakob  Madsens  Visitatsbog,  udg.  af  Crone,  S.  95. 
Side  20.  Afskrift  af  Præsteindberetningen  i  Kall'ske  Saml.  4"  577  paa  Kgl.  Bibliotek. 
Side  2 1.  Om  Altertavlen  se  Beckett,  Renaissancen  og  Kunsten  i  Danmark  S.  20  f. 
Side  22.  En  kritisk  Vurdering  af  Kapellets  Barokinventar  er  givet  af  Museumsassistent, 

Magister  Chr.  Axel  Jensen  i   »Snedkere  og  BiUedsnidere«  S  93. 
Side  24.  Oplysningerne  om  Hans  Dreyer  er  tagne  fra  Personalierne  i  hans  Ligprædiken: 

P.  E.  Wandal    Pred.  bey  Leichbeg.  Hans  Dreyers  .  .  in  Oxenwad  d.  7.  Jan.  16^5. 

(Kgl.  Bibi.). 
Side  26.  Inventaret  fra   1663   findes  i  Rigsarkivet. 
Side  33.  Om  Ildebranden,  Vinding  Herreds  Tingbog   1667,  22.  Maj. 

II. 

Under  Udførelsen  af  dette  lille  Arbejde  har  jeg  paa  mange  Punkter  kunnet  nyde 
godt  af  Hr.  Landsarkivar  G.  L.  V^ads  rige  personalh;storiske  Viden,  hvorfor  jeg  beder 
ham  modtage  min  bedste  Tak. 

Ligeledes  skylder  jeg  Hr.  Arkivar  A.  Thiset  megen  Tak,  fordi  han  af  sine  righoldige 
Samlinger  til  ældre  dansk  Adelshistorie  har  givet  mig  en  Række  værdifulde  Meddelelser 
om  Ulfeldslægten. 

Min  Kollega  Hr.  Arkivassistent  S.  Nygård  takker  jeg  for  Meddelelser  af  jyske  Arkiver. 


I. 

Side  37.  Sv.  Grundtvig:  Danm.  gi.  Folkev.  II  p.  1  ff.,  p.  179  ff.    Danske  Studier   1904 

p.  2 1 6  ff. 
Side  36.  Thiset:  Broholm  p.  4  ff.  —  ÆDAR  I    110;  IV  37;  I  32;  IV  39. 
Side  37.  Saml.  til  Fyens  Hist.  og  Topogr.  VIII  296. 
Side  38.  Erslev:  Rep.  dipi.  regn.  Dan.  mediæv.  III  289  (5937). 
Side  39.  Erslev:  anf.  St.  529  (6977).  —    D.  Mag.  5  R.  II    126. 
Side  40.  Hude:  Aktst.  vedr.  Erik  af  Pommerns  Afs.  som  Konge  af  Danmark  p.  38.  — 

Barner:  Fam.  Rosenkrantz's  Hist.  I  99.  —  D.  Mag.  III  38  ff.  —  Top.  Saml.  Perg. 

Kogsbølle  2. 
Side  41.  Diplomat.  Chr.  I  p.  197.  —  Cod.  Esrom.  p.  208.  —    D.  Mag.  3  R.  III  239. 

El.  Gøyes  Jordeb.  p.  266.  —  D.  Mag.  5  R.  II    126.  —  N.  D.  Mag.  V  54. 
Side  42.  SRD  II  597.  —  N.  D.  Mag.  I  244. 
Side  43.  Kold.-Rosenv.  Saml.  af  gi.  d.  Love  IV   171.  —   D.  Mag.  3   R.  VI  228.  — 

Kane.  Brevbg.  1566—70,  p.  620. 
Side  44.  Top.  Saml.  Perg.  Kogsbølle  3.  —  Wad:  Breve  til  og  fra  Herluf  Trolle  II  84. 

—  Rørdam:  Kbhvns.  Universitets  Hist.  II  400  ff. —  Danske  Kancellireg.  1535  —  50, 
p.  309;  p.  441.  —  Kane.  Brbg.  1551 — 55,  p.  123. 

Side  45.  Geh.  Arch.  Aarsb.  II  95.  —  Kronens  Skøder  I   27;  73.  —  N.  D.  Mag.  I  366; 

369.  —  Kane.  Brbg.   11550 — 55,  p.  354.  —   Top.  Saml.  Perg.  Skaane,  Hall.  og 

Blek.39;  Skaane  i  Alm.  2.  —  Kane.  Brbg.  1561 — 65,   134;   143;   156;    164. 
Side  46.  Kronens  Skøder  I,  71.  —    Kane.  Brbg.  1561 — 65,   110;    177;  236;  277.  — 

Sstd.  212;  217;  223. 
Side  47.  Sstd.  228.  —    Marm.  Dan.  I   53.    N.   Kirkeh.  Saml.  III  491.  —  Top.  Saml. 

Perg.  Kogsb.  3. 
Side  48.  D.  Mag.  3  R.  III  77.  N.  Kirkeh.  Saml.  I  471.  —  Kane.  Brbg.  1561—65,  436. 

—  Jakob  Madsens  Visitatsbog,  udg.  af  Crone,  96. 

Side  49.  Kane.  Brbg.  1561 — 65,  232;  389.  —  Sstd.  1566 — 70,  279  f.;  275. 
Side  50.  Sstd.  1584 — 88,  734.  —  Sstd.  1566—70,  650. 

Side  51.  Sstd.  1571 — 75,  52;   118;  56;    147. —  Sstd.  271.  Bibi.  Dan.  I  97. —  Kane. 
Brbg.  1571—75,  280;  318.  —  Top.  Saml.  Perg.  Kogsb.  1.  Vind.  H.  86. 

S.de  52    K.on.  SL  I  „8.     Kane.  Brbg.  ,57-75,  =97;   5-..    Rigens  Forfølgningsbog 
570-76,  Fol.  ,0^  -   D.  Mag.  I  „7.  Kane.  Brbg.  ,57.-75,  673;    .576-79 
6.;  280;  537.  _  Troels-Lund;  H,st.  Fort   I   ,25 
S.de  55.Kron.Sk.,    ,^,^    ,.^^     Top.  Sa,.l.  Perg.     V,nd.  H.  90.   -    Bang:  Breve  t,l 

og  fra  Kr,stoffer  Gøye  og  B,rgitte  Bølle,  p.  323 
S.de  54.  Westphalen:  Mon.   ,ned,  IIi  485.    Rordam:  H.stor.eskr.   ,    Danm     p    ^o    - 

D.  Mag.  II  223.  -  Resen:  Fredench  II.s  Krøn,cke,  p   398  '       '   " 

S.de  56.  B,bl.  Dan.  I  450;  453.  -  Ny  kgl.  Saml.  410,  2,49.  _  D.  Mag.  4- R.  II  ,7, 
-  K,r  eh.  Saml.  5  R.  II  40,.  -    Ny  K.rkeh.  Saml.  III  664.  -  Pers.  T.dsskr.' 
4  R.  III  57.  _  D.  Mag.  4  R.  II  376. 
Side  57.  Thotts  Saml.  410,   ,294. 
Side  58.  Bibi.  Dan.  III  978. 

s.de  55.  D.  Mag.  4  R.  IV  .5.  -  Ss.d.  .   R.  I,    ,,,.  _  Ss,d.  III   56, 
S,de    „.  D.  Mag.  .  R.  II   ,60.  -  Top,  San,l.  Pe.g.  Egesk.  ,.  -  D.  Mag.  4  R.  IV  8, 
S.de  62.  D.  Mag.  III  365.  g  4  ix.  iv   01. 


feJrHtrt"'  '""  ''"""  "'  '■  "'''''  '"'"^  '™"°"  '=^™"-  '''"""'  "I- 

S.de  62.  Ved.  Sim.  Od.  Hist.  III   1,  68. 

S.de  64.  Kron.  Sk.  I  429.  _  Saml',  t.  Fyens  H,st.  og  Topogr.  VI   ,32. 

S.de  65.  B,bl.  Dan.  I  27.  -  Hofm.  Fund.  VI  52.  -  Mumme:  St.  Knuds  K„-ke  i  Odense 

P     306    IT.  ' 

S.de  67.  Saml.  t.  Fyens  H,st.  og  Topogr.  X  3.  _  Jordebog  over  Ellensborg,    ,2    Au- 
gust  ,662  (R,gsark.)  ^ 

S.de  68    Kron.  Sk.  II    ,24.  -   Fyenboe  Landst.  Sk.  og  Pantebog  II    ,3    _    Nyt  hist 
T.dsskr.  VI  204.    V,nd.  Herreds  T,ngb.  ,662,    ,9   Febr.;   ,1  Marts.  ' 

S.de  69.  Komm,ss,ons.Regnskab  over  Corfits  Ultelds  fradømte  Gods  (R.gsark.)     Kron 
-5k.  Jl   2 ,4;   227.  o         /  . 

s.de  70.  Inventar,um  paa  det  konfiskerede  Ellensborg  (R,gsark.).  -  Pers.  T.dsskr.  I  278 
-  V,nd.  Herreds  T.ngb.  ,662-66   pass.m.  _   B,lag  t,l    Kronens  Skøde    ,7.  Jul,' 

IZ^^:''^^^^^^  P.76;    ..3.  Kr,gskolleg.  Indk.  Sag 

56/.668.  B,bl.  Dan.  III   ,339.  Cammerets   Exped,t.  Prot.    .664-65     360 
S.de  7,     Kron.  Sk.  II    243.    Fyenboe   Landst.    Sk.    og    Panteb.  VI   ,6;  VII   ,64    - 
V,nd.  Herreds  T,ngb.  ,667,  22.  Ma,;  25.  Sept.  -    Fyenske  Reg.   ,668,   ,0  Juli. 
V.nd.  Herreds  T,ngb.  ,668  ff,  pass,m.  V,nd.  K,rkebog  ,672.  -  Vedel  S,monsen- 
K"g-  n  2,  27.    Jyske  Reg.  XVI  7,.  V,borg  Købstads  Skifteprotokol    ,708. 

M.  Mackeprang:   Holcl^enhavn. 

Side  73.  Hofman:  Danske  Adelsmænd  II   151. —  Fyenboe  Landst.  Sk.  og  Panteb.  V  51. 
Side  74.  Kron.  Sk.  II  563;  382;  226.    Fyenboe  Landst.  Sk.  og  Panteb.  V46;  55;  67; 

68.  —  Bibi.  Dan.  III   1194. 
Side  75.  Nyborg  Amts  Skifteprot.  1703  —  09,   153;   1760—70,   11. 
Side  76.  Fyenboe   Landst.  Sk.  og  Panteb.  VIII    135;   150;  207.   X  52;   197;  217.  — 

Sstd.  XI  218.    -  Nyb.  Amts  Skftpr.  1703  —  09,     25. 
Side  77.  Fyenboe  Landst.  Sk.  og  Panteb.  XV  80;   145.    XIII  473.  XV  435.  —   E.  P". 

S.  Lund:  Danske  malede  Portr.  VIII  224. 
Side  78.  Bloch:  Stiftamtm.  og  Amtm.,  p.  109.  —  Odense  Amts  Ark.  Br.  fra  forsk.  1744. 

—  Fyenboe  Landst.  Sk.  og  Panteb.  XVI  522;  667.  —   Rhode:  Saml.  t.  Laal.  og 
Falst.  Hist.  I  202. 

Side  80.  V.  S.  Skeel:  Optegn,  om  Fam.  Skeel  308. —  Fyenboe  Landst.  Sk.  og  Panteb. 

XVII  719;  496;  348.  XVIII  292.  XVII  479.  —  Nyb.  Amts  Skftpr.  1760-70,  2; 

329.     Svenborg    Købstads    Skftpr.    1766—77,   114.    —    Fyenboe  Landst.  Sk.  og 

Panteb.  XIX   156.    XX  392. 
Side  8r.  Sstd.  XX  269;  300;  337.  —   Nielsen:  Embeds-  og  Bestillingsm.  i  Aalb.  67. 

—  Fyenboe  Landst.  Sk.  og  Panteb.  XXII  330. 

Side  82.  Sstd.  XXIV  612.   XXV  339;  482.    XXVI  424;  444. 

Side  83.  Nyb.  Amts  Skftpr.  1799—1811,  47.  Skifteakt  i  Baron  M.  F.A   I.  Holcks  Skifie 

(Landsark.).  —  Fyenboe  Landst.  Sk.  og  Panteb.  XXVI  588.    XXVII   160. 
Side  84.  Vind.  Herreds  Skftpr.  1829 — 31,   131. 

de  vigtigste  Person-  og  Stednavne. 


Abildgaard,  Marie,  36. 

Barnekow,  Christian,  56,  58. 

Basse,  Steen,  38  f. 

Bavelse,  Tybjerg  Herred,  2,  48,  51,  56. 

Brockenhuus,  Birgitte,  9,  31,  58,  62. 

Buchwald,  Wulf  v.,  70  f. 

Bøistrup,  Kirstine,  41. 

Christian   III,  43,  46,   50,   54. 

Christian  IV,  6,  63 — 66. 

Christian  V,  72 — 75. 

Dalum  Kloster,  50  f,  63,  65. 

Dreyer,  Hans,  Billedskærer,  24. 

Flemming,  Anne,  48. 

Friis,  Elsebeth,  77. 

Frederik  II,   i,  44 — 55. 

Frederik  III,  29,  32,  66 — 73. 

Frederikshøj,  84. 

Gjorslev,  42  f. 

Grubbe,  Eiler,  49  f. 

—  Sivert,  56,  60. 

Halch,  Sophie  Magdalene,  83. 
Hardenberg,  Anne,  41,  43  f. 
Hegnetgaard,    Tøndering  Sogn,    Harre 

Herred,  77. 
Holck,  Christian  Eiler,  84. 

—  Christian  Frederik,  79  f,  84. 

—  Conrad  Frederik  Erik,  84. 

—  Eiler  (1672 — 96),  71 — 76. 

—  Eiler  (1708—40),  77  f.,  81. 

—  Erik  Rosenkrantz,  80 — 82. 


Holck,  Frederik  Christian,  76  f. 

—  Frederik  Conrad,  83   f. 

—  Iver,  77  -  82. 

—  Mogens  (Eilersen),  76. 

—  Mogens    (Kommandant    paa    Kongs- 
vinger), 77.  81. 

—  Mogens  Frederik  Anton  Iver,  82  f. 

—  Riborg  Helvig,  76. 
Hundslund  Kloster,  46,  50. 
Høeg,  Lisbeth,  74 — 76. 

Juel,  Cathrine  Rudolphine  Elisabeth,  84. 
Juul-Rysensteen,  Anna  Sophie,  81. 
KautTmann,  Louise  Marie  Julie  von,  84. 
Kejrup  Hovedgaard,  Bjerge  Herred,  36,  53. 
Kleiman    Cort,  Klokkestøber,  26. 
Kværndrup  Kirke,  37,  60. 
Kærstrup,  Taasinge,  40,  64. 
Marsvin,  Ellen,  9,   12 — 31,  60,  62—65. 
Munk,  Kirsten,  62,  64 — 67. 

—  Ludvig,  62. 

Oregaard,  Skovby  Herred,  40. 
Post,  Hans,  Guldsmed,  26. 
Poulsen,  Christen,  Prior,  50  f. 
Råben,  Hedvig  Margrethe,  81. 
Rasch,  Claus,  70. 

—  Cornelius,  70. 

Reedtz,  Dorthea  Cathrine,  77  f. 
Rixdorf,  Mette,  36. 
Rosenkrantz,  Mette  Margrethe,  76. 
Rud,  Knud,  62. 

Rønnow,  Carl,  40  f. 

—  Eiler,  41. 

—  Joachim,  41  f. 

Sand  Knuds  Kirke,  8,  51,  67. 

—  —  Kloster,  50  f. 
Sandholt,  Salling  Herred,  4,  64. 

Selsø,    Horns  Herred,    2  f,    45,    47,    51, 

56. 
Skeel,  Amalie  Margrethe,  80,  84. 

—  Caroline  Ernestine  Alexandrine,  84. 
Skærbæk,  Hans  Jacobsøn,  56. 
Strahlendorff,  Beate  Eggertsdatter,  39  f. 
Sverin,  Mette,  59  f. 

Taasinge,  40,  64,  67  f. 

Turø,  64  f,  67,  69. 

Ulfeld,  Anders  Eriksøn,  58—40. 

—  Anders  Jacobsøn,  36. 

—  Claus  Andersøn,  40. 


Ulfeld,   Corfits  Knudson,  42,  44 — 49. 

—  Corfits  Jacobsøn,  26,  65 — 70. 

—  Ebbe  Anderson,  40  f. 

—  Ebbe  Knudsøn,  44,  47. 

—  Erik  Andersøn,  36 — 38. 

—  Erik  Knudsøn,  47 — 49. 

—  Jacob     Jacobsøn,     7,     9,     11   f.     16, 
31,  37,  56-60. 

—  Jacob  Knudsøn,   1   f,  7,   19,  47 — 56. 

—  Knud  Ebbesen,  41 — 43. 

—  Leonora  Christine,  65 — 69. 

—  Mogens,  56. 

—  Palle  Andersøn,  40. 

Vallø,  Bjæverskov  Herred,  64,  66. 
Vejlegaard,  64. 

Vind,  Ingeborg  Dorothea,  75. 
Winterfeld,  Juliane  Christine,  77  f. 
Wintersborg,  Baroniet,  77 — 81. 


FORTEGNELSE  OVER  BILLEDERNE 


Holckenhavn.  (Fot.) Titelbillede 

Ulfeldsholm.    (Efter  Akvarel  i  Jacob  Ulfeids  Jordebog  fra    1588  i  Holckenhavns 

Godsarkiv) Bilagsbillede 

Grundplan  af  Kælderetagen.  (Efter  Opmaaling  i  Godsarkivet) Side  5 

Nordfløjen  set  fra  Borgegaarden   1909.  (Fot.) —    5 

Østfløjen  med  Taarnet  1910.  (Fot.) —    8 

Holckenhavn  efter  Restaurationen,  set  fra  S.  0.  (Fot.) —  10 

Nordfløjen  set  fra  Haven    1 906.  (Fot.) —  11 

Portflojen  ca.  1 900.  (Fot.) —  i  7 

Kaminen  i  den  store  Sal.  (Efter  Tegning  af  Mejborg  i  Nationalmuseet) —  17 

Køkkenet  med  Kalkmalerierne.  (Fot.)  —  18 

Prøve  af  Kalkmaleridekorationen.  (Fot.)  —  19 

Do.                   do.                            —  20 

Kirken.  (Fot.) —  21 

Prædikestolen.  (Fot.) —  23 

Den  søndre  Herskabsstol.  (Fot.) —  25 

Tæppe  fra  Ellensborg.  (Fot.  efter  Originalen  i  Nationalmuseet) —  28 

Skab  med  Jacob  Ulfeids  og  Birgitte  Brockenhuus'  fædrene  og  mødrene  Vaaben, 
nu  i  Nationalmusæet.  (Efter   Opmaaling  i   »Tegninger  af  ældre  nord.  Archi- 

tectur«  V.  S.  2.  R.  Bl.  i  1) —  29 

Holckenhavn  i    18.  Aarh.  (Efter  Maleri  paa  Gaarden) "~3o 

Holckenhavn  set  fra  Storebelt  ca.  1750.   (Efter  Tegning  i   »Frederik  V.s  Atlas« 

paa  Kgl.  Bibliotek) —  31 

Holckenhavn  før  Restaurationen,  o.  1 900.  (Fot.) —  32 

Holckenhavn  under  Restaurationen,   1 906.  (Fot.) —  33 

Ulfeldernes  Vaaben.  (Efter  Akvarel  i  Jacob  Ulfeids  Jordebog) —  56 

Det  Ulfeld-Brockenhuus'ske  Gravkapel  ved  Kværndrup  Kirke.  (Fot.) —  37 

Anders  Eriksens  Ligsten.    (Efter  Soren  Abildgaards  Tegning  i  Nationalmusæet)  Side  38 

Mette  Sverins  Ligsten.  (^Ligeledes) —  39 

Corfits  Ulfeids  Ligsten.  (Efter  Kobberstik) —  47 

Jacob  Ulfeids  og  Anne  Flemmings  Ligsten.  (Efter  Søren  Abildgaards  Tegning, 

Nationalmuseet")  —  55 

Jacob  Ulfeld,   Kansleren.  ^Efter  Kobberstik) —  59 

Jacob  Ulfeld  med  Familie    (Efter  Kobberstik) —  61 

Ellen  Marsvin.  (Efter  Maleri    paa  Holckenhavn,  E.  F.  S.  Lund:    Danske  malede 

Portrætter  VIII) —  63 

Eller  Holck.  (Ligeledes) —  74 

Lisbeth   Høeg.  (Ligeledes) —  75 


Af  Værket 

Fyens  historiske  Herregaarde 

udkom  tidligere: 

m 

::  ::  A.  Thiset:  Broholm  ::  :: 

med  23  Illustrationer.  Pris  Kr.  2.50. 

Louis  Bobé:   Brahe-Trolleborg 

med  24  Illustrationer.    Pris  Kr.  2.50.  flÉH 

Faas  i  alle  Boglader. 

Milo'ske  Boghandels  Forlag, 
Odense. 

